India ga covid baleege haalathu naazuku faththarakah vettijje - vNews.mv\nއިންޑިއާގައި ކޮވިޑްބަލީގެ ހާލަތު ނާޒުކު ފައްތަރަކަށް ވެއްޓިއްޖެ\nސައިފް އަޒްހަރު 22 April 2021, 19:35\nއިންޑިއާގައި ކޮވިޑް-19 ބަލީގެ ހާލަތު ވަރަށް ނާޒުކު ފައްތަރަކަށް ވެއްޓިއްޖެއެވެ.\nބުރާސްފަތި ދުވަހު އެކަނިވެސް އިންޑިއާއިން 314،835 މީހުން އަލަށް ޕޮޒިޓިވް ވެފައި ވެއެވެ.\nމިއީ، ދުނިޔޭގައި ކޮވިޑްބަލި ފެތުރޭން ފެށިފަހުން ގައުމަކުން އެއް ދުވަހެއްގައި އެންމެ ގިނަ އަދަދަކަށް މީހުން އަލަށް ޕޮޒިޓިވްވި ކަމަށް ރެކޯޑު ކުރެވުނު ފުރަތަމަ ފަހަރެވެ.\nއިންޑިއާގައި އަލަށް ބަލިޖެހޭ މީހުންނާއި، ހޮސްޕިޓަލްތަކުގައި އެޑްމިޓްކުރަންޖެހޭ މީހުންގެ އަދަދު ދުވަހެއް ދުވަހަކަށް އިތުރުވަމުން ދިއުމާއެކު، ބަލިމީހުންނަށް ފަރުވާ ދިނުމުގެ ކަންކަމުގައިވެސް އިންޑިއާއަށްވަނީ ބޮޑެތި ގޮންޖެހުންތަކާ ކުރިމަތިވެފައެވެ.\nއިންޑިއާގެ ވެރިރަށް ނިއުދިއްލީއާއި، އިންޑިއާގެ އުތުރާއި، ހުޅަނގުގެ ސްޓޭޓްތަކުގެ ހޮސްޕިޓަލްތަކުން މިހާރުވެސްވަނީ، އެ ތަންތާނގައި މެޑިކަލް އޮކްސިޖަން މިހާރު ހުރީ، ކޮވިޑް ބަލި މީހުންނަށް މަދު ގަޑިއިރުތަކެއްގައި ފަރުވާ ދެވޭ މިންވަރަށް ކަމަށް ބުނެ ނޯޓިސްތައް ނެރެފައެވެ.\nއިންޑިއާގެ ތިންބައިކުޅަ ދެބައި ހޮސްޕިޓަލްތަކުންވަނީ، ބަލިމީހުން އެޑްމިޓް ކުރާނެ އިތުރު އެނދުތަކެއް ނެތްކަމަށް ބުނެފައެވެ. ޑޮކްޓަރުން ގެންދަނީ ބަލިމީހުން ގޭގައި ތިބުމަށް އިރުޝާދު ދެމުންނެވެ.\n"ހާލަތު ވަރަށް ނާޒުކު. ބަލިމީހުން ގެންދަނީ ކޮވިޑަށް ފަރުވާދޭ ހޮސްޕިޓަލްތަކުން އެނދު ހޯދުމަށް ބުރަ މަސައްކަތް ކުރަމުން. ޚާއްސަކޮށް އޮކްސިޖަން ލިބުންވެސްވަނީ ދަތިވެފައި" ޑރ. ކިރިޓް ގަދާވީ / އަހްމަދުއާބާދު މެޑިކަލް އެސޯސިއޭޝަންގެ ރައީސް\nސިއްހީ ތަޖުރިބާކާރުން ގެންދަވަނީ، ކޮވިޑްބަލީގެ ކާރިޘާގެ ސަބަބުން އިންޑިއާގެ ސިއްހީ ޚިދުމަތުގެ މުޅި ނިޒާމު ވާގިނެތޭ ހިސާބަށް ގޮސްފައިވާ ކަމަށެވެ.\nއިންޑިއާއިން ކޮވިޑަށް ޕޮޒިޓިވްވި މީހުންގެ ޖުމްލަ އަދަދު މިހާރުވަނީ 15.93 މިލިއަނަށް އަރާފައެވެ.\nމިއަދު މަރުވި 2،104 މީހުންނާއެކު، ކޮވިޑްބަލީގައި މަރުވި މީހުންގެ އަދަދު 184،657 އަށް އަރާފައިވާ ކަމަށް އިންޑިއާ ސަރުކާރުގެ ހެލްތު މިނިސްޓްރީން ބުނެފައި ވެއެވެ.\nކޮވިޑް ބަލީގެ ހާލަތުން ސަލާމާތްވުމަށް ރައްޔިތުންނަށް ވެކްސިން ދިނުމުގެ ބިޔަ ޕްރޮގްރާމެއް އިންޑިއާ ސަރުކާރުން ފެށި ނަމަވެސް، މިހާތަނަށް ވެކްސިން ދެވިފައިވަނީ އާބާދީގެ މަދު އިންސައްތައެއްގެ މީހުންނަށެވެ.\nވެކްސިން ޕްރޮގްރާމް އިތުރަށް ފުޅާކޮށް، މެއި 1 ވަނަ ދުވަހުން ފެށިގެން އުމުރުން 18 އަހަރުން މަތީގެ އެންމެނަށް ވެކްސިން ލިބެން ހުންނާނެ ކަމަށް ކަމާބެހޭ ފަރަތްތަކުން ބުނެފައި ވީނަމަވެސް، ވެކްސިން ޖެހުމަށް ޝަރުތު ހަމަވާ 600 މިލިއަން މީހުންނަށް ވާވަރަށް ވެކްސިން ލިބޭނެ ކަމާމެދު ތަޖުރިބާކާރުން ސުވާލު އުފައްދަވައެވެ.\nސިއްހީ ތަޖުރިބާކާރުން ވިދާޅުވަނީ، އިންޑިއާގައި ބަލީގެ ހާލަތު ގޯސްވެގެން މިދިޔައީ، ބަލި ފެތުރުން ކޮންމެވެސް ވަރަކަށް ކޮންޓްރޯލްވެފައި ވަނިކޮށް މިދިޔަ ފިނި މޫސުމާ ދިމާއަށް ފިޔަވަޅުތަކަށް ލުއިދީ، އާންމު އެއްވުންތައް ބޭއްވުމުގެ ހުއްދަ ދިނުމުން ކަމަށެވެ.\nއިންޑިއާގެ ބޮޑުވަޒީރު ނަރެންދުރަ މޯދީ މި ހަފްތާގައި ސްޓޭޓް ސަރުކާރުތަކަށް އަންގަވާފައިވަނީ، ބަލި ފެތުރުން ހުއްޓުވަން ސްޓޭޓް ފެންވަރުގައި ލޮކްޑައުންގެ ފިޔަވަޅުތައް އެޅުމަށެވެ. އަދި އާންމުންގެ ކިބައިން އެދިވަޑައިގެންފައިވަނީ ގޭގައި ތިބުމަށެވެ.\nހަމަ އެއާއެކު، ސްޓޭޓްތަކުގެ ހޮސްޕިޓަލްތަކަށް އޮކްސިޖަނާއި ވެކްސިން ފޯރުކޮށްދިނުމުގެ މަސައްކަތް ސަރުކާރުން ވަރަށް ބާރަށް ކުރިއަށް ގެންދާ ކަމަށްވެސް ބޮޑުވަޒީރު މޯދީ ވިދާޅުވިއެވެ.\nއިންޑިއާގައި ގިނަ ބަޔަކަށް ކޮވިޑްބަލި ޖެހެމުންދަނީ ކޮވިޑް ވައިރަހުގެ އައު ވޭރިއެންޓުތަކުގެ ސަބަބުންނެވެ. ޚާއްސަކޮށް އިންޑިއާއިން ފެނިފައިވާ "ޑަބަލް މިއުޓެންޓް" ވޭރިއެންޓް އެކަމުގައި ބޮޑު ރޯލެއް ކުޅޭކަމަށް ތަޖުރިބާކާރުން ވިދާޅުވެއެވެ.


Miyami Traders Ah Better Biskoadhaai, Calbee Adhi Tonga Garden Ge Baavaiythakuge Aa Stock Eh - Vaguthu\nމިއާމީ ޓްރޭޑާސްއަށް ބެޓާ ބިސްކޯދާއި، ކަލްބީ އަދި ޓޮން ގާޑަން ބާވަތްތަކުގެ އާ ސްޓޮކެއް\nދިވެހިންގެ މެދުގައި މަގްބޫލުކަން ހޯދާފައިވާ ބެޓާ ބިސްކޯދާއި، ކަލްބީ ބްރޭންޑްގެ ފްރެންޗް ފްރައިސް ސްނެކްސް އާއި ޓޮން ގާޑަން ނަޓްސްގެ އާ ސްޓޮކެއް ގެނެސް މިއާމީ ޓްރޭޑާސް އިން ވިއްކަން ފަށައިފިއެވެ.\nފުޅާދާއިރާއެއްގައި ރާއްޖެއަށް އެކި ބާވަތްތަކުގެ ކާތަކި އެތެރެކުރަމުން އަންނަ މިއާމީން އަނެއްކާވެސް ރާއްޖެއަށް ގެނެސްފައި ބާވަތްތަކުގެ ތެރޭގައި ހިމެނޭ ބެޓާ ބިސްކޯދަކީ ދިވެހިންގެ ބޮޑު މަގްބޫލުކަމެއް ހޯދާފައިވާ ބިސްކޯދެކެވެ. ބެޓާ ބިސްކޯދަކީ ހެނދުނު ސައިގަޑިއަށް ނޫނީ ހަވީރު ސަޔަށް ވަރަށް ގިނަބަޔަކަށް ކަމުދާ އެއްޗެއްކަން ފާހަަގަކޮށްލަން ޖެހެއެވެ.\nމީގެ އިތުރުން އާ ސްޓޮކްގައި ގެނައި ކަލްބީ ބްރޭންޑްގެ ފްރެންޗް ފްރައިސް މިއީ ކުޑަކުދިންނަށް އެއްވަނައެވެ. ގޭގައި ފޫހިވެގެން އިންނަ ގަޑީގައި ކާލުމަށާއި، ކުދިން ހައްލާލުމަށް ގިނަ ބަޔަކު މި ވައްތަރުގެ ސްނެކް ހޯދައެވެ.\nއަދި އެ ސްޓޮކްއާއެކު ގެނައި ޓޮން ގަޑަން ނަޓްސް މިއީ ހުރިހާ އުމުރެއްގެ މީހުންވެސް ކައި އުޅޭ އެއްޗެވެ. މި ބްރޭންޑްގެ ސޯލްޓެޑް އަލްމަންޑްސް ޕެކެޓާއި، ސޯލްޓެޑް ކެޝޫ ނަޓްސް އާއި ސޯލްޓެޑް ކަޑިއަމްސް މިއާމީން ވިއްކަމުން ދެއެވެ. މި ތިން ވައްތަރަކީވެސް ގިނަބަޔަކު ކާ ވައްތަރުތަކެކެވެ.\nމިއާމީން ލިބެން ހުންނަ ހުރިހާ ބާވަތެއްގެ ތަކެތި ހޯލްސޭލްކޮށް ވިއްކަމުން ދެއެވެ. އެ ކުންފުނީގެ ފިހާރަތަކުން ހިދުމަތް ހޯދަން މާލޭގައި ނަމަ ގުޅާނީ 3318850 އަށެވެ. އަދި ވައިބަރ މެދުވެރިކޮށް މުއާމަލާތުކުރާނަމަ 7378850 އަށެވެ. ހުޅުމާލޭގައި ނަމަ ގުޅާނީ 3358850 އަށެވެ. ވައިބަރ ކުރާނީ 7388065 އަށެވެ. އަދި ކުޅުދުއްފުށީގައި ނަމަ 6528850، އަށް ގުޅާލައިގެން އަދި 7436652 އަށް ވައިބާކޮށްގެން ކުރިއަށްގެންދެވޭނެ އެވެ.


އައްލާމާ އަހުމަދު ބޮޑުނާއިބު ތަކުރުފާނު | Meedhoo.com\nHome މީހުން އައްލާމާ އަހުމަދު ބޮޑުނާއިބު ތަކުރުފާނު\nއަލްއައްލާމާ އައްޝައިޚު އަހުމަދު ޝިހާބުއްދީނަކީ އައްޑޫ ބޮޑުފަނޑިޔާރު ތަކުރުފާނާއި ކަޅިހާރި ބޮޑުދޮންދަލިކާ ކާލެގެއަށް ލިބިވަޑައިގަތް ހަތަރު ބޭފުޅުންގެ ތެރެއިން ތިންވަނަ ދަރިކަލުންނެވެ. މި ތަކުރުފާނު މާލޭގައި މަޝްހޫރުވެފައިވަނީ ބޮޑު އަހުމަދު ނާއިބު ތަކުރުފާނުގެ ނަމުންނެވެ. މާލޭގެ ޚަޠީބުކަމާއި ބޮޑުނާއިބުކަން ކުރެއްވިއެވެ. މާލޭހުކުރު މިސްކިތުގައި އެންމެފުރަތަމަ އުފެދުނުފުރަތަމަ މަދަރުސާ ހިންގެވީ މި އަހުމަދު ޝިހާބުއްދީނެވެ. އެއީ އައްސުލްތާން އިބްރާހިމް އިސްކަންދަރުގެ ރަސްކަމުގައެވެ.\nމިތަކުރުފާނު އިލްމު އުނގެނިވަޑައިގަތީ މިތަކުރުފާނުގެ ބައްޕަ ބޮޑުފަނޑިޔާރު ތަކުރުފާނާއި މިތަކުރުފާނުގެ އެއްބަނޑު ބޭބެ މަހުމޫދު ރަންފުތު ފަނޑިޔާރުތަކުރުފާނުގެ އަރިހުންނެވެ.\nއައްސުލްތާން އިބްރާހިމް އިސްކަންދަރުގެ ބަފައިކަލުން ސުލްތާން މުހައްމަދު އިމާދުއްދީންގެ ރަސްކަމުގައި ފަނޑިޔާރުކަމުގައި ހުންނެވީ އަހުމަދު ޝިހާބުއްދީންގެ ބަފައިކަލުން އައްޑޫ ބޮޑުފަނޑިޔާރު ތަކުރުފާނެވެ. މިތަކުރުފާނާއި މިތަކުރުފާނުގެ ތިން ދަރިކަލުންނާއިއެކު އައްޑޫ މީދޫއަށް އަރުވާލެވުނެވެ. އެތިން ބޭފުޅުންނަކީ އަލްޢާލިމުލް އައްލާމާ ޙުސައިން ފަނޑިޔާރު ތަކުރުފާނާއި އައްނާއިބު އިބްރާހިމް ފަޑިއައްތަކުރުފާނާއި އަލް އައްލާމާ އައްޝައިޚު ބޮޑު އަޙުމަދު ނާއިބު ތަކުރުފާނެވެ. ފަނޑިޔާރު ތަކުރުފާނުގެ ދަރިކަނބަލުން އަލްމުޤުރީ ބޮޑު ފާތިމާފާނު ހުންނެވީ މާލޭގައެވެ. މިކަމެއް ހިނގީ ޝަމްސުއްދީނުގެ ފަނޑިޔާރުކަމުގެ 39 ވަނައަހަރުގައެވެ. އެއީ މީލާދީން 1648 ވަނައަހަރެވެ.\nފަނޑިޔާރު ތަކުރުފާނާއި އެތަކުރުފާނުގެ ތިންބޭފުޅުން މީދޫއަށް ވަޑައިގެން މީދޫގައި ވަރަށް ޚާއްސަ ކަންތައްތަކެއް ކުރެއްވިއެވެ. ކޯގަންނުގައި ހުންނަ ފަނޑިޔާރު މިސްކިތް (ކަޅިހާރު މިސްކިތް) އާކުރެއްވުމާއި މީދޫ މާމިސްކިތުގައި ހިންގަމުން އައި އިލްމު ފެތުރުއްވުން މިސްކިތުގެ އުތުރަށް އޮތް ހުސްބިމުގައި ހަރުގެ އަޅުއްވައި އެތަނަށް ބަދަލު ކުރެއްވިއެވެ. މާމިސްކިތުގެ ހަރުގެއަކީ ރަސްމީ މަދަރުސާ ކަމުގައި ހަމަޖެއްސަވައި ދެއްވިއެވެ. މީދޫ މާމިސްކިތުގެ ހަރުގޭގައި މިބޭފުޅުން ވަރަށް ފުރިހަމައަށް އިލްމު އުނގަންނަވައި ދެއްވަންފެއްޓެވިއެވެ. އެބޭފުޅުންގެ އަރިހަށް އައްޑޫ އާއި ފުވައްމުލަކާއި ހުވަދޫން އިލްމު އުނގެނުމަށް ގިނަ އަދަދަކަށް ދަރިވަރުން އައެވެ.\nމިބޭފުޅުން މީދޫގައި ތިއްބަވަނިކޮށް އައްސުލްތާން މުހައްމަދު އިމާދުއްދީން އަވަހާރަވެއްޖެއެވެ. ދެން ރަސްކަމަށް އިސްކުރެވުނީ އެރަސްގެފާނުގެ ދަރިކަލުން އައްސުލްތާން އިބްރާހިމް އިސްކަންދަރު (އެއްވަނަ) އެވެ. މި ރަސްގެފާނު ރަސްކަށް އިސްވެވަޑައިގެން ޝަމްސުއްދީނުގެ ބޭފުޅުން މާލެ ގެންނަވައި މާތްކޮށް ހިތްތަވައި އެބޭފުޅުންނަށް މަތީ މަގާމުތައް ދެއްވެވިއެވެ.\nއައްސުލްތާން އިބްރާހިމް އިސްކަންދަރުގެ ރަސްކަމުގައި ކަޅިހާރި ބޭފުޅުންނަކީ ދަރުބާރުގައި ބަސްވިކޭ ނުފޫޒު ހުރި ބައެކެވެ. ކަޅިހާރި ބޮޑުދޮންދަލިކާ ކާލެގެ ބޭފުޅުންގެ ތެރޭން އަހުމަދު ޝިހާބުއްދީނާއި ދޮން އީސާނާއިބު ތަކުރުފާނަށް މާލޭގެ ނާއިބުކަން ދެއްވިއެވެ. ޙުސައިން ފަނޑިޔާރުތަކުރުފާނާއި އިބްރާހީމް ނާއިބު ފަޑިއަތްތަކުރުފާނުގެ ދަރިކަލުން ޙަސަން ފަނޑިޔާރު ތަކުރުފާނާއި ދޮންބޮއި ނާއިބު ތަކުރުފާނުގެ ދަރިކަލުން މަޙުމޫދު ރަންފުތު ފަނޑިޔާރު ތަކުރުފާނަށް ފަނޑިޔާރުކަން ދެއްވިއެވެ. އިސްކަންދަރު ރަސްގެފާނު މާލޭގައި އުފެއްދެވި ފުރަތަމަ މަދަރުސާ މާލޭ ހުކުރުމިސްކިތުގައި ފުރަތަމަ ހިންގެވީވެސް އަހުމަދު ޝިހާބުއްދީނެވެ.\nކަޅިހާރި ބޮޑު ދޮންދަލިކާ ކާލެގެ ބައްޕައަކީ މީދޫގެ ޤަދަރުވެރި ޢާއިލާއެއް ކަމުގައިވާ ކަޅިހާރި ދަރިކޮޅަށް ނިސްބަތްވާ ބޭފުޅެކެވެ. އެބޭފުޅަކީ މީދޫ ކޯގަންނު މެދުޒިޔާރަތުގައި ފަސްދާނުލެވިފައިވާ ޔޫސުފް ނާއިބުކަލޭގެފާނުގެ ދަރިކޮޅުގެ ކަޅިހާރި ދޮން ހަސަން ޚަތީބުގެ ފުތް ކަޅިހާރި ދޮންސީދިކަލޭގެއެވެ.\nނ. މިލަދޫ އާމިނާބީގެ މިލްކުވެރިކަމާއިބެހޭ ފަތުގައި އަހުމަދު ޝިހާބުއްދީންގެ ދަރިކޮޅު ލިޔެފައިވަނީ މިފަދައިންނެވެ. ހާޖީ އުބުށޭމު ދޮއްތަޑަފިކަލޯގެ ފުތް އެދުރު ދޮން ތަކުރުފާނުގެ ފުތް އެދުރު އަލިތަކުރުފާނުގެ ފުތް ވަތަބަނޑޭރި ތަކުރުފާނުގެ ދި ބީފާނުގެ ފުތް އެދުރު އިސްމާއީލު ތަކުރުފާނުގެ ދި ބީފާނުގެ އެދުރު ރަނަހަމާދި ތަކުރުފާނުންގެ އައްޑޫ ބޮޑު ފަނޑިޔާރު ތަކުރުފާނުގެ އަހުމަދު ބޮޑު ނާއިބު ތަކުރުފާނު މިފަދައިންނެވެ.\nއައްނާއިބު އަހުމަދު ޝިހާބުއްދީން ކައިވެނި ބެއްލެވީ ގަނޑުވަރު ވަށޮރަންދިއަ އާއެވެ. ލިބިވަޑައިގަތީ ކުދުރަނިއަ އާއި ކުޑައިބީއެވެ.\nދޮންހިޔަލަ ހުސައިނާ\t18/12/2017\nކަޅިހާރަކީ މީދޫގެ އެންމެ ޤަދަރުވެރި އާއިލާކަމަށް ދެއްކުމަށް ލިއެފައިވާ ލިއުމެއްކަމަށް ފެންނަނީ!\nއެވެރިންގެ ގަދަރުވެރިންނަށް ނުވަތަ ބޮނޑުންނަށްވީ، އެދުވަސްވަރު އެކިއެކި މަޤާމުތަކުގައި އާއި ތަޢުލީމު އުނގެނިގެން ތިބީ އެވެރިންނާއި އެވެރިންގެ ގާތްތިމާޣެ އައުލާދުން! މިއަދުތޯ: މިއަދު ތަޢުލީމު ހާސިލް ކޮށްގެން ނެތީ މީދޫގެ ކޮންދަރިއެއް ތ؟ ސަރުކާރުގެ މަތީ މަޤާމުތަކުގައި ތިޔަބުނާ ކަޅިހާރު މީހުން ފިޔަވައި ކިތައްކިތައް މީހުން އެބަތިބިތ؟ އެވެރިންނަކީ ބޮޑުންނެއްވެސް ނޫން އެވެރިންނަކީ ޤަދަރުވެރި ބައެއްވެސް ނޫން!


މާފެއް ނުކުރާނަން ހެއްޔެވެ؟ 1 – Esfiya\nމާފެއް ނުކުރާނަން ހެއްޔެވެ؟ 1\nއެންމެ ނިދި ގަދަވީ ވަގުތު މަންމައައިސް ގޮވަން ފެށިއެވެ. ދަންވަރު ހޭލާއެޅުފައި ނިދަން ޖައްސާލި ވަގުތު އެގޮވީ ސްކޫލަށް ދާށެވެ. އެނދުން ނުތެދުވަނީސް ނުހުއްޓާނެކަން އެނގޭތީވެ ކަންނެއް ކަމާއެކު އެނދުން ތެދުވެގެން ފާާޚާނައަށް ވަނީމެވެ. ހަމައެކަނި ދަތް އުނގުޅައިގެން ފާޚާނައިން ނިކުމެ ޔުނީފޯމްލާ ތައްޔާރުވީމެވެ. ލޯގަނޑު ކުރިމައްޗަށް ހުއްޓުނު ވަގުތު ދިގުވެފަައި ހުރި އިސްތަށިގަނޑު ފެނުނެވެ. ޖެލްލައި ތަތްކޮށްގެން ދާހާ ވަގުތު ނެތުމުން އެހުރި ގޮތަށް ބަހައްޓާފައި ފޮތް ދަބަސް ހިފައިގެން ގެއިން ނުކުތީމެވެ. ކަންނެއް ހިނގުމެއްގައި ސުކޫލަށް ދިޔައީމެވެ. ހަތެެއް ޖަހާ ބޮޑުވެފައި ވުމާއެކު ވަންނަން ޖެހުނީ އޮފީސް ދޮރުންނެވެ. ލޭޓް ސްލިޕް ހިފައިގެން އޮފީސް ގޭޓުން ނުކުތްތަނުން ދެލޯ ތަން މިނަށް ހުޅުވިގެން ދިޔައެވެ. ލޮލުގައި ވީ ނިދީގެ އަސަރުވެސް ފިލައި ދިޔައެވެ.\nއޮފީސް ދޮރުމަތީ ކަހަލަ ގޮތަކަށް ޕްރިންސިޕަލްއާއި ވާހަކަ ދައްކަން އިން އަންހެން ކުއްޖާފެނިފައި ދުނިޔޭގެ ހުރިހާ ކަމެއް މަތިން އަހަރެން ހަނދާން ނެތުނެވެ. މެދު އިސްކޮޅަކާއި ހިމަ ތޮޅި ހަށިގަނޑެއްގެ ވެރި އެކުއްޖާއަކީ މީގެ ކުރިން އަހަންނަށް ފެނިފައިނުވާ ފަދަ ރީތިކަމެއް ލިބިފައިވާ ކުއްޖެކެވެ. ހީވަނީ ޕަރީންގެ ދުނިޔެއިން އަހަރެމެންގެ ދުނިޔެއަށް ހިޖުރަކޮށްފައިވާ ޕަރީއެެއްހެނެވެ. އާދައިގެ ދިވެހި ކުއްޖަކަށްވުރެ ހަމުގެ ކުލަ އައްޔެވެ. ރީތިބޮޑު ދެލޮލުގެ ކަޅިވެސް ހުރީ މަޑުފެހިކުލައެއްގައެ. ފެހި ކުލައިގެ ސްކޫލް ޔުނީފޯމާއި އެކުއްޖާގެ ލޮލާ ވަރަށް ވެސް ގުޅެއެވެ.\nއެކުއްޖާއަށް ގެއްލިފައި ހުއްޓާ އަހަރެން ސިހުނީ ބޯމަތީގައި ހުރި ސްޕީކަރުން ރަނގަބީލު ޖެހި އަޑުއިވުމުންނެވެ. ފުރަތަމަ ގަޑި ފެށުނީކަން އެނގުމާއެކު ގައިގައި ހުރި ބާރެއް ލައިފައި ސިޑިއާ ދިމާއަށް ދުއްވައިގަތީމެވެ.\nހަތަރު ވަނަ ފަންގިފިލާއަށް އެރުނުއިރު އަހަރެންގެ ނޭވާ ހީވަނީ ދެންމެ ދެންމެ އުފުރިދާނެހެންނެވެ. ހޯސްލާފައި އިސްތަށިގަނޑުން ދާތިކި ތަޅައެވެ. ދެންވެސް ގައިގައި ހުރި ބާރެއް ލައިފައި ދުވެފައި ކުލާހަށް ދިޔައީމެވެ.\nކުލާހަށް ވަންއިރު އަހަންނަށް މައިނޭވާ ލެވެއެވެ. ނަސީބަކުން އޭރު ދިވެހި މިސް ކުލާހަކަށް ނާދެއެވެ. ކުލާހުގައި ތިބި ހުރިހާ ކުދިންގެ ނަޒަރު އަހަންނަށް ހުއްޓިފައި ހުރިއެއްް ކަމަކު އަހަރެން އަޅައެއްް ނުލަމެވެ. ވަރުބަލި ފިލަން ދެކަށް ދެފައި ދެރާއްޖެއަށް ލައިގެން ގޮނޑިއަށް ތަރަވެގެން އޮވެ ފަހަރަކު ކުއްޖެއްގެ މޫނަށް ބަލާލީމެވެ.\nއަހަރެމެންގެ ކުލާހަކީ މުޅި ސުކޫލުގައިވެސް ކުދިން އެންމެ މަދު ކުލާހެވެ. ހަތް ފިރިހެން ކުދިންނާ އަށް އަންހެން ކުދިން ލައިގެން މުޅިއަކު ތިބެނީ ފަނަރަ ކުދިންނެވެ. އެގާރާއިގެ ދެން ހުރި ކުލާސްތަކަށް ވުރެ އަހަރުމެން ކުލާސް މައިތިރިވެސް ވާނެއެވެ. އެހެނަސް އެއީ ކުލާހުގައި ކިޔަވައިދޭ ގަޑީގައެވެ. ހުސް ވަގުތެއް ލިބިއްޖެޔާމުން ހުރިހާ ފިރިހެން ކުދިންގެ ކަމަކީ ފުޓުބޯޅަ ކުޅުމެވެ. އަހަރެން ފިޔަވައެވެ. އެކުދިން ކުޅޭ ގަޑީ އަހަރެން ހުންނާނީ ކުލާހުގައި ހުންނަ ކޮންމެސް އަންހެން ކުއްޖެއް ގާތަށް ގޮސް ފޮނިކަނޑާށެވެ. އަހަންނަށް ލިބިފައި ހުރި ރީތިކަމުން ހުރިހާ އަންހެން ކުދިންވެސް ތިބެނީ އަހަންނަށްޓަކައި ފިދާވާން ތައްޔާރަށެވެ. އެއް ދުވަހަށް ނަމަވެސް އަހަރެން ރަށްޓެހިވީ ކުދިންގެ ލިސްޓަށް އެއިން ކުއްޖަކަށް އެރިއްޖެނަމަ ވަރަށް ފޮނިވާނެއެވެ. ކުލާހުގައި ތިބި އަށްކުދިންނާވެސް އަހަރެން ރައްޓެހިވީމެވެ. ހަފްތާއެއް ކޮށްލާފައި ރުޅިވަނީއެވެ. އެވަރުންވެސް އެމީހުން ނިކަން ފޮނިވާނެއެވެ. ބައެއް ފަހަރު އަހަރެންގާތަަށް ހިނިވެސް އާދެއެވެ. މުޅި ސުކޫލުގައި ވެސް އަހަރެން ލޯބީގެ ގޮތުން ނުގުޅޭ ކުއްޖަކު މަދުވާނެއެވެ. ރީތި ކުއްޖެނަމަ އެއީ އަހަރެންގެ “އެކްސެއް”ކަން ޔަގީނެވެ.\nވަރުބަލި ފިލުމާއެކު ގޮނޑީގައި ރީއްޗަށް ހަމަޖެހިލީމެވެ. ފަނަރަމިނެޓު ފާއިތުވެގެން ދިޔައިރުވެސް މިސްއެއް ނާދައެވެ. ކުއްލިއަކަށް ތިރިން ފެނުނު “ޕަރީ” މަތިން އަހަރެން ހަނދާންވިއެވެ.\nހީވީ އެކުއްޖާއަށް އަހަރެންގެ ހިތުގައި އޮތް އެއްޗެއް އެނގުނު ހެންނެވެ. ދިވެހި މިސްއާއި އެއްކޮށް އައިސް ކުލާހަށް ވަނެވެ. ހިނގާއިރު އެކުއްޖާ ލައްވާ ބަނޑިތައް އެހެން ކުއްޖަކަށް ނުލެއްވޭނެއެވެ. އެހާވެސް ހިތްގަމެވެ. މިސްއައުމުން ހުރިހާ ކުދިން ކޮޅަށް ތެދުވިއިރުވެސް އަހަންނަށް ހުރެވުނީ އަނގަ ހުޅުވައިގެން އެކުއްޖާއާ ދިމާއަށް ބަލަހައްޓައިގެންނެވެ. ޝައުން އަހަރެންގެ ކޮނޑުގައި ޖަހާލާފައި ތެދުވަން ބުނުމުން ލަސް ލަހުން ތެދުވީމެވެ. އަހަރެންގެ ނަޒަރު ހުރީ އެކުއްޖާއަށް ހުއްޓިފައެވެ. އެކުއްޖާ އިސް ޖަހައިގެން އިން ގޮތުން ހީވަނީ އަހަރެން އޭނާއަށް ދިމާއަށް ބަލާތީ ލަދުން އިންހެންނެވެ. އޭރު މުޅި ކުއްޖާގެ ކޯތާފަތަށް ގަދަރަތް ކުލައެެއް އަރާފައި ހުއްޓެވެ.\n“އައްސަލާމު އަލައިކުމް” މިސް ސަލާން ގޮވުމާއެކު ހުރިހާ ކުދިން ސަލާން ބަލައިގަތުމުން އެންމެން އިށީންނުމަށް މިސް އެދުނެވެ.\n“ހުރިހާ ކުދިންވެސް މިހާރު ހިތަށް އަރާނީ މީ ކޮންކުއްޖެއް ބާއޭދޯ؟” “ޕަރީއަށް” އިޝާރަތް ކުރަމުން މިސް އަހާލިއެވެ. ހުރިހާ ކުދިންވެސް އެއްފަހަރާ ބޯ ޖަހާލިއެވެ. “ޔޫ ކޭން އިންޓްރޮޑިއުސް ޔުއާ ސެލްފް ނައު” ދިވެހި މިސް އިނގެރޭސިން ވާހަކަ ދެއްކުމުން އެއީ ދިވެހި ކުއްޖެއް ނޫންކަން އަހަންނަަށް އެނގުނެވެ. ޔޫރަޕު ހިސާބު ފާޑު ޖަހާ ކުއްޖާ ބުރުގާ އަޅައިގެން ހުރުމުން އަހަރެން ކުޑަކޮށް ހައިރާންވިއެވެ. ޔޫރަޕު ކުއްޖަކަށް ވިއަސް މުސްލިމަކަށް ވެދާނެއްނޫންހޭ އަހަރެންގެ ހިތަށް އެރިއެވެ. ކެއްތެރި ކަމެއް ނެތި އިންތިޒާރު ކުރެވުނީ އެކުއްޖާގެ އަޑު ނިކުންނާނެ އިރަކަށެވެ.\nމިސްއާ ދިމާއަށް ބަލާލުމަށްފަހު ރީތި ހިނިތުންވުމެއް އެކުއްްޖާ ހަދިޔާކުރިއެވެ. އާހް! ހިނިތުންވުންވެސް އެހާ އަސަރުގަދައެވެ. ދެކޮލަށް އެޅުނު އަޑިކޮޅުގެ ސަބަބުން އެކުއްޖާގެ ރީތިކަން އެތައް ގުނައެެއް އިތުރުވިއެވެ. އެއީ އިންސާނެއްކަމާމެދުވެސް އަހަންނަށް ޝައްކުވިއެވެ.\nފުން ނޭވާއެއް ލުމަށްފަހު އެކުއްޖާ ވާހަކަ ދައްކަން ފެށިއެވެ. “މްމް މައި… ނޭމް އިޒް ޖަންނަތް.. ހާފް މޯލްޑިވިސް.. ހާފް ބްރިޓިޝް….” އަޅައަޅައި ގަންނަމުން ޖަންނަތް އޭނާގެ ކުޑަ ތަޢާރަފެއް ދިނެވެ. އެއް ފަޅި ބްރިޓިޝްއޭ ބުނި ވަގުތު ހުރިހާ ކުދިން އެއް ފަހަރާ “ވާއު” އޭ ބުނެލިއެވެ. “ދިވެހި އެނގޭތަ؟” މިސް އަހާލިއެވެ. “އައި އަންޑަސްޓޭންޑް ދިވެހި ބަޓް ކާންޓް ސްޕީކް ވެރީ ވެލް” އިސްޖަހައިގެން އިނދެ ޖަންނަތް ބުނެލިއެވެ. “އެހެންތަ؟ އެހެންވީމަ ދެން މިސް ޖަންނަތުއާއި ވާހަކަ ދައްކާނީ ދިވެހިން އެނގޭ؟ ދެން ޖަންނަތުވެސް ވާނެ ދިވެހިން ޖަވާބު ދެވޭތޯ ބަލަން” ހިނިއައިސްފައި އިނދެ މިސް އެހެން ބުނުމާއެކު ނުފަރިތަކަމާއެކު ޖަންނަތް ލައްބައޭ ބުނެލިއެވެ. މިއުޒިކެއްފަދަ އެރީތި އަޑުއަހައި މީހަކު ފޫހި ނުވާނެއެވެ. މިސްގެ އެދުމުގެ މަތިން ފަހަރަކު ކުއްޖަކު ތެދުވެ ޖަންނަތަށް ތަޢާރަފުވާން ފެށިއެވެ. އަހަންނާ ޖެހެންވާއިރަށް އިސްތަށިގަނޑު އަތުން ރީތި ކޮށްލީމެވެ. ޓައީވެސް ހުރީ ހަޑިކޮށްހެން ހީވާތީވެ ޓައީވެސް ރީތިކޮށްލީމެވެ. އަހަންނާ ޖެހުމުން ކޮޅަށް ތެދުވެ ކަރު ކެހިލީމެވެ. ނަން ބުނަން އަނގަ ހުޅުވާލިއެއް ކަމަކު އަނގައިން އަޑެއް ނުނިކުތެވެ. ހީވީ އަރުތެރެ ބެދިފައި ހުރިހެއްނެވެ. ދެވަނަ ފަހަރަަށް އަނގަ ހުޅުވާފައިވެސް އަހަންނަށް ނަން ބުނެވޭވަރެއް ނުވިއެވެ. އަހަރެން އުޅެމުން ދިޔަ ގޮތުން ޝައުން ސިއްރުން އިނދެ ހެމުން ދިޔައެވެ. ޝައުންއަށް ލޯއަޅާލުމަށްފަހު ފުން ނޭވައެއް ދޫކުރުމަށްފަހު ނަން ބުނީމެވެ. “އަޝްޖައު” ނަން ބުނުމާ އަހަރެން އިށީންނުމާ ދިޔައީ އެކީއެވެ. އަހަރެން އިށީނުމާއެކު ހީވީ ކުލާސްތެރޭ ހަމެއް ފަޅާލިހެންނެވެ. އެންމެން އެއްފަހާރާ ބާރަށް ހޭންފެށިއެވެ. މިސްއާއި ޖަންނަތްވެސް ހެމުން ދިޔައެވެ.\n“ކަލޭއަށް ސާބަސް! ކިހިނެއް ދެންމެ ތިއުޅުނީ…ހަހަހަ” ޝައުން އަނެއްކާވެސް ބާރަށް ހޭންފެށިއެވެ. އަހަންނަށް ދެންމެ އުޅެވުނު ގޮތް ހިތަށް އެރުމާއެކު ވަރަށް ލަދުގަތެވެ. އަހަރެން އެންމެ ކަންތައް ބޮޑުވީ ޖަންނަތް ހިތަށް އަރާނެ އެއްޗެއް ނޭންގުމުންނެވެ. ޖަންނަތު ހީކުރާނީ އަހަންނަކީ މޮޔައެއް ކަމަށެވެ.\n“ދެން އެންމެން ހުނުން ހުއްޓާ އެނގޭ. ބައެއް ފަހަރު އެހެންވެސް ވާނެ ދޯ އަޝްޖައު! އަޝްޖައު އެހެރެ މޭޒު ގެނަސް ހިމްޔާގެ މޭޒުކާރިއަށް ޖައްސަބަ. ޖަންނަތް، އަޝްޖައު މޭޒު ގެނާމަ އެގޮނޑި ހިފައިގެން އެތާގަ އިށީންދޭ އެނގޭ!” ހުނުން ކޮންޓްރޯލްކުރަމުން ކުލާހުގެ އެއްފަރާތެއްގައި ހުރި މޭޒު ގެނައުމަށް މިސް އަހަރެން ގާތުން އެދުނެވެ.\nމިސް ބުނުމާއެކު ވަރަށް އަވަހަށް ގޮސް މޭޒު ނެގީމެވެ. އަހަރެންގެ ބޭނުމަކަށްވީ އަހަރެންގެ ވަރުގަދަކަން ޖަންނަތަށް ދެެއްކުމެވެ. ސްކައުޓްގައި އުޅޭތީވެ ބަރު އެއްޗިހި އުފުލުމަކީ މިހާރު އަހަންނަށް އާ ކަމެއް ނޫނެވެ. އެއޮށް ބޮޑު މޭޒު ލުއި ފަތެއްހެން ހިއްލާލައިގެން އަހަރެން ގެންދިޔައީމެވެ.\nއަހަރެން ގޮސް މޭޒު ބެހެެއްޓުމާއެކު ޖަންނަތް އަވަހަށް އިށީނެވެ. އަހަރެންވެސް ސޭކެއްހެން ހުރެ ގޮސް އަހަރެން އިންނަތަނުގައި އިށީނީމެވެ. އޭރުވެސް ހުއްޓުމެއްނެތި ޝައުން ހެމުން ގެންދިޔައެވެ.\nއަހަރެން ފިޔަވާ ދެންތިބި ކުދިންނާ ޖަންނަތް ވަރަަށް އެކުވެރިވިއެވެ. އަހަންނަށް އުޅެވުނު މޮޔަގޮތުން ޖަންނަތް ގާތަަށް ގޮސް ވާހަކަ ދައްކާކަށް ނުކެރުނެވެ.\nSlm alikum. Hurihaa kudhinge haalu kihineh? Thukudhin mathin miss vaaleh bodukameh nov4ahnnan dhen madu nukurevigen mi upkury. Ummedhu kuran mi bai hurihaa kudhinnah kamudhaane kamah. Mi story ge episodes thah up kureveyny konmme monday eh adhi Thursday eh ga In Sha Allah.\nYey me 1st.. story is very very nice. Thanks kiyaa. Thihaa avahah up kohdhineema.??\nWow.. v interesting.. v much looking forward this story n best of luck dear ???\nWa’alaikukumuh salaam Kiyaa sis??Al’hamdhulillah..Dandelion ge haalu hama rangalhu insha allah..??masha allah..wiah?????hama speechless..???sifakurumah ehvana..heheh??Ashjau hn dandelion vx moyavy thoahche..hehehe??..Ashjau ulheygothun heehee halaaku vaavaru vejje..????waiting for Thursday..???mI kujjaa ge faraathun dear ah much loves??❤❤????????? ?adhi ingeytha..November4ga dear mi stry up kuraanamey bunyma kiriyaa ? break nuvy..??BTW ME THIRD DHWWW.. ??\nyeyyyy me third dhwww\nOh yesssssssss… Al’hamdhulillaah, my fav author is back!!!! ??❤❤❤ Btw story Vrh Vrh Vrh Vrh Vrh reethi.. Maa sha Allah… Vrh furihama.. Neiyy Hama Bunaane ehcheh ves.. Neynge keevve kameh dear ge vaahaka thah Abadhuves Vrh salhi.. Buneveynee kiyaaraa Hama molhiyyey story liyan, Maa sha Allah.. ?☺☺☺ When next? Kiyaahithun nuhurevey…\nSorry dear.. Kiyaaraa ge comment kiyaa nulevi I ah meeny comment kurevifa.. Thursday ga dhw dhn oiyy part ehn v ma.. Jazakillah khairan for uploading this today.. ??☺???\nNice and hilarious too.??\nV.nice sis…???.hope mi story kurige vaahakaekey ehgothah rethi vaanekamah…wish u all the best.???…keep up the good work ???,with lots of❤❤❤\nKiyaa ge fans❤\nKiyaa❤❤❤….,,finally up vejje dhww?…??curiously waited …..alhamdhlillah. ……up vejje?…heheh.????..kiyaa…☺this part was amazing.??…kiyaa u r my favourite author same as be for…it will never change ever inshaallah?????❤???\nStory hama ??\nhahhaa… mi part vrh majaa.. looking forward to thenext part inge…mi vaahaka vrh reethi vaanehen heevey… n thi hira kudhinnah dheefa huri nan nan dho.. pis pis 😉\nshit..kiyaa why are u doing this..v avaha up vaane kamah heekoh hutta, kiyaa thi bunee nov 4th ga ey….hehe\nkiyaa story v v salhi…ahhaha…ashjau..ashjau..hmm..v habeys nameh..eheh\nހަވާތިފް… 14 ވަނަ ބައި\nބިރުވެރި ލޯބި July 7, 2015\nހިޖުރަ (ތިންވަނަ ބައި)\nދީނީ ލޯބި July 21, 2015


Foot Ball Kulhen Huttaa Miadhu Meehaku Maruvejje\nފްލައިމީގެ މަތިންދާ ބޯޓެއް ރަންވޭ މަތިން ...\nފުޓްބޯޅަ ކުޅެން ހުއްޓައި މިއަދު މީހަކު މަރުވެއްޖެ އެވެ.\nކ. ހިންމަފުށީ އައްސޭރި ޖަލުގައި ހުކުމް ތަންފީޒު ކުރަމުން ދިޔަ އުމުރުން 34 އަހަރުގެ މިމީހާ ފުޓްބޯޅަ ކުޅެން ހުއްޓާ ހަބަރު ހުސްވެގެން ވެއްޓުމުން ބެލިއިރު އޭނާ މަރުވެފައި އޮތް ކަމުގެ މައުލޫމާތު ކަރެކްޝަންސުންވަނީ ހާމަކޮށްފައެވެ. ކަރަެކްޝަނުން ހާމަކޮށްފައިވާގޮތުގައި ފުލުހުން އަންނަނީ މިމަރުގެ މައްސަލަ ތަހުގީގު ކުރަމުންނެވެ.\nމަރުވި ގަޒްލީ އަބްދުލްގަފޫރު ނަމަކަށް ކިޔާ މިމީހާ ހުކުމް ތަންފީޒުކުރަމުން ދިޔައީ ކޮން ކުށަކާ ގުޅިގެން ކަމެއް ކަރެކްޝަންސުން އަދި ހާމަކޮށްފައިނުވެއެވެ. އެކަމަކު މިމަރުގެ މައްސަލަ ފުލުހުންގެ އިތުރުން ހިއުމަން ރައިޓްސް ކޮމިޝަނަށް ވެސް މިހާރު ވަނީ ހުަށަހަޅާފައެވެ..\nއައްސޭރި ޖަލު ބޭނުންކުރަނީ ލުއި ޖަލެއްގެ ގޮތުގަ އެވެ.\nޖަލުތަކުގައި މީހުން މަރުވެ، އިހުމާލުގެ ތުހުމަތުތަކާ ގުޅިގެން އެ މައްސަލަތައް ބަލަން ހޯމް މިނިސްޓްރީން ވަނީ ކޮމިޝަނެއް އެކުލަވާލައިފަ އެވެ.\nރާއްޖެއިން ހަތް މަހުގެ ފިރިހެން ކުއްޖަކަށް ކޮވިޑް-19 ޖެހިއްޖެ އެވެ. މިއީ މިހާތަނަށް ރާއްޖެއިން މި ބައްޔަށް ޕޮޒިޓިވްވީ ...


Vakeelu kamuge hudha dhinumuge islaah dhasdheegu kurahvaifi\nވަކީލު ކަމުގެ ހުއްދައަށް އެދޭ ފަރާތްތަކަށް އަމާޒުކޮށް އެއް މަހުގެ ތަމްރީނެއް ފުރިހަމަ ކުރާ ގޮތަށް ގާނޫނަށް ގެނައި އިސްލާހުގެ ބިލް ރައީސް އިބްރާހިމް މުހައްމަދު ސޯލިހް ތަސްދީގު ކުރައްވައިފި އެވެ.\nމި އިސްލާހަކީ ގާނޫނީ ފަންނުގެ ގާނޫނުގައި ބަޔާން ކޮށްފައިވާ ވަކީލު ކަމުގެ ހުއްދަ ދޫކުރުމުގެ ދެ ޝަރުތަކަށް އަމަލު ކުރުން ފަސްކޮށް އޭގެ ބަދަލުގައި އެ ގާނޫނަށް ގެނައި އިސްލާހެކެވެ.\nގާނޫނީ ފަންނުގެ ގާނޫނުގައި ވަކީލު ކަމުގެ ހުއްދަ ދޫ ކުރުމުގެ ދެ ޝަރުތެއް ފަސް ކުރަން ހުށަހެޅުއްވީ މަޖިލީހުގެ ދަނގެތި ދާއިރާގެ ޖޭޕީގެ މެންބަރު މުހައްމަދު ނާޒިމްއެވެ.\nނާޒީމް ހުށަހެޅުއްވީ ބާ ކައުންސިލްގެ ބެލުމުގެ ދަށުން ފުރިހަމަ ކުރަން ޖެހޭ އެއް އަހަރު ދުވަހުގެ ތަމްރީން ޕްރޮގްރާމާއި ބާ އިމްތިހާނުގެ ޝަރުތު އެއް އަހަރަށް ފަސްކުރުމަށެވެ.\nބިލުގައި ވަނީ ތަމްރީނާއި އިމްތިހާނުގެ ޝަރުތު އެއް އަހަރު ދުވަހަށް ފަސްކުރުމަށެވެ. ނަމަވެސް ޖުޑިޝަރީ ކޮމިޓީން ވަނީ އެ ޝަރުތު ފަސްކުރެވޭނީ އެ ގާނޫނަށް އަމަލު ކުރަން ފެށިއިރު ގާނޫނީ ފަންނުގެ ދާއިރާއިން ފުރަތަމަ ޑިގްރީއަށް ތައުލީމު ހާސިލު ކުރި ދަރިވަރުންނަށް ކަމަށް ބަޔާންކޮށް ބިލު ބަދަލުކޮށްފަ އެވެ.\nއެގޮތުން ޖުޑީޝަރީ ކޮމިޓީން މި ބިލު ދިރާސާކުރުމަށް ފަހު ބިލަށް ގެނެސްފައިވާ ބަދަލުގައި ވަނީ އެ ބިލުގައިވާ އިސްލާހަށް އަމަލު ކުރާ ދުވަހުން ފެށިގެން ހަތް ދުވަހުގެ ތެރޭގައި ވަކީލުކަމުގެ ހުއްދައަށް އެދޭ ފަރާތްތަކަށް އެއް މަސް ދުވަހުގެ ތަމްރީނެއް ދިނުމަށް އެ ތަމްރީނުގެ އުސޫލުތައް އެކުލަވާލައި އާންމު ކުރަން ޖެހޭނެ ކަމަށެވެ.\nރައްޔިތުންގެ މަޖިލީހުގެ 71 މެންބަރުންގެ ވޯޓުން ގާނޫނީ ފަންނުގެ ގާނޫނަށް އެ ގޮތަށް އިސްލާހު ގެންނަން ފާސްކުރީ މިދިޔަ މަހުގެ 22 ވަނަ ދުވަހުގަ އެވެ.\nމަޖިލީހުން ފާސްކުރި އިސްލާހުގައިވާ ގޮތުން ބާ ކައުންސިލްގެ އިމްތިހާނުގެ ޝަރުތު ވެސް ފަސްކުރިޔަސް އެ މުއްދަތުގައި ވަކީލު ކަމުގެ ހުވާކޮށް އެ ކަމުގެ ހުއްދަ ލިބޭ ފަރާތްތަކުން ވެސް ފަހުން އެ އިމްތިހާން ފުރިހަމަ ކުރަން ޖެހޭނެ އެވެ. އަވަސް ތާރީހެއްގައި ބާ ކައުންސިލުން އެކަން ހަމަޖައްސަން ވާނެ ކަމަށް ވެސް އިސްލާހުގައި ބުނެފައިވެ އެވެ.


Hekibas nudhehvaane kamah vidhaalhuve Luthufee kuri post delete kurahvaifi\nއޭސީސީގެ ކުރީގެ ރައީސް ހަސަން ލުތުފީ-- ފޮޓޯ: ރާއްޖެއެމްވީ\n21 އޯގަސްޓު 20193ކޮމެންޓް\nރައީސް ޔާމީންގެ މައްސަލާގައި ހެކި ނުދެއްވާނެ ކަމަށް ބުނެ އޭސީސީގެ ކުރީގެ ރައީސް ކުރި ޕޯސްޓް ޑިލޓްކޮށްފި\nރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ދައުލަތުން އުފުލާފައިވާ މަނީލޯންޑަރިންގެ މައްސަލާގައި، އެމަނިކުފާނާއި ދެކޮޅަށް ހެކިބަސް ނުދެއްވާނެ ކަމަށް ވިދާޅުވެ އެންޓި ކޮރަޕްޝަން ކޮމިޝަން (އޭސީސީ)ގެ ކުރީގެ ރައީސް ހަސަން ލުތުފީ ކުރެއްވި ޕޯސްޓް ޑިލީޓް ކުރައްވައިފި އެވެ.\nލުތުފީ މިއަދު ފޭސްބުކަށް ކުރެއްވި ޕޯސްޓް ޑިލިޓްކުރި ސަބަބު ސާފުކޮށްދީފައެއް ނުވެއެވެ. މިވަގުތު މެލޭޝިއޭގައި ދިރިއުޅުއްވާ ލުތުފީ ވިދާޅުވީ ރައީސް ޔާމީންގެ މައްސަލާގައި "ދޮގު ހެކި" ދޭން ބޭނުންނުވާކަމަށެވެ.\nލުތުފީ ވިދާޅުވި ގޮތުގައި ރައީސް ޔާމީންގެ މައްޗަށް ދޮގު ބަޔާނާއި ދޮގި ހެކިބަސް ދިނުމަށް މަޖުބޫރުކުރުވަން ސަރުކާރުގެ ފަރާތްތަކުން ދަނީ މަސައްކަތްކުރަމުންނެވެ. އަދި އެހެން އެކަން ނުކޮށްފިނަމަ ފުރާނައަށް ނުރައްކާވާނެކަމުގެ އިންޒާރު ދީފައިވާކަމަށް ވެސް ލުތުފީ ވިދާޅުވިއެވެ.\nލުތުފީ ވިދާޅުވީ މަޖުބޫރުކޮށް އިންޒާރުދިން ކަމުގައިވީ ނަމަވެސް، އެއްވެސް ފަރާތަކާއި ދެކޮޅަށް ދޮގުހެކިބަސް ނުދެއްވާނެކަމަށެވެ. އަދުލުރުވެރި ހެކިބަހެއް އަދާކުރުމުގެ ފުރުސަތު ނެތްކަމަށާއި އަދުލުވެރި ހެކިބަހެއް އަދާކުރެވޭނެ މާހައުލެއް ގާއިމުވެފައިނުވާކަމަށް ވެސް ލުތުފީ ވިދާޅުވިއެވެ.\nލުތުފީ ވިދާޅުވީ މިސަބަބުތަކުގެ އިތުރުން ފުރާނައަށް ނުރައްކާތެރިވާނެކަމުގެ ބިރު އޮތްކަމަށްޓަކައި ރައީސް ޔާމީންގެ ޝަރީއަތުގައި ހެކިބަސް ދިނުމުން ތަނާޒުލުވާކަމަށެވެ.\nލުތުފީ ވަނީ އެންމެ ފަހުން އޮތް ރައީސް ޔާމީންގެ ޝަރީއަތުގައި، އޭސީސީގެ މިހާރުގެ ރައީސް މުއައްވިޒު ރަޝީދު ދިން ހެކިބަސް ވެސް ދޮގުކުރައްވައިފައެވެ. ހެކިބަސްދެމުން މުއައްވިޒް ވަނީ އެސްއޯއެފް ކުންފުނީގެ އެކައުންޓުން ރައީސް ޔާމީންގެ އެކައުންޓަށް ޖަމާކުރި އެއް މިލިއަން ޑޮލަރާއި ބެހޭގޮތުން، ރައީސް ޔާމީނާ ބައްދަލުކޮށް ސުވާލުކުރެއްވި ކަމަށް ވިދާޅުވެފައެވެ.\nނަމަވެސް ލުތުފީ ވިދާޅުވީ މުއައްވިޒްއާ އެއްކޮށް ވެސް އަދި ވަކިންވެސް ރައީސް ޔާމީނާއި ބައްދަލުކޮށްފައިނުވާނެކަމަށެވެ. އަދި އެފައިސާއަކީ ދައުލަތުގެ ފައިސާކަމަށް ކަނޑައަޅާ، ދައުލަތަށް އަނބުރާ ފައިސާ ދެއްކުމަށް ފޯނުގެ ޒަރީއާއިން ވެސް ރައީސް ޔާމީންގެ ކިބައިން އެދިފައިނުވާނެކަމަށް ލުތުފީ ވިދާޅުވިއެވެ.\nލުތުފީ އިން ވަނީ މީގެ ކުރިން ހޯމް މިނިސްޓަރު އިމްރާން އަބްދުﷲ އޭނާއަށް އިންޒާރުދީ ވަޒީފާއިން ވަކިކުރާނެކަމުގެ ބިރުދެއްކި ކަމަށް ވިދާޅުވެފައެވެ. އެމައްސަލާގއި ސަރުކާރާއި ދެކޮޅު ފަރާތްތަކުން ވަނީ މަޖިލީހަށް ކުއްލި މައްސަލައެއް ވެސް ހުށަހަޅައިފައެވެ.\nކުއްލި މައްސަލައިގެ ބަހުސްގައި ގިނަ މެންބަރުންގެ ވާހަކަ ހުރީ ލުތުފީއާ ދެކޮޅަށެވެ. އަދި މަޖިލީހުން ވަނީ އެމައްސަލަ ބޭރުކޮށްލައިފައެވެ. ރައީސް ޔާމީންގެ މައްޗަށް އުފުލާފައިވާ ދައުވާގައި އެންމެ ފަހުން ބޭއްވި ޝަރީއަތުގެ އަޑުއެހުމުގައި މުއައްވިޒްގެ ހެކިބަސް ނަގާފައިވާ އިރު، މިމައްސަލާގެ އަޑުއެހުމެއް މާދަމާއަށް ވަނީ ތާވަލްކޮށްފައެވެ.\nކްރިމިނަލް ކޯޓް އޭސީސީ ރައީސް ޔާމީން\nމިފެންނަނީ މިމީސްމީހުންގެ ފެންވަރު! ކީކޭބުނާނީ! ރައްޔިތުންނަށް އޮޅުވާލެވޭނެއޭހީކޮށް ތިބާލައިލީ ލައިގެންހުރި ސޯޓު! ނޫނޭ ނޫނޭ ސާބަސް!\nދޮގު ހެކިދެއްވާކަށް ނުވާނެ.. އެކަމަކު ދައުލަތުގެ މިނިވަން މުއައްސަސާއެއްގައި މަސައްކަތް ނުކުރައްވާދުވަސްތަކަށް މުސާރަވެސް ނަންގަވާކަށްވެސްނުވާނެ...\nލުތުފީއަށް ނުކެރޭނެކަން އިނގޭ މާކުރިންވެސް ކޮރަޕްޝަން ހުއްޓުވަންލީމީހާ ކޮރަޕްޝަން ހިންގީމަ ދެން ހެކިބަސް ދޭން ޖެހިލުންވާނެދޯ ފްލެޓްތަކާ ވިޔަފާރިތަކާ ދީގެން ގަނެލައިފަދޯ ހުރީ


Evves membarakah kamu nugos Luthfee beyzaaru vejje!\nއޭސީސީ ގެ ކުރީގެ ރައީސް ހަސަން ލުތުފީ-- ފޮޓޯ: އަވަސް\nމަޖިލީހުގެ ކުއްލި މައްސަލާގައި ހުރިހާ ބޭފުޅުންވެ ވެސް ވާހަކަ ދެއްކެވީ ލުތުފީއާ ދެކޮޅަށް\nއެންޓި-ކޮރަޕްޝަން ކޮމިޝަން (އޭސީސީ) ގެ ކުރީގެ ރައީސް ހަސަން ލުތުފީ އަކީ "ކަމުދާ މީހެއް ނޫން" ކަމަށް ރައްޔިތުންގެ މަޖިލީހުގެ ހުރިހާ މެމްބަރުން އެއްބަސްވެވަޑައިގެންފި އެވެ.\nހޯމް މިނިސްޓަރު އިމްރާން އަބްދުﷲ، ލުތުފީ އަށް ބިރު ދެއްކި ކަމަށް ކުތި ތުހުމަތާއި ގުޅިގެން މަޖިލީހަށް ރޭ ވަނީ ކުއްލި މައްސަލައެއް ހުށަހަޅާފަ އެވެ. މިއަދު ހެނދުނު ވެސް އެ މައްސަލައިގެ ބަހުސް ކުރިއަށް ދިޔަ އެވެ.\nމިއަދުގެ ބަހުސްގައި އިދިކޮޅު މެމްބަރުންނާއި ސަރުކާރުގެ މެމްބަރުން އެކި ގޮތްތަށް ވާހަކަ ދައްކަވާފައިވީ ނަމަވެސް ހުރިހާ ބޭފުޅުންވެސް ވަނީ ލުތުފީ އަކީ "ކަމުދާ މީހެއް ނޫން" ކަމަށް ވިދާޅުވެފަ އެވެ.\nމޯލްޑިވިސް ޑިމޮކްރެޓިކް ޕާޓީ (އެމްޑީޕީ) އަށް ނިސްބަތްވާ ގަލޮޅު ދެކުނު ދާއިރާގެ މެމްބަރު އަދި މަޖިލީހުގެ ނައިބު ރައީސް އީވާ އަބްދުﷲ ވިދާޅުވީ ލުތުފީ ރާއްޖެ ވަޑައިނުގެން މެލޭޝިއާގައި ހުންނަވަނީ އޭނާ އަކީ ހިޔާނާތުގައި ފުދޭވަރަކަށް ބައިވެރިވެފައިވާ ބޭފުޅަކަށް ވާތީ ކަމަށެވެ. އަދި ދައުލަތުން ކޮށްފައިވާ ވައްކަންތައް ފޮރުވުމަށް ލުތުފީ އެހީތެރިވެދީފައިވާ ކަމުގެ ތުހުމަތު އީވާ ކުރެއްވި އެވެ.\nނަމަވެސް މިއަދުގެ ސަރުކާރުން ލުތުފީ ރާއްޖެ ގެންނާނެ ކަމަށާއި ގާނޫނު ލުތުފީއާ އަރާ ހަމަކުރާނެ ކަމަށް އީވާ ވިދާޅުވި އެވެ. އަދި ބައިނަލްއަގްވާމީ ފަރާތްތަކުން ވެސް އެކަން ކުރުމަށް ސަރުކާރަށް އެހީތެރިވެދޭނެ ކަމުގެ ޔަގީންކަން އެބަ އޮތް ކަމަށް އީވާ ވިދާޅުވި އެވެ.\nލުތުފީއާ ބެހޭ ގޮތުން ވާހަކަދައްކަވަމުން އީވާ ވިދާޅުވީ "ފިލާ ހުއްޓެއް ކަމަކު ކުރި ވައްކަންތަކެއް ފަހެއް ނޭޅެނެ" ކަމަށެވެ.\nއީވާ ވަނީ ކުއްލި މައްސަލަ ހުށަހެޅުއްވި މާވަށު ދާއިރާގެ މެމްބަރު މުހައްމަދު ސައީދަށް ވެސް ވަރަށް ބޮޑަށް ފާޑުވިދާޅުވެފަ އެވެ. އެގޮތުން ކުއްލި މައްސަލައިން ހާސިލް ކުރަން ބޭނުންވާ ނަތީޖާ ސާފެއް ނުވާ ކަމަށާއި އެއީ ލުތުފީ ފަލީހަތް ކުރަންތޯ ނުވަތަ ސައީދު އަމިއްލައަށް ފަލީހަތްވާން ހުށަހެޅުއްވި މައްސަލައެއްތޯ ސުވާލު އުފެދޭ ކަމަށް އީވާ ވިދާޅުވި އެވެ.\nޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގެ ފަރާތުން ނައިފަރު ދާއިރާ ތަމްސީލް ކުރައްވާ މެމްބަރު އަހްމަދު ޝިޔާމް ވިދާޅުވީ ލުތުފީ އަކީ މާ މާތް މީހަކަށް ހަދައިގެން ނޫޅޭ ކަމަށެވެ.\nލުތުފީ ކަމުނުދާ ސަބަބެއް ކަމަށް ޝިޔާމް ވިދާޅުވީ ރައީސް ނަޝީދުގެ ވެރިކަމުގައި ތިބި ވަޒީރުން ކުރި ވައްކަންތަކުގެ މައްސަލަތައް އޭސީސީ އަށް ހުށަހެޅިއިރު ވެސް އެކަންތައް ނުބެއްލެވުމެވެ.\nޝިޔާމް ވިދާޅުވީ ޖީއެމްއާރުން ސަރުކާރަށް ދިން ފައިސާތަކެއް "ކައްވާލި" އިރު އެ މައްސަލަ ވެސް ލުތުފީ ނުބައްލަވާ ކަމަށެވެ.\nހޯމް މިނިސްޓަރު އިމްރާންގެ މައްޗަށް ސައީދު ކޮށްފައިވާ ތުހުމަތުތަކާއި ބެހޭ ގޮތުން ޝިޔާމް ވިދާޅުވީ، އިމްރާން އަތުގައި ބާރެއް އޮތުމުން ބިރުދައްކަން މަސައްކަތްކޮށްފައިވާ ކަމަށެވެ. އަދި އެކަމަކީ ރައީސް ޔާމީންގެ ޝަރީއަތަށް ނުފޫޒު ފޯރުވަން އިމްރާން ކުރެއްވި ކަމެއް ކަމަށް ޝިޔާމް ވިދާޅުވި އެވެ.\nޝިޔާމް ވިދާޅުވީ ކޮންމެ މީހެއް ނަމަވެސް ގާނޫނާ ހިލާފުވެއްޖެ ނަމަ އެ މައްސަލައެއް ބަލަން ޖެހޭނެ ކަމަށެވެ. ކަންތައްތަކުން ރެކޭކަށް ނޫޅޭ ކަމަށާއި ގާނޫނާއި ހިލާފު ކަމެއް ކޮށްފައި އޮތް ކަމުގައި ވާނަމަ އެކަމެއް ބެއްލެވުމަށް އެދޭ ކަމަށް ޝިޔާމް ވިދާޅުވި އެވެ.\nއެއްވެސް ޕާޓި އަކަށް ނިސްބަތްވެވަޑައި ނުގަންނަވާ ނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ ވަނީ ލުތުފީ އަދި އިމްރާނަށް ވެސް ވަރަށް ބޮޑަށް ފާޑުވިދާޅުވެފަ އެވެ.\nއެގޮތުން އެ ދޭބުޅުންނަކީ ވެސް މިގައުމުން "ނައްތާލަން ޖެހޭ" ބައެއް ކަމުގައި ނަޝީދު ވިދާޅުވި އެވެ. ނަމަވެސް އެކަން ކުރަން ޖެހޭނީ ޝަރީއަތުގެ ހަމަތަކުގެ ތެރެއިން ކަމަށް ނަޝީދު ވިދާޅުވި އެވެ. ނަޝީދު ވިދާޅުވީ އިމްރާން އަދި ލުތުފީގެ ސަބަބުން ގައުމުގެ އެތައް ކަމެއް ބޮއްސުންލާފައިވާ ކަމަށެވެ.\nނަޝީދު ވިދާޅުވީ ލުތުފީ ވަރަށް ރަނގަޅަށް ދަންނަ ކަމަށާއި އޭނާގެ ނަޒާހަތްތެރިކަން ވެސް ވަރަށް ރަނގަޅަށް އެނގޭ ކަމަށެވެ. ނަޝީދު ވިދާޅުވީ ލުތުފީ ކޮންމެ ފަދަ އެއްޗެއްގައި ވެސް ހިފައިފާނެ ކަމާށާއި އެއީ ކުޑަކުޑަ އެއްޗަކަށް ވެސް ވެދާނެ ކަމަށެވެ.\nހޯމް މިނިސްޓަރު އިމްރާނަކީ ހަމައެކަނި ނަމެއްގައި ޝޭހެއްގެ ގޮތުގައި އުޅުއްވާ ބޭފުޅެއް ކަމަށް ނަޝީދު ތުހުމަތު ކުރެއްވި އެވެ. ރައީސް ނަޝީދުގެ ވެރިކަން ވައްޓާލުމުގައި އިމްރާން އަދާކުރި ރޯލަށް ރިއާޔަތް ކުރައްވާ ނަޝީދު ވިދާޅުވީ އެބޭފުޅާގެ ފަހަތުގައި ވަނީ "ވެރިކަން ވައްޓާލުމުގެ ސަގަފާތެއް" ކަމަށެވެ.\nމިލަންދޫ ދާއިރާގެ މެމްބަރު އަލީ ރިޒާ ވިދާޅުވީ ލުތުފީގެ ބެލުމުގެ ދަށުން ހަ ބިލިއަން ރުފިޔާގެ ވައްކަން ފޮރުވާދީފައިވާ ކަމުގެ މައުލޫމާތު ލިބިފައި އެބަހުރި ކަމަށެވެ. އަދި ރައީސް ޔާމީންގެ ސަރުކާރުގެ އިކޮނަމިކް މިނިސްޓަރަކާ އެކީ ލުތުފީ ޕާޓްނާޝިޕް ވިޔަފާރިއެއް ހިންގާފައިވާ ކަމަށް ރިޒާ ވިދާޅުވި އެވެ.\nރިޒާ ވިދާޅުވީ ކުއްލި މައްސަލަ ފާހަގަކުރެވެނީ ލުތުފީ ކޮށްފައި ހުރި ވައްކަންތައް ހާމަކުރަން ލިބުނު ފުރުސަތެއްގެ ގޮތުގައި ކަމަށެވެ.\nކެނދިކުޅުދޫ ދާއިރާގެ މެމްބަރު އަހްމަދު އީސަ ވިދާޅުވީ ލުތުފީ އަކީ ރައީސް ޔާމީންގެ ސަރުކާރުގެ ވެރިންނަށް މޮޅަށް ވައްކަން ކޮށްދިނުމަށް ކިޔަވާދިން ޔުނިވާސިޓީގެ މުދީރު ކަމަށެވެ. ލުތުފީގެ ލަފަޔާއި އިރުޝާދުގެ މަތިން ސަރުކާރުގެ ވެރިން ތިން ބިލިއަން ރުފިޔާއަށް ހިޔާނާތްތެރިވެފައިވާ ކަމަށް އީސަ ވިދާޅުވި އެވެ.\nލުތުފީ އަކީ ކޮންމެހެން ވެސް ޝަރީއަތަށް ހާޒިރުކުރަން ޖެހޭ މީހެއްކަން ފާހަގަކޮށް ސައީދު ހުށަހެޅުއްވި ކުއްލި މައްސަލައަށް ތާއީދު ނުކުރާ ކަމަށް އީސަ ވިދާޅުވި އެވެ.\nމާވަށު ދާއިރާގެ މެމްބަރު ސައީދު ހުށަހެޅުއްވި ކުއްލި މައްސަލާގައި ވިދާޅުވެފައި ވަނީ ހޯމް މިނިސްޓަރު އިމްރާން އޭސީސީގެ ކުރީގެ ރައީސް ހަސަން ލުތުފީ އަށް އިންޒާރު ދީފައިވާ ކަމަށް މީޑިއާތަކުން ބުނެފައިވާ ކަމަށެވެ. އަދި އެހެން އެކަން އޮއްވާ މިނިސްޓަރު އިމްރާން އެކަން ދޮގުކުރައްވާފައި ނުވާ ކަމަށާއި ލުތުފީ ހުންނެވި މަގާމުން އިސްތިއުފާ ދިނުމަށް އިމްރާން މަޖުބޫރު ކުރެއްވި ކަމަށް ގަބޫލުކުރެވޭ ކަމަށެވެ.\nއަދި މިނިސްޓަރު އިމްރާންގެ މައްޗަށް ކުރެވޭ ތުހުމަތުގެ ސަބަބުން ރައީސް އިބްރާހީމް މުހައްމަދު ސޯލިހްގެ ސަރުކާރުގެ އަގު ވެއްޓިފައިވާ ކަމަށް ވެސް ކުއްލި މައްސަލާގައި ވެއެވެ. ސައީދު ވިދާޅުވީ އެ މައްސަލަ ކުއްލި މައްސަލައެއްގެ ގޮތުގައި ހުށަހެޅުއްވީ އެއީ ޝަރުއީ ނިޒާމާއި ގާނޫނު އަސާސީގައި ބަޔާންކުރާ މިނިވަން މުއައްސަސާތަކުގެ މުސްތަގިލުކަން ގެއްލޭ ފަދަ ކަމަކަށް ވާތީ ކަމަށެވެ.\nމަޖިލިސް މަޖިލިސް 2019 އޭސީސީ އެމްޑީޕީ ޕީޕީއެމް ހޯމް މިނިސްޓްރީ ސަރުކާރު\nތިއެންމެން ތިތެޅިބާލަނީ ހަމަގަންނަ އެންމެބިރަކަށް. އެއީ އެމްއެމްޕީއާރުސީގެ ޚިޔާނާތުގެ ފައިސާގައި ހޭކެވިފައިވާލެއް ބޮޑުކަމުން. އަދުރޭއާއި ނިހާނު ތިމަޖިލީހުގައި މިއަދު ތިބިނަމަ، ތިއެންމެންގެމޫނަށް ކޯދޮވުނީސް! މިހާރު މައިތިރިވެ އެތިބެނީ ބުނެވޭނެއެއްޗެއްނެތި، ބިރުން.


ފާއިތުވި އަހަރު ގެއްލުނު ރޯދަތައް ހިފައިފިންތަ؟\nFebruary 16, 2020 08:48:05\nއިސްލާމްދީނުގައި މުސްލިމުންނަށް ދެއްވާފައިވާ ލުއިފަސޭހަ ތަކަކީ، އެހެން އެއްވެސް ދީނެއްގައި ނެތްފަދަ ލުއިފަސޭހަތަކަކަށް ވުމުން، އަޅުގަނޑުމެން ކުރުމަށް ދީނުގައި އަންގަވާފައިވާ ކަންތައްތައް އެންމެ ފުރިހަމަ ގޮތަށް ނުކުރެވޭކަމީ، ނިޢުމަތްތަކަށް ޝުކުރުވެރި ނުވެވޭ ކަމުގެ ހެއްކެކެވެ.\nރަމަޟާން މަހަކީ އެމަހެއްގައި މުސްލިމުންގެ މައްޗަށް ރޯދަ ފަރުޟު ކުރެއްވި މަހެވެ. އަދި ބައެއް ޙާލަތްތަކުގައި ރޯދަ ނުހިފޭ މީހުންނަށް، މި ރޯދަތައް އަހަރުގެ އެހެން ދުވަސްތަކުގައި ހިފުމުގެ ލުއިފަސޭހަ ގޮތްވެސް އިސްލާމްދީނުގައި އޮންނަކަމީ އެއްވެސް ޝައްކެއް ނެތް ގޮތުގައި އިސްލާމްދީނަކީ އެންމެ ފުރިހަމަ ދީންކަން ހާމަވެގެންދާކަމުގެ ފުރިހަމަ ހެއްކެކެވެ.\nނަމަވެސް ރަމަޟާން މަހާއި ބައްދަލުކުރުމަށް ކުޑަ ދުވަސްކޮޅަކަށް ވެފައިވާއިރު، ފާއިތުވި އަހަރު ނުހިފި ހުރި ރޯދަތައް ހިފާ ނިންމާލެވިފައިވަނީ ތިޔައިގެ ތެރެއިން ކިތައް ބޭފުޅުންތޯއެވެ؟\nއަޅުގަނޑުމެންގެ ތެރޭގައި އުޅޭ ހުރިހާ އެންމެންނަކީ ފުރިހަމަ ސިއްޙަތެއްލިބިފައިވާ، އެންމެ ފުރިހަމަ މީހުންނެއްނޫނެވެ. އެހެންކަމުން އިސްލާމްދީނުގައި، އިންސާނުންނަށް ކެރި ކުޅަދާނާވީ މިންވަރަކުން މެނުވީ އަޅުކަންތައް ކުރުމަށް އަނގަވާފައެއް ނުވެއެވެ.\nކީރިތި ޤުރްއާނުގައި ﷲ ވަޙީ ކުރައްވާފައިވާ މި ބަސްފުޅެވެ. ( وَمَنْ كَانَ مَرِيْضاً أَو عَلَى سَفَرٍ فَعِدَّةٌ مِنْ أَيَّامٍ أُخَرَ ) [البقرة: 185] މާނައީ “އަދި ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ، (އެ މައްސަރުގެ ރޯދަ ދޫކޮށްލައިފިނަމަ) އެހެންދުވަސްތަކަކުން އެ عدد ހަމަކުރުން ހުއްޓެވެ.”\nމިގޮތުން ރަމަޟާން މަހު ނުހިފޭ ރޯދަތައް ހިފުމަށްވެސް ވަރަށް ބޮޑެތި ލުއިތަކެއް އިސްލާމްދީނުގައިވެއެވެ. މާބަނޑު ދުވަސްވަރުން ފެށިގެން ގޮސް ގާތުން ކިރުދޭ މައިންނާއި، ބައްޔެއްގެ ސަބަބުން ރޯދަ ހިފުމުގެ ކުޅަދާނަކަން ނެތް މީހުންނަށާއި، ޙައިޟުގެ ދުވަސްވަރާއި ނިފާސްކަމުގެ ދުވަސްވަރު ނުހިފި ހުންނަ ރޯދަތަކަކީ އަޅުގަނޑުމެންނަށް ވަރަށް ލުއި ގޮތްތަކެއް އެކަމަށް އިސްލާމްދީނުގައި ކަނޑައެޅިފައިވާ ކަންތަކެކެވެ.\nމަތީގައި ބަޔާންކުރެވުނު ކަންތަކުގެ ތެރެއިން ޙާލަތެއް މެދުވެރިވެގެން ދޫކޮށްލާ ރޯދަތަކަކީ އަހަރުގެ ބާކީ އޮންނަ 11 މަސްދުވަހުން ހިފާ ނިންމާލެވޭނޭ ރޯދަތަކެކެވެ. އަދި ރޯދަ ނުހިފޭފަދަ ބަލި ޙާލަތެއް ހުރި މީހެއްނަމަ ރޯދަ ހިފުމުގެ ބަދަލުގައި ކައްފާރާ ދިނުމުންވެސް ފުދިގެންދެއެވެ.\nރަސޫލާ صلى الله عليه وسلم ޙަދީޘް ކުރައްވިއެވެ. ” إِنَّ فِى الْجَنَّةِ بَابًا يُقَالُ لَهُ الرَّيَّانُ يَدْخُلُ مِنْهُ الصَّائِمُوْنَ يَوْمَ الْقِيَامَةِ لاَ يَدْخُلُ مَعَهُمْ أَحَدً غَيْرُهُمْ يُقَالُ أَيْنَ الصَّائِمُوْنَ فَيَدْخُلُوْنَ مِنْهُ فَإِذَا دَخَلَ آخِرُهُمْ أَغْلِقْ فَلَمْ يَدُخُلْ مِنْهُ أَحَدٌ ” (رواه البخاري ومسلم) މާނައީ: ” ހަމަކަށަވަރުން ސުވަރުގޭގައި ދޮރުކޮޅެއް ވެއެވެ. އެދޮރުކޮޅަށް އައްރައްޔާން އޭ ކިޔެއެވެ. ޤިޔާމަތްދުވަހު އެދޮރުކޮޅުން ރޯދަވެރިން ފިޔަވައި އެހެން އެއްވެސް މީހަކު ނުވަންނަ ހުއްޓެވެ. ޤިޔާމަތްދުވަހުން ގޮވާލެވޭނެއެވެ. ރޯދަވެރިން ކޮބައިހެއްޔެވެ؟ ދެން އެމީހުން އެދޮރުކޮޅުން ވަންނާނެއެވެ. އެމީހުންގެ ތެރެއިން އެންމެފަހު މީހާ ވަނުމުން އެދޮރުކޮޅު ބަންދުކުރެވޭނެއެވެ. ދެން އެކަކުވެސް އެދޮރުކޮޅުން ނުވަންނާނެއެވެ.\nރަސޫލާ صلى الله عليه وسلم ޙަދީޘް ކުރައްވާފައިވާ މި ޙަދީޘްއިން ރޯދައިގެ މަތިވެރިކަން ވަރަށް ފުރިހަމައަށް ހާމަވެގެންދެއެވެ. ރޯދަވެރިންނަށް ޚާއްސަވެގެންވާ ދޮރުކޮޅެއް ސުވަރުގޭގައި ވުމުން، ރޯދައިން ލިބޭ ޘަވާބާއި ދަރުމައިގެ ގިނަކަން ހާމަވެގެންދެއެވެ.\nއިސްލާމްދީން ރޯދަ ރަމަޟާން މަސް


Imran Luthufy Ah Inzaaru Dhinumaai Gulhigen Hushahelhi Kulli Massala Majileehun Balaigenfi - Vaguthu\nއިމްރާން ލުތުފީއަށް އިންޒާދިނުމާއި ގުޅިގެން ހުށަހެޅި މައްސަލަ މަޖިލީހަށް ބަލައިގެންފި\nއެންޓި ކޮރަޕްޝަން ކޮމިޝަން (އޭސީސީ)ގެ ކުރީގެ ރައީސް ހަސަން ލުތުފީއަށް، ހޯމް މިނިސްޓަރު އިމްރާން އަބްދުﷲ އިންޒާރު ދިން ކަމަށް ބުނާ މައްސަލައާ ގުޅިގެން ރައްޔިތުންގެ މަޖިލީހަށް ހުށަހެޅި ކުއްލި މައްސަލަ ރައްޔިތުންގެ މަޖިލީހަށް ބަލައިގެންފިއެވެ.\nމި މައްސަލަ މަޖިލީހަށް ހުށަހެޅުއްވީ މާވަށު ދާއިރާގެ މެމްބަރު މުހައްމަދު ސައީދެވެ.\nމި މައްސަލައަށް ބަހުސް ކުރަން ފެންނަ ކަމަށް 75 މެމްބަރުން ވަނީ ވޯޓު ދެއްްވާފައެވެ. އަދި މި މައްސަލައިގެ ބަހުސް މިހާރު ވަނީ ފަށާފައެވެ.\nސައީދު ވިދާޅުވީ، އިމްރާންގެ އެ އަމަލަކީ ސިޔާސީ ވާދަވެރިން ގާނޫނީ އިމުގެ ބޭރުން ނައްތާލުމަށް ރާވައިގެން ހިންގާ ބޮޑު ޖަރީމާއެއް ކަމަށެކަމަށެވެ. އަދި އެ އަމަލަކީ ޝަރީއަތްތަކަށް ސީދާ ގޮތުން ނުފޫޒު ފޯރުވުމަށް ހިންގާފައިވާ އަމަލެއް ކަމަށް ވެސް ސައީދު ވިދާޅުވިއެވެ.\nއަދި އިމްރާންގެ މި އަމަލުގެ ސަބަބުން ރައީސް އިބްރާހިމް މުހައްމަދު ސޯލިހުގެ ސަރުކާރުގެ އިތުބާރު ގެއްލި ޝަރުއީ ނިޒާމާއި ގާނޫނު އަސާސީގައި ބަޔާންކުރާ މިނިވަން މުއައްސަސާތަކުގެ މުސްތަގިއްލުކަން ގެއްލޭ ކަމަަށްވެސް ސައީދު ވިދާޅުވިއެވެ.\nލުޠުފީ ވަނީ ސަންގް ޓީވީއަށް މައުލޫމާތު ދެއްވައި އިހޯމް މިނިސްޓަރ އިމްރާން އޭސީސީއަށް ވަޑައިގެން އަދި ފޯނުން ގުޅުއްވައި އޭނާ އަށް އިންޒާރު ދެއްވި ކަން ކަށަވަރުކޮށްދެއްވާފައެވެ.\n"އަޅުގަނޑަށް އިންޒާރު ދިން. އިންޒާރު ދިން ވާހަކަ އަޅުގަނޑު އެ ކޯލްގައި (ލީކުވި ރެކޯޑިންގ) ގައި ދައްކާފައި އެއޮތީ. އަޅުގަނޑަށް އިންޒާރުދިން." ލުޠުފީ ވިދާޅުވިއެވެ.\nލުޠުފީ ވިދާޅުވީ، ފްރޭމްކޮށްގެން ވެސް ހައްޔަރުކުރެވިދާނެކަމުގެ އިންޒާރު ހޯމް މިނިސްޓަރ އިމްރާން އޭނާއަށް ދެއްވި ކަމަށެވެ.\nލުތުފީގެ މި ވާހަކަތަކާއި ގުޅިގެން އިމްރާން ވިދާޅުވީ، މަގުމަތީގައި މީހެއްގެ ކަރުގައި ހިފާ ބިރުދައްކާ އޭނާގެ އޮފީހަށް ވަދެ އިންޒާރު ދީ ފްރޭމް ކުރާނެ ކަމަށް ބުނެ ބިރުދައްކާ މިންވަރަށް އޭނާ ގަމާރުވެއްޖެ ކަމަށް ދިވެހި ރައްޔިތުން ގަބޫލުކޮށްފާނެ ކަމަށް ބަޔަކު ހީކުރީތީ އަަންތަރީސްވެއްޖެ ކަމަށެވެ.\nއޮގަސްޓް 5, 2019 22:25\nއިމްރާން އަވަހަށް ފޮއްޓަށް އެއްޗެހި އަޅާ، ބޭރުކޮށްލާނެ ގޮތެއް ހޯދަނީ އެހެރަގެން،\nއޮގަސްޓް 5, 2019 22:41\nތިޔައްވުރެ މާބޮޑައް އަންތަރީސްވާކަންކަން އިމްރާނުގެ ފަރާތުން ދުށިން އަފުރާސީމް މަރުގެ މައްސލސޔާ ޢަބުދުﷲ ގާޒީ ހައްޔަރުކުރިމައްސަލާެ ސާފު ހެކިއެބަހުރިކަމައް ގޮވިއަޑު އެންއިރެއްގެ އިވުނު ދޯ؟\nއޮގަސްޓް 6, 2019 00:08\nމިހާއަށް މީހާ އޮޅުނީމަ ގަމާރު ވީކީ ނޫންބާ ؟\nއޮގަސްޓް 6, 2019 02:01\nކަލެއަކީ ކޮންފެންވަރެއްގެ އަދި ކޮންކަހަލަ އަޚްލާގެއްގެ ވެރިއެއްކަން އަބަދުވެސް ދިވެހި ރައަޔިތުން ދަނޭ. އަންތަރީސް ހަމަ ފަށްފަށުން ވާންވީ.\nއޮގަސްޓް 6, 2019 03:05\nތިޔާ ހަމަ ތަމަޅަ ފިލްމްތަކުގަ އުޅޭކަހަލަ ނުބައިބައި ބޮހެއް\nމީނަ ބޭރުކޮށްލުމާއެކު މީނަގެ މައްޗަށް ޖިނާއީ ދައުވާއެއް އުފުލިގެންދާނެއެވެ. އެއީ ރައީސް ޔާމީންގެ އިސްތަށިފުޅުގައި ސާފްބަހުން މީހެއްގެ މަރުގެ އިލްޒާމު އަޅުވާފައި ވާތީއެވެ.\nއެކިކަހަލަ މައްސަލަތައް ނުއުފައްދާ ސުގުނޑި ބުގުނޑި ތާކުންކުރެތާނުޖެހޭ ކަންތައްނުކޮށް ދުވަސްރައް ބޭކާރުނުކޮށް ރައިޔަތުންނަށާ ޤައުމަށް ފައިދާވާގޮތަށް ޤައުމު ހިންގޭތޯބަލާ ކިހާދެރަކަމެއް


Council inthihabakee rayyithnnah libey furusatheh, dhuleh nudheynan: MDP | Mihaaru\nކައުންސިލް އިންތިހާބަކީ ރައްޔިތުންނަށް ލިބޭ ފުރުސަތެއް، ދުލެއް ނުދޭނަން: އެމްޑީޕީ\nލޯކަލް ކައުންސިލް އިންތިހާބުގައި އެމްޑީޕީގެ ފަރާތުން ވާދަކުރާ ކެންޑިޑޭޓުން ހޮވުމަށް އެ ޕާޓީގެ ހަރުގޭގައި ވޯޓުލަނީ: ކައުންސިލް އިންތިހާބުގެ ގިނަ ގޮނޑިތަކަށް އެ ޕާޓީން ކެންޑިޑޭޓުން ނެރޭނެ ކަމަށް އެ ޕާޓީން ބުނޭ. --ފޮޓޯ: މިހާރު\nކައުންސިލް އިންތިހާބުގައި މޯލްޑިވްސް ޔުނައިޓެޑް އޮޕޮޒިޝަން (އެމްޔޫއޯ) އިން ކެންޑިޑޭޓުން ނެރެން ނިންމުމަށް ފަހު، އަދާލަތުން އިންތިހާބު ބޮއިކޮޓްކޮށްފައި ވިއަސް އެމްޑީޕީގެ ވިސްނުމަކީ އިންތިހާބުގައި ބައިވެރިވުން ކަމަށް އެ ޕާޓީގެ ނައިބު ރައީސް މުހައްމަދު ޝިފާޒް މިއަދު ވިދާޅުވެއްޖެ އެވެ.\nއަދާލަތު ޕާޓީން ކޯލިޝަން ހަދާފައިވާ އެމްޔޫއޯއާ ގުޅިގެން އިންތިހާބުގައި ވާދަކުރަން ނިންމި ނިންމުން، އެ ޕާޓީން އަނބުރާ ގެންދިޔައީ އިލެކްޝަންސް ކޮމިޝަނަށް ބޮޑެތި ތުހުމަތުތަކެއް ކުރުމަށް ފަހު އެވެ.\nޝިފާޒް ވިދާޅުވީ އަދާލަތު ޕާޓީގެ ނިންމުމަށް އެމްޑީޕީން އިހްތިރާމް ކުރާ ކަމަށެވެ. ކޯލިޝަންގައި ތިބީ ހަމައެކަނި ލޯކަލް ކައުންސިލް އިންތިހާބަށް އެކުގައި މަސައްކަތް ކުރަން ނޫން ކަމަށާއި އެއަށް ވުރެ ގިނަ ސަބަބުތައް އެ ގުޅުމުގެ ތެރޭގައި ހިމެނޭ ކަމަށް އޭނާ ވިދާޅުވި އެވެ.\n"އެމްޑީޕީގެ ވިސްނުމަކީ، ރައްޔިތުންނަށް ލިބިފައިވާ ފުރުސަތުގެ ބޭނުން ހިފުން. ލޯކަލް ކައުންސިލް އިންތިހާބަކީ ކޮންމެ ރައްޔިތަކާ ގުޅިފައިވާ، ހައްގުތަކެއް އެކުލެވޭ އިންތިހާބެއް،" ޝިފާޒް ވިދާޅުވި އެވެ.\nއޭނާ ވިދާޅުވި ގޮތުގައި ކައުންސިލް އިންތިހާބަށް ޕްރައިމަރީ ބާއްވައި އެކި ދާއިރާތަކުން ވާދަކުރާނެ ކެންޑިޑޭޓުން ވެސް ހޮވައި ހުރިހާ ތައްޔާރީތަކެއް އެމްޑީޕީން ވަނީ ނިންމައިފަ އެވެ. އެ ހުރިހާ ކަމަކަށް ފަހު، އިންތިހާބުގައި ވާދަނުކުރަން ނިންމުމަކީ، އެ ޕާޓީގެ ޓިކެޓްގައި ވާދަކުރަން ނިންމައިގެން ތިބި އެތައް ސަތޭކަ ކެންޑިޑޭޓުންގެ ހައްގު ގެއްލޭނެ ކަމެއް ކަމަށް ވެސް ޝިފާޒް ވިދާޅުވި އެވެ.\n"ކިރިޔާ ޖާގައެއް ލިބުނަސް އެމްޑީޕީން އިންތިހާބުގައި ބައިވެރިވާނެ. ވަކި ބަޔަކު [ސަރުކާރުން] ބޭނުންވާ ގޮތަށް ހުރިހާ ކަމެއް ގެންދިޔައަސް އެމްޑީޕީ މިއޮތީ، ދީލާލާ ގޮތަކަށް ނޫން. ރައްޔިތުން ނިކުމެ މި އިންތިހާބުގައި ވޯޓުލުން މުހިއްމު،" އޭނާ ވިދާޅުވި އެވެ.\nއެމްޑީޕީ އާއި އަދާލަތު ޕާޓީ ގުޅިގެން ބޭއްވި ޕްރެސް ކޮންފަރެންސްގައި ޝިފާޒާއި އަދާލަތު ޕާޓީގެ ނައިބު ރައީސް އަލީ ޒާހިރު ވާހަކަ ދައްކަވަނީ. --ފޮޓޯ: މިހާރު\nއިންތިހާބުގެ ކަންކަން އިލެކްޝަންސް އިން ކުރިއަށް ގެންދާ ގޮތުން އެމްޑީޕީން ވެސް ދަނީ ވަރަށް ބޮޑަށް ފާޑުކިޔަމުންނެވެ. މި މަހު 14 ގައި ބާއްވަން އިއުލާންކުރި އިންތިހާބަށް ކުރިމަތިލައި ޝަރުތު ހަމަވި ކެންޑިޑޭޓުންގެ ކެންޑިޑެސީ އިލެކްޝަންސް އިން ބާތިލްކޮށްފައިވާތީ، އެ މައްސަލަ ކޯޓަށް ހުށަހަޅަން ވެސް އެމްޑީޕީން ވަނީ ނިންމައިފަ އެވެ.\nއެމްޑީޕީ އަދާލަތު ޕާޓީ އިލެކްޝަންސް ކޮމިޝަން ލޯކަލް ކައުންސިލްތައް މޯލްޑިވްސް ޔުނައިޓެޑް އޮޕޮޒިޝަން ލޯކަލް ކައުންސިލްތަކުގެ އިންތިހާބު 2017 ލޯކަލް އިންތިހާބު\n12 ކޮމެންޓް, 38 ރިއެކްޝަންސް\nމިފަހަރު އެނގިދާނެތާ ތިޔަ ހުރި ވަރެއް!\nރައީސް ޔާމިން ކެނޑިޑޭޓުން ނެރެންވީ ފަޅުރަށްރަށް. އޭރުން ވާދަކުރާނެ ކެނޑިޑޭޓުންނެއް ނުތިބޭނެ. މިހާރު ފަޅުރަށެއްވެސް ނެތްދޯ؟ ވިއްކާ ވިއްކާ ހުސް.\nކައުންސިލު އިންތިޚާބަކީ ފުރުސަތެކޭ ދުލެއް ނުދޭނަމޭ ތަމެން އެމްޑީޕީން ބުނާނަމަ ދެން ތަމެންނަށް ފެނިގެން ދާނެ ފަހު ވަގުތު ތަމެންގެ ޕާރޓީގެ ފަރާތުން ކުރިމަތި ލާފައި ތިބި ކެންޑިޑޭޓުންގެ ނަން އަނބުރާ ގެންދާ ތަން. އެދުވަހަކުން ތަމެން ދެން ނުބުނާތި މިވީ ކިހިނެއް ކަމަށް. މީގައި އަދިވެސް އެންމެ ރަނގަޅު ގޮތަކީ ތަމެންގެ ނަން އަނބުރާ ގެންގޮސް މިފަހަރު ތަމެން ސައިލެންޓް މޯޑް ގައި ރީއްޗަށް ތިބުމެވެ. އެއިރުން ތަމެންނަށް ހުރި އުފާވެރި ކަމެއްގެ ބޮޑު ކަމާއޭ.\nސާބަހޭ ހިއްވަރުގަދަ ނައިބް ރައީސް، ތިޔަދައްކަވާ ސާބިތުކަމަށް ސުކުރު ދަންނަވަން\nކައުންސިލު އިންތިޚާބުގައި ދެން މިފަހަރު އެމްޑީޕީން ބައިވެރި ނުވުމުން ދެން ކޮބާތޯ މައްސަލަ އަކީ. އޭގައި ނެތެއް ނޫންތޯ އެއްވެސް މައްސަލަ އެއް. އެކަން ޖެހޭނެ ގަބޫލުކުރަން. މިފަހަރު އެމްޑީޕީން ކައުންސިލު އިންތިޚާބުގައި ބައިވެރި ނުވެ ބޮއިކޮޓް ކޮށްލުން ކިހިނެއްތޯ ތަމެންނަށް ފެންނަނީ.\nޑެސްޕަރޭޓްވިއަސް ދެން ބޮޑުވަރު. ތަމެން ބިއުޓިފުލްކަމާއެކު ނިދަނިދާ ތިބެންފެންނަނީ\nއެމްއޯޔޫ އަކީ އެއީ ރަޖިސްޓްރީ ނުކޮށް އޮންނަ އައިރު ގާނޫނީ ޖަމާއަތެކެވެ. އެ ޖަމާއަތުން ނެރޭ އެއްވެސް ކެންޑިޑޭޓެއް ނުޖެހޭނެ އިލެކްޝަންސް ކަމިޝަނުން ބަލައިގަންނާން އުސޫލެއްގެ ގޮތުން. މީ މަމެންގެ ސްޓޭންޑް އަކީ.\nއެހެންވީއިރު އެމްޑީއޭ އާއި ޕީޕީއެމް އަދި ޑީއާރުޕީ ކޯލިޝަން ރަޖިސްޓަރީ ކުރީކޮންތާކު؟ އެމްއޯޔޫ އަކީ ވެސް އަދާލަތާ އެމްޑީޕީއާއި ޖޭޕީ ގެ ބައެއް މެމްބަރުން ގުޅިގެން އުފައްދާފައިވާ ކޯލިޝަނެއް. ކޮބާ ތަފާތަކީ؟\nކުރިމަތިލަނީ ހަމަ އެންމެ ކަމަކަށް ، ނަސީދު އަށް ވެރިކަމަށް ކުރިމަތި ލެވޭ ގޮތަށް ސަރުތު ކުރުމަށް ، ތިޢީ ރައްޔިތުންނަށް ހެވާ ލާބައަށް މަސައްކަތް ކުރާ އިދިކޮޅު ޕާޓީ އެއް ނޫން،\nއެމްޔީއޯ އޭ ތިޔަކިޔަނީ އަދާލަތު ޕާޓީވެސް ބައިވެރިވާތީވެ އެއްނޫންތޯ ؟ މިހާރު އަދާލަތު ޕާޓީން އިންތިޙާބް ބޯއިކޮޓްކުރީމައި ދެން އެމްޔީއޯ އަކުން އިނތިޙާބުގައި ވާދަކުރާވާހަކަ ނުދެއްކޭނެނޫންތޯ << މިހާރު ކިޔޭނީ އެމްޑީޕީން އިނތިޙާބުގައި ވާދަކުރާވާހަކަ ނޫންތޯ ..؟؟ ދެން މަޖިލިސް ހުޅުވުނީމައި ކައުންސިލް އިންތިޙާބަށް ފަހަރުގައި ބަދަލުއައުމަކީވެސް އެކަށީގެންވާކަމެށް ނޫންތޯ ؟؟ ހަގީގަތުގައި ކައުންސިލް ސިސްޓަމްއަކީ ފެޑެރަލް ސަރުކާރެއްގައި ރަގަޅަށް މަސައްކަތް ކޮއްފާނެ ސިސްޓަމްއެއް ،، އަދި ރާއްޖޭއާޢި ބަލާފައި ކައުންސިލަރުން މާގިނައީ ،،، ވީމާ މިކައުންސިލް ކަންތަށްގަޑު އެބަޖެހޭ ކޮންމެވެސް ރަގަޅުގޮތަކަށް އިސްލާހްކޮށް ބަދަލުތަކެއްގެންނަން ،،، އެއީ ގައުމީ ވާޖިބެއް ކަމަށް އަޅުގަނޑު ދެކެނީ ،، ގައުމަށް އިގްތިސޯދީގޮތުން ފައިދާހުރީ ކިހިނެއްތޯ ބެލުން އެންމެ މުހިންމީ ،،، އިގްތިސޯދީ ފައިދާއާޢި މަންފާ ރައްޔަތުންނަށް އެންމެ ރަގަޅަށް ލިބޭނެގޮތަކަށް ގައުމުގެ ގާނޫންތަކާޢި ޑިމޮކްރެޓިކް ނިޒާމް ރާވަންޖެހޭނީ ،،، އެއީ އެންމެ މުހިންމު ކަންތަށް ،،، ޑިމޮކްރެސީއަކީވެސް އަސްލު އެއީ ،،،، ވަރަށްވެދުން ،\nއެން.ޑީ.ޕީ މިހާރު މިރާއްޖޭގައި ނެތްކަން މިފަހަރު ހާމަވެގެންދާނެ!\nމިހާރުވެސް އެން،ޑީޕީ ކިޔާ ޕާރޓީ އެއް ނެތް ރާއްޖޭގަ.....ރަނގަޅަށް ލިޔަން ދަސްކޮށްގެން ކޮމެންޓް ކޮށްބަލަ...


Kanduge adeege geyah duniyege samaalu kan!\nކަނޑު އަޑީގެ ގެޔަށް ދުނިޔޭގެ ސަމާލުކަން\n"މުރަކަ" ރެޒިޑެންސް މަޝްރޫއުގެ ވީޑިއޯ\nރާއްޖޭގެ ރީތިކަން ހަގީގަތުގައި އޮތީ ކަނޑު އަޑީގަ އެވެ. އެކަމަކު ފެންނަނީ މަދު ބަޔަކަށެވެ. އެހެންވެ، މި ރީތިކަން މުޅި ދުނިޔެ އަށް ދައްކާލީ މަޝްހޫރު ކްރައުން ކުންފުނީގެ ވެރިންގެ ސިކުނޑިން ނުކުތް ހިޔާލަކުންނެވެ. އެއީ ރަންގަލި ރިސޯޓުގައި ދުނިޔޭގެ ފުރަތަމަ މޫދު އަޑީގެ ރެސްޓޯރެންޓް "އިތާ" ހުޅުވުމުންނެވެ. އެއަށްފަހު، އަނެއްކާވެސް އެ ކުންފުނިން މިވަނީ ދުނިޔޭގެ އެތަށް މިލިއަން ބައެއްގެ ސަމާލުކަމަށް ރާއްޖެ އަނބުރާލާފަ އެވެ. މި ފަހަރު ހަދަނީ ކަނޑުގެ އަޑީގައި މިހާތަނަށް ހަދާ ގެ އެވެ. ނުވަތަ ރެޒިޑެންސް ވިލާ އެކެވެ.\n"ދެހާސް ސާދަ ވަނަ އަހަރު އަޅުގަނޑުމެން އަންޑަ ވޯޓާ ރެސްޓޯރެންޓް [އިތާ] ހުޅުވީ. އެ ހިސާބުން ފެށިގެން ދިރާސާތައް ފަށައިދިން ކަނޑު އަޑީގެ ވިލާތަކެއް ހަދަން،" ކޮންޑްރެޑް މޯލްޑިވްސް ރަންގަލި ރިސޯޓުގައި ހަދައި ހުޅުވަން ތައްޔާރުވާ "މުރަކަ" ރެޒިޑެންސްގެ އެންމެ އިސް މޭސްތިރިއާ ކަމަށްވާ، ކްރައުންގެ އެއް ހިއްސާދާރު އަހުމަދު ސަލީމް ވިދާޅުވި އެވެ.\nކަނޑު އަޑީގެ "މުރަކަ" ގޭގެ، ފޮޓޯތައް އާއްމުވެ، ދުނިޔޭގެ ސަމާލުކަން ހޯދިނަމަވެސް މިއީ އާދައިގެ މަޝްރޫއެއް ނޫނެވެ. މިކަމަށް ވަރަށް ބުރަ މަސައްކަތްތަކެއް ކޮށްފައިވެ އެވެ. މިކަމުގައި އެތަށް ސަތޭކަ ބަޔަކު މަސައްކަތް ކުރި އެވެ. ދުނިޔޭގެ ތަޖުރިބާކާރުންގެ ހިޔާލު މި މަޝްރޫއުގައި މަސްހުނި ކޮށްފައިވެ އެވެ. މި މަޝްރޫއުގެ މައި އިންޖިނޭރަކީ ދުނިޔޭގެ ގިނަ ގައުމުތަކެއްގައި އެކުއޭރިއަމްތައް ހަދާ ނިއުޒިލޭންޑްގެ އެމްޖޭމާފީ ކުންފުނީގެ ސީނިއަ އިންޖިނޭރު މައިކް މާލީ އެވެ. އަދި ކޮޓަރިތަކުގެ އެތެރެ ފަރުމާކޮށް މެހުމާނުން ހިތް ދަމައި ގަންނަ ގޮތަށް ބައްޓަންތައް ލައްވައި، ރީތިކޮށް ދިނީ ޖަޕާނަށް އުފަން ފަރުމާ ކުރުންތެރިއެއް ކަމަށްވާ ޔޫޖީ ޔަމަޒާކީ އެވެ.\nއަގު 15 މިލިއަން ޑޮލަރު!\n"އިތާ" ހުޅުވިތާ 14 އަހަރު ފަހުން ހުޅުވާ "މުރަކަ" ރެސިޑެންސް ވިލާތައް ހަދަން ގިނަ އަދަދެއްގެ ފައިސާ އެ ކުންފުނިން ހޭދަ ކޮށްފައިވެ އެވެ. މުޅި މަޝްރޫއުގެ އަގު 15 މިލިއަން ޑޮލަރު (ގާތްގަނޑަކަށް 231.3 މިލިއަން ރުފިޔާ) އަށް އަރަ އެވެ. މިތަން ތައްޔާރު ކޮށްފައިވަނީ ނިއުޒިލޭންޑުގަ އެވެ. އަދި އެ އަށްފަހު ގެނެސް ފެއްތީ އެވެ.\n"ކުރީގެ ޕްރޮޖެކްޓް [އިތާ ރެސްޓޯރެންޓް] އަށްފަހު މި މަޝްރޫއު ލިބުމުން ވަރަށް ބޭނުންވި ކުރަން. މިއީ މިހާތަނަށް ކުރެވޭ އެންމެ ފުރިހަމަ މަސައްކަތަށް ވާނެ،" މައިކް ވިދާޅުވި އެވެ.\nމޫދު އަޑީގައި މި "ގެ" ހެދިނަމަވެސް ފެނުން މަތީގައި އިތުރު ދެ ބުރި ހުންނާނެ އެވެ. މި ގޭގެ ނިދާ ކޮޓަރިތައް ނުވަތަ ވިލާތައް ހުންނާނީ ކަނޑުގެ އަޑީގަ އެވެ. މި ތަނުގައި އެންމެ ބޮޑު ކިންގް ސައިޒުގެ އެނދެއް ހުންނަ ކޮޓަރިއަކާއި ރީތި ލިވިން ރޫމެއްގެ އިތުރުން ފާހާނާ އެއް ހުންނާނެ އެވެ. މިތަން ހުންނާނީ ކަނޑުގެ 16.4 ފޫޓު އަޑީގަ އެވެ. މި ތަނަށް ފައިބަން ޖެހޭނީ ސިޑިއަކުންނެވެ.\nފުރިހަމަ، ރައްކާތެރި ތަނެއް\n"މުރަކަ" ވިލާތައް ތައްޔާރު ކުރުމުގައި އެންމެ ބޮޑަށް ބަލާފައިވަނީ މިތަނުގައި ބޮޑު އަގު ދީގެން ނިދަން އަންނަ މީހުންގެ ރައްކާތެރި ކަމަށެވެ. އެހެންވެ ސޭފްޓީއަށް ގިނަ ފިޔަވަޅުތަކެއް އަޅާފައިވެ އެވެ. ފަރުވާ ކުރުމުގައިވެސް އެކަމަށް އިސްކަން ދީފައިވެ އެވެ.\n"މި ތަން [މުރަކަ] ރެޒިޑެންސް ރައްކާތެރި ތަނަކަށް ހަދަން އާ ޓެކްނޮލޮޖީގެ ބޭނުންކޮށްފައި ވާނެ. ބޭނުމަކީ މި ތަނުގައި ނިދާ މީހުންނަށް މިއީ 100 ޕަސެންޓް ރައްކާތެރިތަނެއް ކަން ޔަގީން ކުރުން،" ސަލީމް ވިދާޅުވި އެވެ.\nމުރަކަ" ގެ ފަރުމާކޮށްފައިވަނީ މިތަނުގައި ނިދަން އޮންނަ މީހަކަށް އިންޑިޔާ ކަނޑުގެ ރީތި މަންޒަރުތައް ވަށައިގެން ފެންނާނެ ގޮތަކަށެވެ. މި ގޭގެ އެނދު މަތީގައި އޮންނައިރު 180 ޑިގްރީއިން ކަނޑުގެ މާހައިލު ފެންނާނެ އެވެ. ކަނޑުގައި ދިރިއުޅޭ އެކި ސައިޒުގެ މަސްތަކާއި ކަނޑު އަޑީގެ މުރަކަތައް ފެންނާނެ އެވެ.\nމީގެ އިތުރުން "މުރަކަ ރެސިޑެންސް" ގެ މަތީ ފްލޯތަކުގައި ވެސް ކޮޓަރިތައް ހުންނާނެ އެވެ. މިތަނުގައި ގިމްގެ އިތުރުން ސުވިމިން ޕޫލާއި ބާ އަދި ރެސްޓޯރެންޓް އަދި އިންފިނިޓީ ޕޫން ހުރެ އެވެ.\nގޮންޖެހުން ބޮޑު މަޝްރޫއެއް\nދުނިޔޭގެ މާހިރުންގެ ލަފާގެ މަތިން މި މަސައްކަތް ކުރީ ތަޖުރިބާކާރު ޓީމަކުންނެވެ. އެކަމަކު މި މަޝްރޫއު ވެގެން ދިޔައީ އެމީހުންނަށް ވެސް ގޮންޖެހުން ބޮޑު ކަމަކަށެވެ.ސަބަބަކީ ކުރަންޖެހޭ މަސައްކަތް ބުރަވެފައި "ޗެލެންޖިންތައް" ގިނަވުމެވެ.\n"މީގެ [މުރަކަ ރެސިޑެންސް] ގެ މައި ބައި 600 ޓަނަކަށް ވުރެ ބަރު. އެހެންވެ މި ބައި އުފުލައި ހަރު ކުރުންވެސްވީ ވަރަށް ބޮޑު ޗެލެންޖަކަށް،" މައިކް ވިދާޅުވި އެވެ.\nނަމަވެސް، ގޮންޖެހުންތައް ކުރިމަތިވި ނަމަވެސް ހުރިހާ ކަމެއް ވެސް ދިޔައީ ކުރިން ރޭވި ގޮތަށް ކަމަށް ސަލީމް ވިދާޅި އެވެ. އެހެންވެ މުޅި ޓީމާއި ކުންފުނީގެ ވެރިންވެސް ތިބީ އުފަލުންނެވެ.\nއެހެންވެ، އެ ކުންފުނިން ދަނީ މޫދު އަޑީގެ ގެ ނޮވެމްބަރު މަހު ހުޅުވަން ތައްޔާރުވަމުންނެވެ. މި ކޮޓަރި ރެ އަކަށް ވިއްކަނީ 50،000 ޑޮލަރު (771،000ރ.) އަށެވެ. މިހާރު މި ތަނުގައި ކުރަނީ ނުނިމި ހުރި ކުދިކުދި މަސައްކަތް ތަކެވެ. އަދި މިތަން ހުޅުވުމުން ވެގެން ދާނީ ރާއްޖޭގެ ލަގްޒަރީ ޓޫރިޒަމަށް އިތުރު ފުރިހަމަ ކަމެއް ގެނެސްދޭނެ ކަމަކަށް ނޫނީ ނުވާނެ އެވެ. ކަނޑުއަޑީގެ "ގެ" އާއެކު ދުނިޔޭގެ ލޮލުގައި ރާއްޖެ ވަނީ އަނެއްކާވެސް އަޅައިގެންފަ އެވެ.\nކްރޫޒްލައިނާއަށް ފާލަން ބަންދު، ކަންބޮޑުވުން!\nޓޫރިސްޓުންގެ އަދަދު މިލިއަނުން މައްޗަށް\nއެންމެ މުހިންމު ވަގުތު ދެ އެއާލައިން: ހެޔޮ ފާލެއް!\nރަށްފަޅު: ޓޫރިޒަމަށް އާ ސަހަރެއް ފައްކާވަނީ


އުލިގަމު ސިޓީ ހޮޓާ ތަރައްގީ ކުރުމުގެ މަސައްކަތް އަލުން ފަށަނީ އުލިގަމު ސިޓީ ހޮޓާ ތަރައްގީ ކުރުމުގެ މަސައްކަތް އަލުން ފަށަނީ\nއުލިގަމު ސިޓީ ހޮޓާ ތަރައްގީ ކުރުމުގެ މަސައްކަތް އަލުން ފަށަނީ\nހއ. އުލިގަމުގައި ސިޓީހޮޓާ ތަރައްޤީ ކުރުުގެ މަސައްކަތް އަންނަމަހު އަލުން ފަށައިގަނެވޭނެކަމަށް ، ޓޫރިޒަމް މިނިސްޓަރު ޑރ. ޢަބުދުﷲ މައުސޫމް ވިދާޅުވެއްޖެއެވެ.\nމިނިސްޓަރު މިހެން ވިދާޅުވީ އުލިގަމު ސިޓީ ހޮޓާ އަދި ޔޮޓް މެރީނާ މަޝްރޫޢުގެ މަޢުލޫމާތު ހިއްސާކުރެއްވުމަށް ބޭއްވި އޮންލައިން ބައްދަލުވުމުގައެވެ.\nމިނިސްޓަރު ވިދާޅުވީ މިމަޝްރޫޢުގެ މަސައްކަތް އަލުން ފެށުމަށް އަންނަ އޮކްޓޯބަރު4ވަނަ ދުވަހު އަލުން ބިޑަށް ހުޅުވާލުމަށް މަސައްކަތް ކުރަށްވަމުން ގެންދަވާ ކަމަށެވެ.\nމި ބައްދަލުވުމާއި ގުޅިގެން އުލިގަމު ކައުންސިލްގެ ނައިބު ރައީސް ޢިމާދު ޢަބުދުﷲ ވިދާޅުވީ، ބައްދަލުވުމުގައި މިނިސްޓަރު ދެއްވި މަޢުލޫމާތާއެކު ސިޓީހޮޓާ ތަރައްޤީ ކުރަން ފެހި ސިގްނަލް ލިބި ، އުންމީދު އައު ވެއްޖެ ކަމަށާއި، އުލިގަމު ސިޓީ ހޮޓާމަޝްރޫޢާއި، އެރަށުގެ ޔޮޓް މެރީނާ މަޝްރޫޢުއަކީ ރަށްޔިތުންގެ 12 އަހަރުގެ އުންމީދެއް ކަމަށެވެ.\nއުލިގަމު ކައުންސިލުން ވަނީ އެރަށުގެ ބަނދަރަށް އަންނަ ޔޮޓު ފަހަރުގެ ޢަދަދު އިތުރު ކުރުމަށް ޔޮޓު އޮޕަރޭޓު ކުރުމުގެ ދާއިރާގައި މަސައްކަތް ކުރާ އިސް ފަރާތްތަކާއެކު މަޝްވަރާކޮށް ޙައްލު ތަކެއް ހޯދާފައެވެ. މީގެ އިތުރުން އުލިގަމު ކައުންސިލުން ވަނީ، އެރަށަށް އަންނަ ޔޮޓް ފަހަރުން ނަގަމުންއައި ފީތަށް ބޮޑު ވުމާގުޅިގެން ރައްޔިތުންގެ މަޖްލިހުގެ ސަމާލުކަމަށް އެކަން ގެނެސްފައެވެ. އަދި އެއަށްފަހު މިފަދަ އުޅަނދުފަހަރުން ނަގާ ފީތައް 75 އިންސައްތަ ދަށްކޮށްފައިވެއެވެ.\nއެމްޓީޑީސީން ތަރައްޤީ ކުރުމުގެ މަސައްކަތްފެށި އުލިގަމު ސިޓީ ހޮޓާ މަސައްކަތް ހުއްޓުމަކަށް އައިއިރު އެ މަޝްރޫޢޫގެ 75 އިންސައްތަ މަސައްކަތް ވަނީ ނިމިފައެވެ. ސްޓާފް އެކޮމަޑޭޝަންގެ މަސައްކަތާއި 25 ގެސްޓް ރޫމް އިމާރާތްކޮށް ވަނީ ނިންމާފައެވެ.\nތ. ވޭމަންޑޫ އިންޖީނުގޭގައި ރޯވެ، މުޅި ރަށުން ކަރަންޓު ކެނޑިއްޖެ\nކޯވިޑްގެ ސަބަބުން މޫސުމީ ބަދަލުތަކާ ދެކޮޅަށް ކުރާ މަސައްކަތްތަކަށް ހުރަސްތައް ކުރިމަތިވޭ - ޚާރިޖީ ވަޒީރު


Maldivian bangurootvedhaane: Ali Hussaain – adduLIVE\nމޯލްޑިވިއަން ބަނގުރޫޓްވެދާނެ: އަލީ\n1 Jun 19, 2022, 09:22 މުޙައްމަދު ހަނީފު\nގައުމީ އެއާލައިން، މޯލްޑިވިއަން މިހާރު އޮތީ ބަނގުރޫޓްވުމާ ދިމާއަކަށް ކަމަށް ރައްޔިތުމްގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސައިން ވިދާޅުވެއްޖެ އެވެ.\nއޭނަ ކުރެއްވި ޓްވީޓެއްގައި ވިދާޅުވީ ރާއްޖޭގެ އެންމެ ބޮޑު އިންޑަސްޓްރީ ކަމަށްވާ ޓޫރިޒަމްގެ ފައިދާ ވެސް މޯލްޑިވިއަން އަށް ނުނެގެނީ ހިންގުމުގައި ބޮޑެތި ސީރިއަސް މައްސަލަތަކެއް ހުރުމުން ކަމަށެވެ.\nއައިލޭންޑް އޭވިއޭޝަން ސާވިސެސް (އައިއޭއެސް) އިން އޮޕަރޭޓްކުރާ މޯލްޑިވިއަނަށް މިދިޔަ އަހަރު އެކަނި ވެސް 159 މިލިއަން ރުފިޔާގެ ގެއްލުންވެފައިވެ އެވެ. ފިނޭންސް މިނިސްޓްރީން އާންމުކޮށްފައިވާ ތަފާސްހިސާބުތައ ދައްކާ ގޮތުން އެ ކުންފުންޏަށް މިދިޔަ އަހަރު އެންމެ ބޮޑު ގެއްލުމެއް ވެފައި ވަނީ މިދިޔަ އަހަރުގެ ދެވަނަ ކުއާޓަރުގަ އެވެ. އެ ކުއާޓަރުގައި 99 މިލިއަން ރުފިޔާގެ ގެއްލުންވި އެވެ.\nޤައުމީ އެއަރލައިން މިއޮށްދަނީ ބަނގުރޫޓުވުމާ ދިމާލަށް. ފަތުރުވެރި ކަމުގެ ފައިދާ މޯލްޑިވިއަންއަށް ނުނެގެނީ ހިންގުމުގައި ބޮޑެތި ސީރިއަސް މައްސަލަ ތަކެއް ހުރީމަ. pic.twitter.com/FnKHwqZB4Y\n— Ali Hussain (@AleeVoice) June 18, 2022\nމިދިޔަ އަހަރު އައިއޭއެސް އަށް 1.2 ބިލިއަން ރުފިޔާގެ އާމްދަނީއެއް ލިބުނެވެ. އެންމެ ބޮޑު އާމްދަނީއެއް އެ ކުންފުންޏަށް ލިބެނީ ޑޮމެސްޓިކް ދަތުރުތަކުންނެވެ. ރާއްޖޭގެ އެކި ހިސާބުތަކުގައި ތަރައްގީ ކޮށްފައިވާ 16 އެއާޕޯޓުގެ ތެރެއިން 14 އެއާޕޯޓަށް މޯލްޑިވިއަން އިން އަންނަނީ ދަތުރު ކުރަމުންނެވެ.\nކޮވިޑް-19 ގެ ބަލިމަޑުކަމާ ވިދިގެން ދަތުރުފަތުރު ކުރުން ހުއްޓާލުމާ ގުޅިގެން 2020 ވަނަ އަހަރު އައިއޭއެސް އަށް 400 މިލިއަން ރުފިޔާގެ ގެއްލުން ލިބުނެވެ.\nމޯލްޑިވިއަން ގެއްލުމުގައި ހިންގާ އިރު، އެ އެއާލައިންގެ ޓިކެޓްގެ އަގު ދާދި ފަހުން ބޮޑުކުރުމާ ގުޅިގެން އާންމުންގެ ފަރާތުން ވެސް ބޮޑެތި ފާޑުކިޔުންތަކެއް އަމާޒުވެފައިވެ އެވެ. މޯލްޑިވިއަނުން ބުނި ގޮތުގައި ޓިކެޓްގެ އަގު ބޮޑުކުރަން ޖެހުނީ ތެލަށްކުރަން ޖެހޭ ހަރަދު ބޮޑުވުމާ ގުޅިގެންނެވެ.


24 Aharu Vandhen Bahppage Faraathun Jinsee Goanaa Tha'hahmal Kuran Jehunu Anhenehge Vaahaka - Vaguthu\n24 އަހަރުވަންދެން ބައްޕަގެ ފަރާތުން ޖިންސީ ގޯނާ ތަހައްމަލް ކުރަން ޖެހުނު އަންހެނެއްގެ ވާހަކަ\nރޭޕާއި ޖިންސީ ގޯނާ ކުރުން މިވަނީ ހައްދު ފަހަނަ އަޅާ ގޮސްފައެވެ. ދުނިޔޭގެ އެކި ހިސާބުތަކުގައި އަމިއްލަ ބައްޕަގެ ފަރާތުންވެސް ޖިންސީ ގޯނާ ލިބޭ ފަރާތްތަށް އެބައުޅެއެވެ.\nއެގޮތުން އޮސްޓްރޭލިއާއަށް ނިސްބަތްވާ އެލިޒަބެލް ފްރިޓްޒަލް އަކީ އަމިއްލަ ބައްޕަގެ އަނިޔާވެރިކަމުގައި 24 އަހަރު ހޭދަކުރަން ޖެހުނު އަންހެނެކެވެ.\nއެލިޒަބެތް ރަހީނުކޮށްގެން 24 އަހަރުވަންދެން ގެންގުޅިފައިވަނީ އޭނާގެ ބައްޕަކަމަށްވާ ޖޯސެފްއެވެ. އުމުރުން އެންމެ 18 އަހަރުގައި ރަހީނުކޮށްގެން އެލިޒަބެތް ގެންދެވުނީ އޭނާ ދިރިއުޅެމުންދާ ގޭގެ އަޑީގައި ހަދާފައި ހުރި ކޮޓަރިއަކަށެވެ.\nއެލިޒަބެތް ގެއްލިގެން އެގައުމުގެ ފުލުހުންނަށް ރިޕޯޓްކޮށްފައިވާއިރު އެލިޒަބެތްގެ ބައްޕަ ފުލުހުންނަށް ބުނީ އެލިޒަބެތް ފިލީ ކަމަށެވެ. އަދި އޭނާ ފިލީ ލޯބިވެރިޔާ އާއި އެކުގައި ކަމަށްވެސް ޖޯސެފް ވަނީ ތުހުމަތުކޮށްފައެވެ.\nގޭގެ އަޑީގައި ހަދާފައި ހުރި ކޮޓަރީގައި އެލިޒަބެތު ގެންގުޅިފައިވާއިރު ބަރަނަހާ ވީޑިއޯއާއި ފޮޓޯދައްކައިގެން ކޮންމެ ދުވަހަކު އޭނާއަށް ޖިންސީ ގޯނާ ކުރާ ކަމުގައި އެލިޒަބެތު ވަނީ ބުނެފައެވެ. އަދި އުމުރުން 19 އަހަރުގައި ބައްޕަގެ ދަރިއަކަށް ބަނޑުބޮޑުވި ކަމަށާއި ނަމަވެސް ބައްޕަގެ އިންޒާރަށް އެ ކުއްޖާ ވައްޓާލީ ކަމަށް އެލިޒަބެތް ވަނީ ބުނެފައެވެ.\nއަދި އޭގެ ފަހުން ހޭދަވި ދިގު މުއްދަތުގެ ތެރޭގައި އެލިޒަބެތް7ފަހަރު ބަނޑުބޮޑުވެފައިވާއިރު އޭނާ ވަނީ6ކުދިން ވިހާފައެވެ. ހަތަރު އަންހެން ކުދިންނާއި2ފިރިހެން ކުދިން އެލިޒަބެލް ވިހި އިރު އެކުދިންނާއި އޭނާއަށް ބޭނުންވާ ކާނާއާއި ފެން ފޯރުކޮށްދެނީ ބައްޕަ ޖޯސެފް ކަމަށްވެސް އެލިޒަބެތް ބުނެފައިވެއެވެ.\nއަދި އެ ކުދިންގެ އުމުރުން2އަހަރުގައި އެލިޒަބެތް އާއި ވަކިކޮށްފައިވާއިރު ބައްޕަ ވަނީ އޭނާ އެންމެ ފުރަތަމަ ވިހޭ އަންހެން ކުއްޖާވެސް ލޮލު ކުރިމަތީގައި ރޭޕްކޮށްފައި ކަމަށް އެލިޒަބެތް ބުނެއެވެ.\n2008 ވަނަ އަހަރުގެ ތެރޭގައި އެލިޒަބެތަށް މިނިވަންކަން ލިބުނު އިރު އޭނާގެ މުޅި ހަޔާތް ވަނީ އަނިޔާވެރި ބައްޕައަކު ބަރުބާދުކޮށްލާފައެވެ. އެލިޒަބެތް ރަހީނުކުރި މައްސަލައިގައި އޭނާގެ ބައްޕަ ޖޯސެފް އުމުރަށް ޖަލަށް ލެވިފައިވާއިރު އެލިޒަބެތްއާއި އޭނާގެ ދަރިންނަށް އޮސްޓްރޭލިއާގެ ސިއްރު އަވަށެއް ކަމަށްވާ އެކްސް ވިލޭޖުން ވަނީ ގެއެއްދީފައެވެ. އަދި އެ ގޭގެ ސެކިއުރިޓީ ކަންކަން އެގައުމުގެ ފުލުހުން ބަލަހައްޓަމުން ގެންދާއިރު އެލިޒަބެތުގެ ކެތްތެރިކަމަށް ގިނަ ބަޔަކު އަންނަނީ ތައުރީފް ކުރަމުންނެވެ.\nއޮސްޓްރޭލިޔާގަ އެއް ނޫން\nމިނުބައި ޖަރީމާ ހިންގާފައިވަނީ "އޮސްޓްރިއާ" ގަ އެވެ. އޮސްޓްރޭލިއާ އަކު ނޫނެވެ. އަދި އެލިޒަބަތު ރަހީނުކޮށްގެން އޭނަގެ ބައްޕަ ގެންގުޅުނީ ގޭގެ ބިމުއަޑީގެ ބިންގަރާއްސެއްގައި ހަދާފައިިވާ، ހަނިހަނި އެޕާރޓްމަންޓެއްގަ އެވެ. ކޮޓަރިއަކު ނޫނެވެ.\nޖުލައި 9, 2018 12:26\n24 އަހަރުވަންދެން ބައްޕަގެ ފަރާތުން ޖިންސީ ގޯނާ ތަހައްމަލް ކުރަން ޖެހުނޯ.\nއުމުރުން އެންމެ 18 އަހަރުގައި ރަހީނުކުރިއޯ. އެހެންވީމާ6އަހަރު ވަންދެނެއްނު ރޭޕް ކުރީ. އިނގޭ ރޭޕް އަކީ މައްސަލައެއްކަން އެކަމަކު ޚަބަރު ލިޔާއިރު ދެކޮޅު ޖެހޭ ގޮތަށް ލިޔާ އެއްޗަކާ ދިމާވާ ގޮތަށް ލިޔެބަލަ. އެހެންނޫނީ އެޑިޓަރެއް ނޫނީ ޕްރޫފް ރީޑް ކުރާނެ މީހެއް ހޯދަބަލަ. ވަރަށް ސަލާން.\nޖުލައި 9, 2018 12:47\nރަހީނު ކުރުމުގެ ކުރިން ޖިންސީ ގޯނާ ކޮށްފިއްޔާ އެބުނާ އަހަރު ދިމާވެދާނެތަ؟\nޖުލައި 9, 2018 13:26\n6 އަހަރުން6ކުދިން ލިބޭނީ ކިހިނެއް.\nޖުލައި 9, 2018 14:18\nއަހަރަކު ކުއްޖަކު ހޯދީމަ އޮންނާނީ6އަހަރުން ދަރިއަކު ލިބިފަ\nޖުލައި 9, 2018 14:48\nއޭގަ އެބުނަނީ 24 އަހަރު މެދުނުކެނޑި ކަމެއް ކުރިވާހަކަ އެއީ އުމުރުގެ ވާހަކައެއްނޫން. އަދި އޭގަ ބުނާގޮތުން އންހެން މީހާގެ އުމުރަކައް ވާނީ 42 އަހަރު.\nޖުލައި 9, 2018 12:39\nމިކަހަލަ މީހުންނަށް ވެސް ބައްޕަ މި ބަސް ބޭނުން ކުރާތީ ދެރަޔި. މަރަށްވީ އެންމެން ކުރިމަތީގަ\nއެހެނަކުންނޫން! ބައްޕަގެ ނަން މިހާރުވަނީ ޑެޑީ އަށް ބަދަލުވެފަ! އަހަރުމެން ދިވެހިންވެސް ރީތިކޮށްލަން ދަރިންލައްވައި ގޮވައި ހަދަނީ ޑެޑީ މިހެންނެވެ. އެހެންވީމާ ވެގެން އުޅޭ ގޮތެއް އެއީ! ދެން ބަލަން ތިބެގެން ކިޔާނެ ހާދަލޯތްބޭ ގޮވާލެއް!\nޖުލައި 9, 2018 13:08\nއަނިޔާ ލިބުނު މީހާގެ ފޮޓޯ މިހެން އާންމުކުރެވޭތަ؟\nޖުލައި 9, 2018 13:41\nޖުލައި 9, 2018 15:49\nޖުލައި 11, 2018 09:57\nތި ކަހަލަ މީހުންނަށް ބައްޕައޭ ކިޔުން ހައްގެއް ނުވާނެ!! ބައްޕަ ހުންނަނީ ދަރިން ހިމާޔަތް ކުރަން. ތިކަހަލަ މީހުން ރަނގަޅުވާނެ ސައިންޓިސްޓުންނަށް ދޭން ނުލަފާ ވައްތަރު ވައިރަސް ތަކަށް އެކްސްޕެރިމެންޓް ކުރަން.\nޖުލައި 11, 2018 15:10\nޖުލައި 13, 2018 18:01\nޗީ ބައްޕަ އޭ


SunOnline: Raajje aa China aa dhemedhu bilateral mashvaraathakeh fashanee\nރާއްޖެއާއި ޗައިނާއާ ދެމެދު ބައިލެޓެރަލް މަޝްވަރާތަކެއް ފަށަނީ\n16 Jul 2020, 00:29\nފޮރިން މިނިސްޓަރު އަބްދުﷲ ޝާހިދު--- ސަން ފޮޓޯ/ ފަޔާޒު މޫސާ\nދިވެހިރާއްޖެއާ ޗައިނާ އާއި ދެމެދު ބާއްވާ ބައިލޭޓަރަލް ކޯޑިނޭޝަން މެކޭނިޒަމްގެ މަޝްވަރާތައް މިއަދު ފަށާނެ ކަމަށް ފޮރިން މިނިސްޓްރީއިން ބުނެފިއެވެ.\nޑިރެކްޓާ ޖެނެރަލް ފެންވަރުގައި ބާއްވާ އެ މަޝްވަރާތަކުގެ ފުރަތަމަ ބައްދަލުވުމުގައި އޮންނަނީ ބޯޑަރު ހުޅުވާލުމާ، ފަތުރުވެރިކަމާ ބެހޭ މަޝްވަރާތަކެވެ. އަދި ކޮވިޑް-19 އިން ރައްކާތެރިވުމުގެ އިތުރުން އިގްތިސާދު އަލުން ކޮޅަށް ޖެހުމާ ބެހޭ ގޮތުން މަޝްވަރާތައް ކުރިއަށްދާނެއެވެ.\nފޮރިން މިނިސްޓްރީއިން ބުނި ގޮތުގައި، އެ މަޝްވަރާތަކުގައި ދިވެހިރާއްޖެއިން އިސްކޮށް ބައިވެރިވެވަޑައިގަންނަވާނީ ފޮރިން މިނިސްޓްރީގެ އެޑިޝަނަލް ސެކްރެޓަރީ އަހުމަދު ޝިޔާން އެވެ. އޭގެ އިތުރުން ޓޫރިޒަމް މިނިސްޓްރީއާއި، ހެލްތު ޕްރޮޓެކްޝަން އެޖެންސީގެ އިތުރުން ސިވިލް އޭވިއޭޝަން އޮތޯރިޓީން ބޭފުޅުންއެ ބައްދަލުވުމުގައި ބައިވެރިވެވަޑައިގަންނަވާނެ ކަމަށް ފޮރިން މިނިސްޓްރީއިން ބުންޏެވެ.\nޗައިނާގެ ފަރާތުން މި ބައްދަލުވުމުގައި އިސްކޮށް ބައިވެރިވެވަޑައިގަންނަވާނީ ޗައިނާ ފޮރިން މިނިސްޓްރީގެ އޭޝިއަން ޑިޕާޓްމަންޓްގެ ޑެޕިއުޓީ ޑިރެކްޓާ ޖެނެރަލް ޔާއޯ ވެން ކަމަށް ފޮރިން މިނިސްޓްރީއިން ބުންޏެވެ. އޭނާގެ އަރިހުގައި ޗައިނާގެ ނޭޝަނަލް ހެލްތު ކޮމިޝަނާއި، ޗައިނީޒް ސެންޓާ ފޯ ޑިޒީސް ކޮންޓްރޯލް އެންޑް ޕްރިވެންޝަނާއި، މިނިސްޓްރީ އޮފް ކަލްޗާ އެންޑް ޓޫރިޒަމް އަދި ޗައިނާގެ ސިވިލް އޭވިއޭޝަން އެޑްމިނިސްޓްރޭޝަނުން ބައިވެރިވާނެ ކަމަށްވެސް މިނިސްޓްރީއިން ބުންޏެވެ.\nފޮރިން މިނިސްޓްރީއިން ބުނީ، ކޮވިޑް-19ގެ ބަލިމަޑުކަމާ މުޅި ދުނިޔެއިން ކުރިމަތިލާފައިވާ މިދަނޑިވަޅުގައި މިމަޝްވަރާތައް ބޭއްވުމަށް ޗައިނާ ސަރުކާރުން އިސްނެންގެވިކަމަށްޓަކައި ދިވެހި ސަރުކާރުން މަރުހަބާ ކިޔާ ކަމަށެވެ.\nމި މަޝްވަރާތާގުޅޭ ގޮތުން މިނިސްޓަރ ޝާހިދު ވިދާޅުވީ ދިވެހިރާއްޖެއާއި ޗައިނާއާ ދެމެދު އޮންނަނީ ޒަމާންވީ ގުޅުމެއް ކަމަށާއި ދެ ގައުމުގެ ދެމެދުގައި އޮންނަ ގުޅުން ބިނާވެފައިވާ އަސާސްތަކަކީ ދިވެހިރާއްޖެއިން ގަބޫލުކުރާ "ވަން-ޗައިނާ" ސިޔާސަތާއި، އެއް ގައުމު އަނެއް ގައުމުގެ ސިޔާދަތަށް ކުރާ އިހްތިރާމް ކަމަށެވެ.\nއަދި ޗައިނާއަކީ މިހާރުވެސް ދިވެހިރާއްޖޭގެ ތަރައްގީގެ މުހިއްމު ބައިވެރިއެއްކަމަށާއި، ދެގައުމުގެ ދެމެދުގައި އޮތް ގުޅުން އިތުރަށް ހަރުދަނާކުރުމަށް ދިވެހިރާއްޖެއިން އަބަދުވެސް މަސައްކަތްކުރާނެކަމަށް ޝާހިދު ވިދާޅުވިއެވެ. އޭގެ އިތުރުން، ރައީސް އިބްރާހިމް މުހައްމަދު ސޯލިހުގެ ޒައާމަތުގައި ދިވެހިރާއްޖެއާއި ޗައިނާއާ ދެމެދު އޮތް ގުޅުން އިތުރަށް ބަދަހިވެގެންދާނެކަމަށްވެސް ވިދާޅުވިއެވެ.\n"އިގްތިސާދު އިޔާދަކުރަން ރާއްޖެ-ޗައިނާ ގުޅުން މުހިންމު"


Surah يس - Aya count 83\nى س (މި އަކުރުތަކުގެ مراد ދެނެވޮޑިގެންވަނީ اللَّه އެވެ.)\nحكمة ތެރި قرآن ގަންދެއްވައި وحى ކުރައްވަމެވެ.\nހަމަކަށަވަރުން، ކަލޭގެފާނުވަނީ، رسول ންގެ ތެރެއިންކަން ކަށަވަރެވެ.\nސީދާވެގެންވާ މަގެއްގެ މަތީގައެވެ.\nއެ ފޮތަކީ عزيز ވަންތަ، رحيم ވަންތަ ރަސްކަލާނގެ ބާވައިލެއްވި ފޮތެވެ.\nއެއުރެންގެ ކާބަފައިންނަށް إنذار ކުރައްވާފައިނުވާ ބަޔަކަށް ކަލޭގެފާނު إنذار ކުރެއްވުމަށްޓަކައެވެ. ފަހެ، އެއުރެންނީ غافل ވެގެންވާ ބަޔެކެވެ.\nހަމަކަށަވަރުން، އެއުރެންކުރެން ގިނަމީހުންގެ މައްޗަށް ކޯފާގެ ބަސްފުޅު حق ވެއްޖެކަން ކަށަވަރެވެ. ފަހެ، އެއުރެން إيمان އެއް ނުވާނެތެވެ.\nހަމަކަށަވަރުން، ތިމަންރަސްކަލާނގެ އެއުރެންގެ ކަނދުރާތަކުގައި ކަސްތަޅުތަކެއް ލެއްވީމެވެ. ފަހެ، އެ ކަސްތަޅުތައް ދަތްދޮޅިތަކާ ހަމަޔަށް ހުންނަހުށްޓެވެ. ފަހެ، އެއުރެންވަނީ ބޯތައް އުފުލިގެންނެވެ.\nއަދި ތިމަންރަސްކަލާނގެ އެއުރެންގެ ކުރިމަތިން ހުރަހަކާއި، އެއުރެންގެ ފުރަގަހުން ހުރަހެއް ލެއްވީމެވެ. އަދި ތިމަންރަސްކަލާނގެ އެއުރެންގެ ލޯތަކުގައި ފަރުދާއެއް ލެއްވީމެވެ. ދެން އެއުރެންނަކަށް ނުފެންނާނެތެވެ.\nއަދި ކަލޭގެފާނު އެއުރެންނަށް إنذار ކުރެއްވިޔަސް ނުވަތަ އެއުރެންނަށް ކަލޭގެފާނު إنذار ނުކުރެއްވިޔަސް، އެއުރެންނަށް ހަމަހަމަވެގެންވެއެވެ. އެއުރެން إيمان އެއް ނުވާނެތެވެ.\nކަލޭގެފާނު إنذار ކުރައްވާކަން ކަށަވަރީ، قرآن އަށް تبع ވެ، غيب ގައި رحمن ވަންތަ ރަސްކަލާނގެއަށް ބިރުވެތިވާ މީހާއަށެވެ. ފަހެ، އެމީހާއަށް ފާފަފުއްސެވުމާއި، ދީލަތި ދަރުމައެއް ހުރިކަމުގެ އުފާވެރި خبر ކަލޭގެފާނު ދެއްވާށެވެ!\nހަމަކަށަވަރުން، މަރުވެފައިވާ މީހުން އަލުން ދިރުއްވަނީ ތިމަންރަސްކަލާނގެއެވެ. އަދި އެއުރެން އިސްކޮށްފައިވާ عمل ތަކާއި އެއުރެންގެ ފަހަށް ދޫކޮށްފައި ދިޔަ أثر ތައް ތިމަންރަސްކަލާނގެ ލިޔުއްވަމެވެ. އަދި ކޮންމެ ކަމެއްމެ ބަޔާންވެގެންވާ ފޮތެއްގައި ތިމަންރަސްކަލާނގެ ހިމެނުއްވީމެވެ.\nރަށެއްގެ أهل ވެރިންގެ ވާހަކަ مثال އެއްގެ ގޮތުގައި، ކަލޭގެފާނު އެއުރެންނަށް ކިޔައިދެއްވާށެވެ! (އެއީ) އެއުރެންގެ ގާތަށް رسول ން ވަޑައިގަތްހިނދުގައެވެ.\nތިމަންރަސްކަލާނގެ އެއުރެންގެ ގާތަށް ދެ رسول ން ފޮނުއްވިހިނދެެވެ. ފަހެ، އެއުރެން އެ ދެބޭކަލުން ދޮގުކުޅައޫއެވެ. ދެން ތިންވަނަ ބޭކަލަކު ފޮނުއްވުމުން، އެ ދެބޭކަލުންނަށް ގަދަކަން ދެއްވީމެވެ. ފަހެ، އެބޭކަލުން ވިދާޅުވޫއެވެ. ހަމަކަށަވަރުން، ތިމަންމެންނީ، ތިޔަބައިމީހުންގެ ގާތަށް ފޮނުއްވާފައިވާ رسول ންނެވެ.\nއެއުރެން ބުނޫއެވެ. ތިމަންމެންފަދަ آدم ގެދަރިން ކަމުގައި މެނުވީ ތިޔަބޭކަލުން ނުވަމުއެވެ. އަދި رحمن ވަންތަ ރަސްކަލާނގެ އެއްވެސް އެއްޗެއް ބާވައެއް ނުލައްވަތެވެ. ދޮގުހަދާ ބަޔަކުކަމުގައި މެނުވީ ތިޔަބޭކަލުން ނުވަމުއެވެ.\nއެބޭކަލުން ވިދާޅުވޫއެވެ. ހަމަކަށަވަރުން، ތިމަންމެންނީ ތިޔަބައިމީހުންގެ ގާތަށް ފޮނުއްވާފައިވާ رسول ންކަން، ތިމަންމެންގެ ވެރިރަސްކަލާނގެ ދެނެވޮޑިގެންވެތެވެ.\nއަދި بيان ވެގެންވާ އިއްވުން މެނުވީ، ތިމަންމެންގެ މައްޗަކަށް ނުވެއެވެ.\nއެއުރެން ބުނޫއެވެ. ހަމަކަށަވަރުން، ތިޔަބޭކަލުންގެ ސަބަބުން ތިމަންމެންނަށް ސުންޕާކަން ލިބިއްޖެއެވެ. ތިޔަބޭކަލުން ތިޔަކަން ހުއްޓައިނުލެއްވިނަމަަ ތިމަންމެން ތިޔަބޭކަލުން رجم ކުރާހުށީމުއެވެ. ހަމަކަށަވަރުން، ތިމަންމެންގެ ކިބައިން ތިޔަބޭކަލުންނަށް ވޭންދެނިވި عقوبات ލިބިދާހުށިކަން ކަށަވަރެވެ.\nއެބޭކަލުން ވިދާޅުވޫއެެވެ. ތިޔަބައިމީހުންގެ ސުންޕާކަންވަނީ ތިޔަބައިމީހުންނާ އެކުގައެވެ. ތިޔަބައިމީހުންނަށް (حق ގޮތް) ހަނދާންކޮށްދެވުނަސް (އެއީ، ސުންޕާކަމެއް ކަމުގައި ބަލަނީ) ހެއްޔެވެ؟ އަދި ކިއެއްތަ! ތިޔަބައިމީހުންނީ (كافر ކަމުގައި) ހައްދުފަހަނަޅައިފައިވާ ބަޔެކެވެ.\nއެރަށުގެ އެންމެ ދުރުފަރާތުން މީހަކު ދުވަމުން އައިސް ބުންޏެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން އެ رسول ންނަށް تبع ވާށެވެ!\nތިޔަބައިމީހުންގެ ކިބައިން، އެއްވެސް އުޖޫރައަކަށް ނޭދޭބަޔަކަށް ތިޔަބައިމީހުން تبع ވާށެވެ! އަދި އެއުރެންނީ ތެދުމަގު ލިބިގެންވާ ބަޔެކެވެ.\nއަދި އިސްވެދިޔަ مثال އަކާ ނުލައި، ތިމަން އުފެއްދެވި ކަލާނގެއަށް ތިމަން އަޅުކަން ނުކުރަންވީ ކީއްވެގެން ހެއްޔެވެ؟ އަދި ތިޔަބައިމީހުން رجوع ކުރައްވާހުށީ އެކަލާނގެ حضرة އަށެވެ.\nއެކަލާނގެ ފިޔަވައި އެހެން إله ންތަކެއް ތިމަން ހިފަންވީ ހެއްޔެވެ؟ رحمن ވަންތަ ރަސްކަލާނގެ، ތިމަންނާއަށް ގެއްލުމަކަށް އިރާދަކުރައްވާނަމަ، އެތަކެތީގެ شفاعة ތެރިކަމުން ތިމަންނާއަށް އެއްވެސްކަމެއް ފުއްދައެއް ނުދެވޭނެތެވެ. އަދި އެތަކެއްޗަށް ތިމަން ސަލާމަތެއްވެސް ނުމެކުރެވޭނޭމެއެވެ.\nއެހެންވެއްޖެނަމަ، ހަމަކަށަވަރުން، ތިމަންވާހުށީ ފާޅުވެގެންވާ މަގުފުރެދުމެއްގައިކަން ކަށަވަރެވެ.\nހަމަކަށަވަރުން، ތިމަން ތިޔަބައިމީހުންގެ ވެރިރަސްކަލާނގެއަށް إيمان ވެއްޖައީމެވެ. ފަހެ، ތިޔަބައިމީހުން ތިމަންގެ ބަސްއަހާށެވެ!\nއަންގަވާނެތެވެ. ތިބާ ސުވަރުގެއަށް ވަންނާށެވެ! އޭނާ ބުނާނެތެވެ. ތިމަންގެ ވެރިރަސްކަލާނގެ ތިމަންނާއަށް ފާފަފުއްސަވައި، މާތްކުރައްވާފައިވާ މީހުންގެ ތެރެއިން، އެކަލާނގެ ތިމަން ލެއްވިގޮތް، ތިމަންގެ قوم ގެމީހުން ދަންނާނެނަމަ ކިހާރަނގަޅުހެއްޔެވެ؟\nއޭނާއަށްފަހު، ތިމަންރަސްކަލާނގެ އޭނާގެ قوم ގެމީހުންގެ މައްޗަށް އުޑުން (ملائكة ންގެ) لشكر އެއް ބާވައެއް ނުލައްވަމެވެ. އަދި ތިމަންރަސްކަލާނގެ (އެފަދަ لشكر އެއް) ބާވައިލައްވާކަށް އިރާދައެއް ނުކުރައްވަމެވެ.\nއެއުރެންގެ عقوبات އަކީ ބިރުވެރި އެންމެ އަޑެއް ކަމުގައި މެނުވީ ނުވެއެވެ. ފަހެ، އެހާރުން، މަރުވެ ހިމޭންވެފައިވާ ބަޔަކު ކަމުގައި އެއުރެންވޫއެވެ.\nއަޅުތަކުންގެ މައްޗަށްހުރި ހިތާމައެއްގެ ބޮޑުކަމާއެވެ! އެބޭކަލަކަށް އެއުރެން ފުރައްސާރަކުރާގޮތުގައި މެނުވީ، އެއުރެންގެ ގާތަށް އެއްވެސް رسول އަކު ވަޑައެއްނުގަންނަވަތެވެ.\nއެއުރެންގެ ކުރިން ތިމަންރަސްކަލާނގެ، ކިތައްކިތައް أمّة ހަލާކުކުރެއްވިކަން އެއުރެންނަށް ނޭނގޭހެއްޔެވެ؟ ހަމަކަށަވަރުން، އެއުރެން އެއުރެންގެ ގާތަށް އެނބުރިއެއް ނާންނާނެތެވެ.\nއަދި އެއެންމެންނީ (قيامة ދުވަހުން) ތިމަންރަސްކަލާނގެ حضرة އަށް حاضر ކުރައްވާނެ ބަޔަކުކަމުގައި ނޫނީ ނުވެއެވެ.\nއަދި މަރުވެފައިވާ ބިމަކީ، އެއުރެންނަށްޓަކައި (އަލުން ދިރުމަކަށް ފޮނުއްވާނޭކަމުގެ) ހެތްކެކެވެ. ތިމަންރަސްކަލާނގެ އެ ބިންގަނޑު ދިރުއްވީމެވެ. އަދި ތިމަންރަސްކަލާނގެ އެ ބިމުން އޮށްޓަރު ނެރުއްވީމެވެ. ފަހެ، އެއުރެން ކައިއުޅެނީ އެއިންނެވެ.\nއަދި ކަދުރުރުއްތަކާއި، މޭބިސްކަދުރުގެ ބަގީޗާތައް ތިމަންރަސްކަލާނގެ އެ ބިމުގައި ލެއްވީމެވެ. އަދި ފެންއާރުތައް އެބިމުގައި ހިންގެވީމެވެ.\n(އެއީ) އެތާނގެ މޭވާއިންނާއި، އެއުރެންގެ އަތްތަކުން މަސައްކަތްކޮށްގެން ހޯދިތަކެތިން އެއުރެން ކައިއުޅުމަށްޓަކައެވެ. ފަހެ، އެއުރެން شكر ނުކުރަނީ ހެއްޔެވެ؟\nބިމުން ފަޅައިގެންހެދޭ ތަކެތީގެ ތެރެއިންނާއި، އެއުރެންގެ އަމިއްލަ نفس ތަކުންނާއި، އެއުރެން ނުދަންނަ ތަކެތިން، ޖޯޑުޖޯޑަށް ހުރިހާ ތަކެތި ހެއްދެވި ރަސްކަލާނގެ ހުސްطاهر ވަންތަ ކަމާއެވެ!\nރޭގަނޑަކީ، އެއުރެންނަށްހުރި ހެތްކެކެވެ. ތިމަންރަސްކަލާނގެ ރޭގަނޑުގެ ތެރެއިން ދުވާލު ވަކިކުރައްވަމެވެ. ފަހެ، އެހާރުން އެއުރެން އަނދިރީގެ ތެރޭގައިވެއެވެ.\nއަދި އިރު، އެއަށް ކަނޑައެޅި قرار ވަނިވި ތަނަކަށް ދާނދެން ހިނގަހިގާ ހުރެތެވެ. އެއީ عزيز ވަންތަ، މޮޅަށް ދެނެވޮޑިގެންވާ ރަސްކަލާނގެ މިންވަރުކުރައްވާފައިވާ ގޮތެވެ.\nއަދި ހަނދަށް ތިމަންރަސްކަލާނގެ منـزل ތަކެއް މިންވަރު ކުރެއްވީމެވެ. ދުވަސްވެ، ހިކި، ގުދުވެފައިވާ އިހާގޮނޑިއެއް ފަދައިން އެނބުރި އަތުވެއްޖައުމަށް ދާނދެނެވެ. (އެބަހީ: ހުޅެވިހަނދަކަށް ބަދަލުވެއްޖައުމަށް ދާނދެނެވެ.)\nހަނދު އަތުލައިގަތުމަކީ، އިރަށް އެކަށީގެންވާ ކަމެއްނޫނެވެ. އަދި ދުވާލަށްވުރެ ރޭގަނޑު ކުރިއަރައި ދާކަމަކަށްވެސް ނުމެވޭމެއެވެ. އަދި އެއިން ކޮންމެ އެއްޗެއްމެ ފަލަކެއްގައި ހިނގަހިނގާ ހުރެތެވެ.\nއެއުރެންނަށް ހެތްކެއްވެއެވެ. އެއީ ހަމަކަށަވަރުން، ބަރާވެގެންވާ ނަވުގައި ތިމަންރަސްކަލާނގެ އެއުރެންގެ ދަރިފަސްކޮޅު އުފުއްލަވައިދެއްވިކަމެވެ.\nއަދި އެފަދަ ތަކެތިން، އެއުރެން އަރައިގެން ދުއްވާނެ ތަކެތި އެއުރެންނަށްޓަކައި ތިމަންރަސްކަލާނގެ ހައްދަވައިދެއްވީމެވެ.\nއަދި ތިމަންރަސްކަލާނގެ އިރާދަކުރައްވާނަމަ، އެއުރެން غرق ކުރައްވައިފާހުށީމެވެ. ފަހެ، އެހިނދު، އެއުރެންނަށް އެހީވާނެ ފަރާތެއް ނުވެއެވެ. އަދި ސަލާމަތްކުރައްވާނޭ ބަޔަކުކަމުގައި އެއުރެން ނުމެވޭމެއެވެ.\nތިމަންރަސްކަލާނގެ حضرة ން އައި رحمة އެއްގެ ގޮތުގައްޔާއި، ކަނޑައަޅުއްވާފައިވާ مدة އަކާ ޖެހެންދެން، ދެއްވާ، ދުނިޔޭގެ ވަގުތީ އުފަލެއްގެ ގޮތުގައި މެނުވީއެވެ.\nއަދި ތިޔަބައިމީހުންނަށް رحمة ލެއްވުމަށްޓަކައި، ތިޔަބައިމީހުންގެ ކުރިމަތީގައިވާ ތަނާއި، ތިޔަބައިމީހުންގެ ފަހަަތުގައިވާ ތަނަށް ބިރުވެތިވެ ރައްކާތެރިވާށޭ އެއުރެންނަށް އަންގަވައިފިނަމަ، އެއުރެން ފުރަގަސްދީ އެނބުރިދެތެވެ.\nއަދި އެ آية ތަކަށް އެއުރެން ފުރަގަސްދޭކަމުގައިވި آية އެއް މެނުވީ، އެއުރެންގެ ވެރިރަސްކަލާނގެ آية ތަކުގެ ތެރެއިން އެއްވެސް آية އެއް އެއުރެންގެ ގާތަކަށް ނާދެތެވެ.\nއަދި ތިޔަބައިމީހުންނަށް اللَّه ދެއްވާފައިވާ ތަކެތިން ހޭދަކޮށްއުޅޭށޭ އެއުރެންނަށް އަންގަވައިފިނަމަ، كافر ވި މީހުން، إيمان ވި މީހުންނަށް ބުނެތެވެ. اللَّه އިރާދަކުރައްވާނަމަ، އެމީހަކަށް ކާންދެއްވާނެ މީހަކަށް، ތިމަންމެން ކާންދޭންވީހެއްޔެވެ؟ ފާޅުވެގެންވާ މަގުފުރެދުމެއްގައި މެނުވީ ތިޔަބައިމީހުން ނުވަމުއެވެ.\nބިރުވެރި އެންމެ އަޑަކަށް މެނުވީ، އެއުރެން انتظار އެއް ނުކުރެތެވެ. އެއުރެން އެކަކު އަނެކަކާ ދެކޮޅުވެރިވޭވެ ތިއްބައި، އެ އަޑު (އައިސް) އެއުރެން ގެންދާނެތެވެ.\nފަހެ (އެހިނދު) އެއްވެސް وصية އެއް ކުރާކަށް އެއުރެންނަކަށް ކުޅަދާނައެއް ނުވާނެތެވެ. އަދި އެއުރެންގެ أهل ވެރިންގެ ގާތަކަށް އެއުރެން އެނބުރި ނުމެއަންނާނޭމެއެވެ.\nއަދި ތާޅަފިލި ފުމެލައްވާހުއްޓެވެ. ފަހެ، އެހާރުން އެއުރެންގެ ވެރިރަސްކަލާނގެ حضرة އަށް ކަށްވަޅުތަކުން އަވަސްއަވަހަށް ނުކުމެގެންދާނެތެވެ.\nއެއުރެން ބުނާނެތެވެ. އޭ ތިމަންމެންނަށްހުރި ހަލާކެއްގެ ބޮޑުކަމާއެވެ! ތިމަންމެން ނިދަންތިބިތަނުން، އަލުން ދިރުމަކަށް ފޮނުއްވީ ކާކުހެއްޔެވެ؟ މިއީ رحمن ވަންތަ ރަސްކަލާނގެ وعد ކުރެއްވި ކަންތަކެވެ. އަދި رسول ން ވިދާޅުވި ތެދުބަސްފުޅެވެ.\nބިރުވެރި އެންމެ އަޑެއްކަމުގައި މެނުވީ އެކަންތައް ނުވެއެވެ. ފަހެ، އެހާރުން އެއުރެން އެންމެންވާހުށީ ތިމަންރަސްކަލާނގެ حضرة އަށް حاضر ކުރައްވާފައެވެ.\nފަހެ، މިއަދު އެއްވެސް نفس އަކަށް އެއްވެސް ކަމަކުން ބޭއިންސާފެއް ނުކުރައްވާނެތެވެ. އަދި ތިޔަބައިމީހުން ކޮށްއުޅުނު عمل އަށް މެނުވީ ތިޔަބައިމީހުންނަށް ޖަޒާއެއް ނުދެއްވާނެތެވެ.\nހަމަކަށަވަރުން، ސުވަރުގޭގެ أهل ވެރިން މިއަދުވަނީ، އުފާ ފާގަތިކަންމަތީ مشغول ވެގެންނެވެ.\nއެއުރެންނާއި އެއުރެންގެ އަނބިންވަނީ، ހިޔަލުގައި ދާންތަކުގެމަތީ ލެނގިލައިގެންނެވެ.\nއެއުރެންނަށް އެތާނގައި މޭވާތައްވެއެވެ. އަދި އެއުރެން އެދޭ (ހުރިހާ) ކަމެއް އެއުރެންނަށް (އެތާނގައި) ވެއެވެ.\nرحيم ވަންތަ ކަލެއްގެ حضرة ން އިއްވަވާ سلام ގެ ބަސްފުޅެވެ.\nއޭ ކުށްވެރިންނޭވެ! މިއަދު ތިޔަބައިމީހުން (مؤمن ންނާ) ވަކިވާށެވެ!\nއޭ آدم ގެދަރިންނޭވެ! ތިޔަބައިމީހުން شيطان އާއަށް އަޅުކަން ނުކުރުމަށް ތިމަންރަސްކަލާނގެ ތިޔަބައިމީހުންނަށް އަމުރުނުކުރައްވަން ހެއްޔެވެ؟ ހަމަކަށަވަރުން، އޭނާޔަކީ ތިޔަބައިމީހުންނަށްހުރި، ފާޅުވެގެންވާ عداوة ތެރިޔެކެވެ.\nއަދި ތިޔަބައިމީހުން ތިމަންރަސްކަލާނގެއަށް އަޅުކަންކުރާށެވެ! މިއީ ސީދާވެގެންވާ ތެދުމަގެވެ.\nއަދި ހަމަކަށަވަރުން، އެ شيطان އާ ތިޔަބައިމީހުންގެ ތެރެއިން ގިނަބަޔަކު މަގުފުރައްދައިފިއެވެ. ފަހެ، ވިސްނާ ބަޔަކުކަމުގައި ތިޔަބައިމީހުން ނުވަމުހެއްޔެވެ؟\nމިއީ ތިޔަބައިމީހުންނަށް وعد ކުރައްވާފައިވާ ނަރަކައެވެ.\nތިޔަބައިމީހުން كافر ވެ އުޅުނުކަމުގެ ސަބަބުން، މިއަދު ތިޔަބައިމީހުން އެ ނަރަކަޔަށް ވަންނާށެވެ!\nމިއަދު ތިމަންރަސްކަލާނގެ އެއުރެންގެ އަނގަތަކުގައި ސިއްކަގައްސަވައި ބަންދުކުރައްވާހުށީމެވެ. އަދި އެއުރެންގެ އަތްތައް ތިމަންރަސްކަލާނގެއަށް ބަސް ދަންނަވާނެތެވެ. އަދި އެއުރެން ހޯދައިއުޅުނު عمل ތަކާމެދު އެއުރެންގެ ފައިތައް ހެކިދޭނެތެވެ.\nއަދި ތިމަންރަސްކަލާނގެ އިރާދަކުރައްވާނަމަ، އެއުރެންގެ ލޯތައް ކަނުކުރައްވައިފީމުހެވެ. ފަހެ، އެއުރެން މަގުން ދިއުމަށް އަވަސްވެގަންނާނެތެވެ. ފަހެ (އެހިނދު) އެއުރެންނަށް ފެންނާނީ ކޮންފަދައަކުން ހެއްޔެވެ؟\nއަދި ތިމަންރަސްކަލާނގެ އިރާދަކުރައްވާނަމަ، އެއުރެން ތިބިތާ ތިއްބައި އެއުރެންގެ ސިފަ ބަދަލުކުރައްވައިފީމުހެވެ. ފަހެ (އެހިނދު) ކުރިޔަށް ދިޔުމަކަށްވެސް އަދި ފަހަށް އެނބުރި އައުމަކަށްވެސް، އެއުރެންނަކަށް ކުޅަދާނަވެގެނެއް ނުވެތެވެ.\nތިމަންރަސްކަލާނގެ އެމީހެއްގެ عمر ދިގުކުރައްވާ މީހާ (ގެ ކަންތައް) ހެއްދެވި ހެއްދެވުމުގައި އެކޮޅުކޮޅުން ޖައްސަވާހުށީމެވެ. (އެބަހީ: އާރެއް ބާރެއްނެތް ގޮތުގައި ފެށިގެންއައިސް ޒުވާންކަމުގެ دور ނިމި، އެންމެފަހުން އާރެއް ބާރެއް ނެތް މީހަކު ކަމުގައި ލައްވާހުށީމެވެ.) ފަހެ، އެއުރެން ނުވިސްނަނީ ހެއްޔެވެ؟\nއަދި ތިމަންރަސްކަލާނގެ އެކަލޭގެފާނަށް ޅެން އުނގަންނަވައެއް ނުދެއްވަމެވެ. އަދި އެކަލޭގެފާނު އެކަމަކަށް އެކަށީގެނެއްވެސް ނުވެތެވެ. އެއީ ހަނދާންކޮށްދެނިވި ފޮތެއް ކަމުގައްޔާއި، ބަޔާންވެގެންވާ قرآن ކަމުގައި މެނުވީ ނުވެއެވެ.\nއެއީ ދިރިހުރި ކަމުގައިވާ މީހަކަށް إنذار ކުރެއްވުމަށްޓަކައެވެ. އަދި كافر ންގެ މައްޗަށް (عذاب ގެ) ބަސްފުޅު حق ވުމަށްޓަކައެވެ.\nތިމަންރަސްކަލާނގެ يد قدرة ފުޅުން ހެއްދެވި ތަކެތީގެ ތެރެއިން نعم ސޫފި، އެއުރެންނަށްޓަކައި ހައްދަވާފައިވާތީ، އެއުރެންނަކަށް ނުފެނޭހެއްޔެވެ؟ ފަހެ، އެއުރެންނީ އެ ތަކެތީގެ މިލްކުވެރިންނެވެ.\nއަދި ތިމަންރަސްކަލާނގެ އެތަކެތި އެއުރެންނަށް ކިޔަމަންކޮށްދެއްވީމެވެ. ފަހެ، އޭގެތެރެއިން އެއުރެންގެ ސަވާރީތައްވެއެވެ. އަދި އެއުރެން އެ ތަކެތިން ކައި އުޅެތެވެ.\nއަދި މަންފާތަކާއި، ބުއިންތައް އެ ތަކެތީގައި އެއުރެންނަށްޓަކައިވެއެވެ. ފަހެ، އެއުރެން شكر ނުކުރަނީ ހެއްޔެވެ؟\nއަދި އެއުރެންނަށް نصر ލިބޭތޯ اللَّه ފިޔަވައި އެހެން إله ންތަކެއް ހިފިއެވެ.\nއެތަކެއްޗަކަށް އެއުރެންނަށް نصر ދިނުމަކަށް ކުޅަދާނަވެގެނެއް ނުވެތެވެ. އެތަކެއްޗަށް (خدمة ކުރުމުގައި) حاضر ކުރައްވާފައިވާ لشكر އެއް ކަމުގައި އެއުރެންވާ حال ގައެވެ.\nފަހެ، އެއުރެން ދައްކާ ވާހަކަ ކަލޭގެފާނު ހިތާމަވެރިކުރުވިޔަ ނުދެއްވާށެވެ! ހަމަކަށަވަރުން، ތިމަންރަސްކަލާނގެ އެއުރެން ސިއްރުކުރާ ކަންތަކާއި، ފާޅުކުރާ ކަންތައް ދެނެވޮޑިގެންވަމެވެ.\nހަމަކަށަވަރުން، މަނިތިއްކަކުން ތިމަންރަސްކަލާނގެ އިންސާނާ ހެއްދެވިކަން، އެ އިންސާނާއަށް ނޭނގެނީ ހެއްޔެވެ؟ ފަހެ، އެހާރުން އޭނާވަނީ ފާޅުވެ ބަޔާންވެގެންވާ ދެކޮޅުވެރިޔަކު ކަމުގައެވެ.\nއަދި އެ އިންސާނާ ތިމަންރަސްކަލާނގެއަށް مثال އެއް ޖެއްސެވެ. އަދި އޭނާ ހެއްދެވިގޮތް އޭނާ ހަނދުމަނައްތައިލީއެވެ. އޭނާ ބުންޏެވެ. ކަށިތައް ފީވެ، ހަލާކުވެފައިވަނިކޮށް، އެތަކެތި ދިރުއްވާނީ ކާކުހެއްޔެވެ؟\nކަލޭގެފާނު ވިދާޅުވާށެވެ! އެ ކަށިތައް އަލުން ދިރުއްވާނީ، ފުރަތަފަހަރު އެކަށިތައް އުފެއްދެވި ރަސްކަލާނގެއެވެ. އަދި އެކަލާނގެއީ، ހުރިހާ مخلوق ންގެ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\nއެކަލާނގެއީ، ފެހިކުލައިގެ ގަހުން ތިޔަބައިމީހުންނަށްޓަކައި އަލިފާންލެއްވި ރަސްކަލާނގެއެވެ. ފަހެ، އެހާރުން ތިޔަބައިމީހުން އެ ގަސްގަހުން އަލިފާން ރޯކޮށް އުޅެމުއެވެ.\nއެއުރެންފަދަ ބަޔަކު ހެއްދެވުމަށް އުޑުތަކާއި ބިން ހެއްދެވި ރަސްކަލާނގެ ކުޅަދުންވަންތަވެވޮޑިގެން ނުވޭހެއްޔެވެ؟ ނޫނެކެވެ! އެކަލާނގެއީ، އެންމެހާ ތަކެތި ހައްދަވާ، މޮޅަށް ދެނެވޮޑިގެންވާ ރަސްކަލާނގެއެވެ.\nއެކަލާނގެ ކަމަކަށް އިރާދަކުރައްވައިފިނަމަ، އެކަލާނގެ أمر ފުޅުވާކަން ކަށަވަރީ އެކަމަކަށް، [ވާށޭ] وحى ކުރެއްވުމެވެ. ދެން އެކަމެއް ވެދެތެވެ.


Neelam miulheny Raajje gai – Iru\nޝާޝާ· 15 ފެބުރުވަރީ 2021\nއިންޑިއާގެ ކުރީގެ މަޝްހޫރު ބަތަލާ ނީލަމް ކޮތާރީ ރާއްޖޭގައި ޗުއްޓީ ހޭދަކުރަމުން އެބަދެއެވެ.\nނީލަމް ޗުއްޓީ ހޭދަކުރަމުންދަނީ އާއިލާއާއެކު ލިލީ ބީޗް ރިސޯޓުގައެވެ. އޭނާ އަންނަނީ މި ދަތުރުގެ ހިތްގައިމު ފޮޓޯތަކެއް މީސްމީޑިއާގައި ހިއްސާކުރަމުންނެވެ. އެގޮތުން މީގެ ދެދުވަސް ކުރިން ފެށިގެން އިންސްޓަގްރާމް އެކި ފޮޓޯތައް ހިއްސާކޮށްފައިވެއެވެ.\nނީލަމަކީ ހިންދީ ސިނަމާގައި 1980 އާއި 1990 ގެ ކުރީކޮޅު ވަރަށް ގަދަޔަށް ބަތަލާއެކެވެ. އޭނާގެ އަލަތު ފިލްމަކީ 1984 ގެ “ޖަވާނީ” އެވެ. އޭގެ ފަހުން ނީލަމް، 51، ގިނަ ފިލްމުތަކެއް ކުޅެފައިވާ އިރު، އޭނާ އާއި ގޯވިންދާގެ ޖޯޑަކީ އެ ދުވަސްރު އެންމެ މަގުބޫލުވި އެއް ޖޯޑެވެ.\nސަލްމާން މިސްކިތް ރޯދަ މަހަށް ނުހުޅުވޭނެ: މިނިސްޓަރު\nނީލަމް އެންމެ ފަހުން ފެނިފައި ވަނީ މިދިޔަ އަހަރުގެ ފަހުކޮޅު ކަރަން ޖޯހަރްގެ ދަރުމާ ޕްރޮޑަކްޝަނުން ބޮލީވުޑްގެ އެކްޓަރުންތަކެއް އަނބިންގެ ލައިފްސްޓައިލް ދެއްކި ނެޓްފްލިކްސްގެ ސީރީޒް “ފެބިއުލަސް ލައިވްސް” އިންނެވެ.


Fathuruverikamuge dhaairaaah haahsakohgen training eh – Iru\nތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކުގެ ކުއަލިޓީ ސްޓޭންޑެޑެއް ޤާއިމްކުރުމުގެ ގޮތުން ކޮމްޕްލަޔަންސް އޮފިސަރ ޓްރެއިނިން ޕްރޮގްރާމެއް ހިންގަން ނިންމައިފިއެވެ.\nމިއީ މިނިސްޓްރީ އޮފް ޓުއަރިޒަމްއާއި ޔޫރަޕިއަން އޮގަނައިޒޭޝަން ފޯ އެކްސްޕޯޓް ކޮމްޕްލަޔަންސް (އެއިފެކް) އާއި ދިވެހިރާއްޖޭގެ ޤައުމީ ޔުނިވަރސިޓީ ގުޅިގެން ކުރިއަށްގެންދާ ޓްރެއިނިން ޕްރޮގްރާމެކެވެ.\nމި ޓްރެއިނިން ޕްރޮގްރާމް އިފްތިތާޙް ކުރުމަށް ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޓުއަރިޒަމް މިނިސްޓަރ ޑރ. އަބްދުﷲ މައުސޫމް ވިދާޅުވީ ކޮވިޑްގެ މިހާލަތުގައި މިފަދަ ޕްރޮގްރާމެއް ފެށުމަކީ ވަރަށް މުހިއްމު ކަމެއް ކަމަށާއި އަދި މިއީ މުހިއްމު ކަމެއްގެ ފެށުން ކަމަށެވެ. އަދި މިއީ ފަތުރުވެރިކަމަށް ދިމާވެފައިވާ ގޮންޖެހުމުން އަރައިގަންނަން ލިބުނު ރަނގަޅު ފުރުޞަތެއް ކަމަށާއި ރިސޯޓް، ގެސްޓްހައުސް އަދި ސަފާރީތަކުންވެސް ބައިނަލްއަޤްވާމީ ފެންވަރެއްގެ ސެޓްފިކެޓެއް ހޯދުމަކީ އެފަރާތްތަކުން ފަތުރުވެރިންނަށް ދެވޭ ޚިދުމަތުގައި އިތުބާރު ދެމެހެއްޓިގެންދާނެ ކަމެއް ކަމަށް މިނިސްޓަރ ވިދާޅުވިއެވެ.\nއާ ބަދަލު ތަކާއެކު، މި ވިޔަފާރި އަލުން ހުޅުވާލާއިރު ކޮވިޑާ ގުޅިގެން އަޅާފަައި ހުރި ރައްކާތެރިކަމުގެ ފިޔަވަޅުތަކަށް އަަހުލުވެރި ކުރުވަން ޓޫރިޒަމް މިނިސްޓްރީން ހިންގާ ‘އެއިފެކް ކޮމްޕްލައިއެންސް އޮފިސާ ޓްރޭނިން ޕްރޮގްރާމް’ގައި 830 މީހުން ބައިވެރި ވި އެވެ. އޭގެތެރޭގައި، 630 ގެސްޓްހައުސް ހިންގާ މީހުންނާއި ރަށްރަށުގެ ކައުންސިލުން 200 މީހުން ބައިވެރިވި ކަމަށް ޓޫރިޒަމް މިނިސްޓްރީން ބުންޏެވެ.\nޓޫރިޒަމް މިނިސްޓްރީން ބުނީ، މި ޓްރޭނިންގެ ސަބަބުން، ކޮވިޑުގެ ބަދަލުތަކާއެކު އަލުން ގެސްޓުހައުސްތައް ހުޅުވާލާއިރު، ގެސްޓްހައުސްތަައް ހިންގާ މީހުންނަށް ވިޔަފާރި ފެށުމަށް ހިތްވަރު ލިބޭނެ ކަމަށެވެ. އަދި، އެޗްޕިއޭގެ ގަވައިދުތަކާ އެއްގޮތަށް އެންމެ ރައްކާތެރިގޮތުގައި ގެސްޓްހައުސް ހިންގާނެ ގޮތްތައް ކިޔައިދެވޭނެ ކަމަށެވެ.\nކޮންމެ ދުވަހަކު ދެ ގަޑިއިރަށް، ފަސް ދުވަހުގެ މުއްދަތަށް ކުރިއަށްގެންދާ މިޓްރެއިނިން ޕްރޮގްރާމް ފެށުމަށް ގަސްތުކޮށްފައިވަނީ އޮކްޓޯބަރ 20 ވަނަ ދުވަހުއެވެ. މުޅިން ހިލޭ ކުރިއަށް ގެންދާ ޓްރެއިނިން ޕްރޮގްރާމް ނޮވެމްބަރ2ގެ ނިޔަލަށް ކުރިއަށްގެންދާ މިޕްރޮގްރާމް ނިމުމުން ބައިވެރިންނަށް އެއިފެކްގެ ސެޓްފިކެޓެއް ލިބޭނެއެވެ.


އިންޑޮނީޝިއާ؛ އޭޝިއާގައި ކޮވިޑުގެ އާ އެޕިސެންޓަރު\n15 ޖުލައި 2021 - 08:38 0\nއިންޑޮނީޝިއާގެ ހޮސްޕިޓަލްތައް ވެސް މިހާރު ވަނީ ފުރިފައި.-- ފޮޓޯ: އޭއެފްޕީ\nޖަކާޓާ، އިންޑޮނީޝިއާ (ޖުލައި 14) - ހަލުވިކަމާއެކު ފެތުރޭ ޑެލްޓާ ވޭރިއެންޓުގެ ސަބަބުން ހާލަތު ވަރަށް ބޮޑަށް ގޯސްވެފައިވާ އިންޑޮނީޝިއާގައި ބުދަ ދުވަހު ރިކޯޑް އަދަދަކަށް 54،000 މީހުން ކޮވިޑަށް ޕޮޒިޓިވްވެއްޖެ އެވެ.\nއެއާއެކު އިންޑިއާއަށް ފަހު އޭޝިއާގައި މި ބަލީގެ އެޕިސެންޓަރު ނުވަތަ މައި މަރުކަޒުގެ ގޮތުގައި މި ވަގުތު އޮތީ އިންޑޮނީޝިއާ އެވެ. އިންޑޮނީޝިއާއަށް މިހާރު ދިމާވެފައި ވަނީ މިދިޔަ އޭޕްރިލް އަދި މޭ މަހު އިންޑިއާއަށް ދިމާވެފައި އޮތް ފަދަ ހާލަތެކެވެ.\nއެގޮތުން ހޮސްޕިޓަލްތައް ފުރި، އޮކްސިޖަނަށް ޖެހިފައި ވާއިރު ގިނަ ބަޔަކު މަރުވަމުން ދަނީ ފަރުވާ ލިބޭނެ އިރެއްގެ އިންތިޒާރުގައި ތިއްބަ އެވެ. ބުދަ ދުވަހު ރިކޯޑް އަދަދަކަށް 54،517 ކޭސް ފެނުނުއިރު، 991 މީހުން މަރުވި ކަމަށް ހެލްތު މިނިސްޓްރީން ބުންޏެވެ.\nފަހަކަށް އައިސް ކޮވިޑުގައި މީހުން މަރުވާ ރޭޓް ވަނީ ޖޫން މަހާ އަޅާ ބަލާއިރު 10 ގުނަ އިތުރުވެފަ އެވެ.\n"ބަލިމަޑުކަމުގެ އެޕިސެންޓަރަކީ އިންޑޮނީޝިއާ ކަމަށް ވެދާނެ. މިހާރު ވެސް އެއީ އޭޝިއާގައި މި ބަލީގެ އެޕިސެންޓަރު،" އޮސްޓްރޭލިއާގެ ގްރިފިތް ޔުނިވާސިޓީގައި ހުންނަ އިންޑޮނީޝިއާގެ އެޕިޑެމިއޮލޮޖިސްް ޑިކީ ބުޑިމެން ވިދާޅުވި އެވެ.\n"އިންޑިއާ އާއި އިންޑޮނީޝިއާގެ އާބާދީގެ ތަފާތަށް ބަލައިފި ނަމަ... އިންޑޮނީޝިއާގެ ހާލަތު އިންޑިއާގައި އޮތް ވަރަށް ވުރެ މާ ބޮޑަށް ވެސް ސީރިއަސް،"\nއިންޑިއާގެ އާބާދީއަކީ އެއް ބިލިއަނަށް ވުރެ ގިނަ މީހުންނަށް ވާއިރު، އިންޑޮނީޝިއާގެ އާބާދީއަކީ އޭގެ ފަސް ގުނަ މަދުކޮށް 270 މިލިއަން މީހުންނެވެ. އެހެންކަމުން އިންޑޮނީޝިއާގައި ކޮންމެ މިލިއަން މީހެއްގެ ތެރެއިން 141 ކޭސް ފެންނަމުން ދާއިރު، އިންޑިއާއިން ފެންނަމުން ދިޔެއީ ކޮންމެ މިލިއަން މީހެއްގެ ތެރެއިން އެންމެ 29 ކޭސް އެވެ.\nމާ ބޮޑަށް ހާލަތު ގޯސްވާތީ އިންޑޮނީޝިއާއިން މިހާރު ވަނީ ފިޔަވަޅުތައް ހަރުކަށިކޮށްފަ އެވެ. އެގޮތުން ދުނިޔޭގެ ހަތަރު ވަނައަށް އެންމެ އާބާދީ ބޮޑު ގައުމުން ވަނީ ޝޮޕިން މޯލްތަކާއި، ރެސްޓޯރެންޓުތަކާއި އޮފީސްތައް ވެރިރަށް ޖަކާޓާގައި ބަންދުކޮށްފަ އެވެ.\nއޭގެ އިތުރުން ޖާވާ އާއި ބާލީގައި ވެސް އެ ފިޔަވަޅުތައް އަޅަން ނިންމިއިރު، އެހެން ހިސާބުތަކުގައި ވަނީ އެއަށްވުރެ ތަންކޮޅެއް ލުއި ފިޔަވަޅުތައް ތަންފީޒު ކުރަން ނިންމާފަ އެވެ. މިހާރު އޮތް ބިރުވެރިކަމަކީ އީދާ ދިމާކޮށް އިތުރަށް ބަލި ފެތުރުމުގެ ބިރެވެ.\nބައެއް ވެކްސިންގެ ދެ ޑޯޒު ޖެހީމަ ޔޫކޭގަ ކަރަންޓީނުވާކަށް ނުޖެހޭ


Dubai ge Infinity pool: Emme furiham pool ah vaane!\nދުބާއީގައި ހަދާ އިންފިނިޓީ ޕޫލް އަކީ އެންމެ މަގުބޫލު ޓުއަސްޓް އެޓްރެކްޝަނަށް ވެގެންދާނެ --\nދުބާއީގެ ފަހުރެއް ކަމަށް ދެކޭ ޖުމެއިރާ އައިލެންޑްސް މަތިން ބަލާލާއިރު ސިފަ ވާނީ ރުކެއް ހެނެވެ. ރުކުގެ ފަންތައް ފެތުރިފައި ހުންނަ ގޮތުގެ ފުރިހަމަކަން ފެންނާނީ މަތިންދާބޯޓުން ދާ މީހުންނާއި ހެލިކޮޕްޓަރުތަކުގައި އެ ސަރަހައްދު މަތިން އުދުހިފައިދާ މީހުންނަށެވެ. އެކަމަކު، ކުރިއަށް ހުރި ދުވަސްތަކުގައި މި މަންޒަރު ބަލާލުމަށް އެއްޗަކަށް އަރައި އުދުހިފައި ދާކަށް ނުޖެހެ އެވެ. ދުބާއީގެ ޕާމް ޓަވަރުގައި ދުނިޔޭގެ އެންމެ ބޮޑު އިންފިނިޓީ ޕޫލް ހެދުމުގެ މަސައްކަތް މިހާރު ވަނީ ފަަށާފަ އެވެ.\nދުނިޔޭގެ އެންމެ ބޮޑު އިންފިނިޓީ ޕޫލްތަކުގެ ލިސްޓަށް އިތުރުވާ މި ޕޫލް ހެދުމުގެ މަސައްކަތް ފަށާ ނިމުމަކާ ހިސާބަށް މިހާރު ވަނީ ގެނެސްފަ އެވެ. މިއީ 775 ސްކޮޔާ މީޓަރު އަދި 930،000 ލީޓަރު، އަދި ބިމުން މަތީ 210 މީޓަރު (689 ފޫޓު) އުހުގައި ހަދާ ޕޫލެވެ.\nދުބާއީގެ އެންމެ ކާމިޔާބު ޓްރެވަލް އެޓްރެކްޝަނަކަށް ވާނެ މި އިންފިނިޓީ ޕޫލްއިން 360 ޑިގްރީގެ ވިއު އެއް ފެންނާނެ އެވެ. ޕާމް ޓަވަރުގެ 50 ވަނަ ފްލޯގައި ތަރައްގީކުރާ މި ޕޫލްގެ މަސައްކަތް ނިމޭ އިރު ހަރަދަށް 327 މިލިއަން ޑޮލަރު ހޭދަ ވާނެ ކަމަށް ވެއެވެ. މި ޕޫލް ތަރަައްގީ ކުރާ ޕާމް ޓަވަރަކީ 52 ފްލޯގެ ލަގްޒަރީ ހޮޓަލެކެވެ.\nއިންފިނިޓީ ޕޫލްގެ މަތީ ފްލޯގައި ރެސްޓޯރަަންޓެއްއް، އަދި އެންމެ މަތީ ފްލޯގައި ޕަބްލިކް ވިއުއިން ޑެކެއް ހަދަން ވެސް ވަނީ ނިިންމާފަ އެވެ. ޕޫލާއި ޕޫލްގެ މައްޗަަށް ހުރި ދެ ފްލޯ އެއްކޮށްލައިގެން "ދަ ވިއު އެޓް ދަ ޕާމް" ކިޔޭނެ އެވެ.\nމިހާރު ކުރިއަށްދާ މަސައްކަތްތަކަށް ފަހު އަހަރުގެ ފަހުކޮޅު ނިންމާލެވޭނެ ކަމަށް ބުނޭ --\nމި ޕްރޮޖެކްްޓުގެ މަސައްކަތް ކުރި ދުބާއީގެ ޕްރޮޕަޓީ ޑިވެލޮޕަރު "ނަޚީލް" ގެ މެނޭޖިން ޑިރެކްޓަރު އޮމަރު ޚޫރީ ސީއެންއެން އަށް ދެއްވި އިންޓަވިއުއެއްގައި ވިދާޅުވެފައިވާ ގޮތުގައި އެ ތަން އެއްކޮށް ނިމުމުން ވެގެންދާނީ ދަގަތްފާނަށް ދަނގަނޑު ދަމާފަދައިން ޓުއަރިސްޓުން ދަަމައިގަންނަ އެޓްރެކްޝަނަކަށް ވެގެން ދާނެ އެވެ. ނަމަވެސް، އިިންފިނިޓީ ޕޫލް އިމާރާތްކޮށް ނިންމުމަށް ބޮޑެތި ދަތި ތަކާ ކުރިމަތިވިކަން ވެސް އޭނާ ފާހަގަކުރެއްވި އެވެ.\nއޮމަރު ވިދާޅުވި ގޮތުގައި އެ ސަރަަހައްދުގެ ވައި ބާރު ވުމާއި މެޓީރިއަލްތައް އުފުލުމުގައި އުނދަގުލާ ކުރިމަތިވި އެވެ. މެޓީރިއަލްސް އުފުލަން އެކަނި ވެސް 300 މީޓަރުގެ ދިގު ޓަވާ ކެރޭނު ބޭނުންވި އެވެ. ދެހާހާ ގާތް ކުރާ އަދަދުގެ ބިއްލޫރި އާއި 1200 ޓަނުގެ ދަގަނޑުވެސް އުފުލަން ޖެހުނެވެ.\nދުބާއީ އިންފިނިޓީ ޕޫލްގެ ސްްޓްރަކްޗަރަލް މަސައްކަތުގެ ރޫފް ޓޮޕް ބައި މިހާރު ވަނީ ނިންމާފަ އެވެ. ޕޫލް ވަށައިގެން ޖަހާ ބިއްލޫރީގެ 60 ޕަސެންޓު ވެސް ނިމިފައިވެ އެވެ. ޕޫލް އެއްކޮށް އަހަރުގެ ފަހުކޮޅު ނިންމާލެވޭނެ ކަމަށް ޑިވެލޮޕަރުން ބުނެ އެވެ.\nމިހާރު ދުނިޔޭގެ އެންމެ އުސް އިންފިނިިޓީ ޕޫލަކީ މިހާރު ރެކޯޑު ކޮށްފައިވާ ގޮތުގައި ސިންގަޕޫރުގެ މަރީނާ ބޭ ސޭންޑްސް ހޮޓެލުގެ 57 ވަނަ ފްލޯގައި ހުންނަ އިންފިނިޓީ ޕޫލް އެވެ. އެ ޕޫލް އަަކީ 340 މީޓަރު އުހުގައި ހަދާފައިވާ ޕޫލް އެކެވެ.


އިހުގެ ފޮތްތަކުގައި ކީރިތި ރަސޫލާ އާއިމެދު އައިސްފައިވާ ވާހަކަތައް –3ވަނަ ބައި | Mahaldheeb Encyclopedia\nމުޙައްމަދު ޢާމިރު · Published September 8, 2014 · Updated September 9, 2014\nއޯލްޑް ޓެސްޓަމަންޓް އިން އަދިވެސް ބައެއް އާޔަތްތަކަށް ބަލާލާނަމެވެ.\n“And the book is delivered to him that is not learned saying, ‘Read this, I pray thee’; and he saith, ‘I am not learned’ ”\nމިއީ ބުކް އޮފް އައިޒާޔާ (ޢަރަބި ބަހުން އިޝީޢްޔާ) ގެ 29 ވަނަ ޗެޕްޓަރުގެ 12 ވަނަ އާޔަތެވެ. މާނައީ “ލިޔަން ކިޔަން ނުދަންނަ އެމީހާއަށް ‘އަހުރެން ތިބާގެ ކިބައިން އެދެމޭ، މި ކިޔާށޭ’ ބުނަމުން، ފޮތް ފޯރުކޮށްދިނުމުން އޭނާ ބުނާނެއެވެ، ‘އަހަރެންނަކަށް ކިޔާކަށް ނޭނގެއެވެ’ “.\nއާދެ، މުޙައްމަދު ގެފާނު ހިރާ ފަރުބަދައިގެ ހޮހަޅައިގައި އިންނަވަނިކޮށް ވަޙީގެ މަލާއިކަތާ ޖިބްރީލު ގެފާނު ވަޑައިގެން އެންމެ ފުރަތަމަ ވިދާޅުވި ބަސްފުޅަކީ “اقْرَأْ” މިހެންނެވެ. މާނަޔަކީ “ކިޔާށެވެ/އަޑުދަށުން ކިޔާށެވެ/ކިޔަވާ ވިދާޅުވާށެވެ”. ޖަވާބަކަށް މުޙައްމަދު ގެފާނު ވިދާޅުވީ “އަހުރެންނަކީ ކިޔަވާ/ކިޔާ މީހަކީމެއް ނޫނެވެ” މިހެންނެވެ.\nއާދެ، ބަނީ އިސްރާއިލުންގެ ދަރިކޮޅުން ވަޑައިގަތް އެއްވެސް ނަބީއަކާއި މެދު މިފަދައިން ކަންތައް ވެފައެއް ނުވެއެވެ. މުޅި ބައިބަލް އެއްކޮޅުން އަނެއް ކޮޅަށް ބެލިޔަސް އެއްވެސް ނަބީއަކާއި މެދު މިފަދައިން ކަންތައް ހިނގި ކަމަކަށް ނުފެންނާނެއެވެ.\nއަދި މުޙައްމަދު ގެފާނު ފިޔަވައި أمي ނަބީއަކު ފޮނުއްވިކަން އެއްވެސް މަސްދަރަކުން ފެންނާކަށް ނެތެވެ. އެހެންކަމުން، ބުކް އޮފް އައިޒާޔާގެ 19 ވަން ޗެޕްޓަރުގެ 12 ވަނަ އާޔަތުގައި އެވަނީ މުޙައްމަދު ގެފާނަށް ވަޙީ ބާވާލައްވާނެ ކަމުގެ ޚަބަރެވެ. އަދި އެންމެ ފުރަތަމަ ވަޙީ ބާވައިލެއްވޭ ހިނދު ކަންތައް ވާނެ ގޮތުގެ ޚަބަރެވެ.\nކީރިތި ރަސޫލާގެ ސީދާ ނަންފުޅު ބައިބަލްގެ އޯލްޑް ޓެސްޓަމަންޓް ގައި\nސޯންގް އޮފް ސޯލަމަން ގެ މި އާޔަތް ނަގާފައި މިވަނީ ހިބްރޫ ބައިބަލް އިންނެވެ. ހިބްރޫ ބަހަކީ އޯލްޑް ޓެސްޓަމަންޓްގެ އަސްލު ބަސް ކަމަށް ބުނެވެއެވެ.\nމި އާޔަތުގެ މާނައަކީ “އެކަލޭގެފާނުގެ ބަސްފުޅު އެންމެ ރިވެއްޗެވެ. އެއީ މުޙައްމަދު ގެފާނެވެ. އެއީ އަހުރެންގެ ލޮބުވެތި ކަލޭގެފާނެވެ. އެއީ އަހަރެންގެ ރަޙްމަތްތެރިޔާއެވެ. އޭ ޖެރޫސަލަމްގެ އަންހެން ދަރިންނޭވެ”.\nމި އާޔަތަށް ބަލާއިރު، މުޙައްމަދު މި ނަމުގެ ފަހަތަށް ‘އިމް’ އައިސްފައި ވެއެވެ. އެއީ ހިބްރޫ ބަހުން މާތް މީހުންނަށް އިޙްތިރާމް ކުރުމުގެ ގޮތުން އެބޭބޭފުޅުންގެ ނަންފުޅުގެ ފަހަތަށް އިތުރު ކުރާ ބައެކެވެ. އެއީ ނަބީ ބޭކަލުންނާއި، ކީރިތި ރަސޫލާގެ ސަޙާބީންނާއި އަދި މަލާއިކަތުންގެ ނަންފުޅުގެ ފަހަތަށް ދިވެހި ބަހުން ‘ގެފާނު’ އިތުރު ކުރާ ބީދައިންނެވެ. މިގޮތަށް ‘އިމް’ އިތުރު ކުރާނީ މީހަކަށް ނުވަތަ ވަކި ފަރުދަކަށް ކިޔާ ސީދާ އެފަރާތުގެ ނަމުގެ ފަހަތަށެވެ.\nނަމަވެސް ބައިބަލް އިނގިރޭސި ބަހަށް ތަރުޖަމާކުރި މީހުންވަނީ ތަރުޖަމާ ކުރުމުގެ އުސޫލާއި މުޅިން ޚިލާފުވެ، ވަކި ފަރުދަކަށް ކިޔާ ނަމެއް(Proper Name)، ނަން އިތުރަކަށް ހަދައިގެން އިނގިރޭސި ބަހަށް ގެނެސްފައެވެ. “މުޙައްމަދްއިމް” އެމީހުން އިނގިރޭސި ބަހަށް ތަރުޖަމާ ކޮށްފައިވަނީ “altogether lovely” މިގޮތަށެވެ. މިއީވެސް ބައިބަލްގެ އަސްލު ގެއްލެން ދިމާވި އެއް ސަބަބެވެ.\nމިސާލަކަށް އެމީހުން “Mr.Gates” ތަރުޖަމާ ކުރާނަމަ ލިޔާނީ “ދޮރޯށިތައް” މިހެންނެވެ. މިގޮތަށް ކިތަންމެ ނަމެއް، ނަން އިތުރަށް ހަދައިގެންނާއި އަދި ނަމުގައި ހިމެނޭ މާނައަށް އެމީހުން ތަރުޖަމާގައި ލިޔެފައި ވެއެވެ.\nސޯންގް އޮފް ސޯލަމަންގެ މިދެންނެވި އާޔަތުން އަދި އިތުރު ކަމެއް ފާހަގަވެއެވެ. އެއީ ‘ލޮބުވެތި ކަލޭގެފާނު’ މިތަންކޮޅެވެ. އާދެ، މާނަޔަކީ ‘ޙަބީބު’ އެވެ. އެއީ ކީރިތި ރަސޫލާގެ ނަން ފުޅެކެވެ.\nމިހާ ހިސާބަށް އަޅުގަނޑު މިހިމަނާލީ އޯލްޑް ޓެސްޓަމަންޓްގެ އާޔަތް ތަކުގެ ތެރެއިން ޞަރީހަކަން ބޮޑުކޮށް ފާހަގަ ކުރެވޭ އާޔަތް ތަކެވެ. އަދި މިނޫނަސް އަހަރެމެން މުސްލިމުންނަށް، އެ އާޔަތެއްގެ މާނައަށް ބަލާލުމުން އެއީ މުޙައްމަދު ގެފާނުގެ ވާހަކަކަން އެނގޭނެ އާޔަތް ތައް ހުންނާނެއެވެ. މިސާލަކަށް އޯލްޑް ޓެސްޓަމަންޓްގެ އައިޒާޔާގެ ޗެޕްޓަރ 42 ގެ ފުރަތަމަ އާޔަތުން ގޮސް 25 ވަނަ އާޔަތާއި ހަމައަށް ކިޔާލުމުންވެސް މިކަން އިނގޭނެއެވެ.\nއަދި، ކުރީ ބައިގައި ހިމަނާފައިވާ ބުކް އޮފް ޑިއުޓްރޯނޮމީގެ 18 ވަނަ ޗެޕްޓަރުގެ 18 ވަނަ އާޔަތުގެ އިތުރުން ހަމަ އެ ޗެޕްޓަރުގެ 15 ވަނަ އާޔަތަކީވެސް ހަމަ އެހާމެ ޞަރީޙަކޮށް ހަމަ އެ ޚަބަރު ދީފައިވާ އާޔަތެކެވެ.\nއިން ޝާ ﷲ، މި އާޓިކަލްގެ4ވަނަ ބައިގައި، ބައިބަލްގެ ނިއު ޓެސްޓަމަންޓްގެ ބައެއް އާޔަތްތަކަށް ބަލާލާނަމެވެ.\nMohamed Amir is the administrator of Mahaldheeb.com\nމިހުރިހާ އެއްޗެއް އެފޮތްތަުގަ ހުރިއިރު އެމީހުން އިސްލާމް ނުވަނީ ކީއްވެ؟\nSeptember 15, 2014 at 04:43\nބައިބަލްގައި މިޚަބަރުތައް ހިމެނިފައިވީ ނަމަވެސް ކްރިސްޓިއަނުންގެ ގިނަ މީހުންނަކަށް އެކަމެއް ނޭނގޭ. ވަރަށް މަދު މީހަކު ބައިބަލް ކިޔާލާނީ.. ގިނަ މީހުންނަށް އެނގޭނީ އެމީހުން ޗާޗަށް ދިއުމުން ފާދިރީން ކިޔާލަދޭ މަދު އެއްޗެއް. ފާދިރީން ކިޔާދޭނީ އެމީހުން ހޮވާލައިގެން ނަގާފައިވާ އާޔަތްތައް. އޭގެ ތެރޭގައި ހުންނާނީ އެމީހުންގެ ދީން އޮޅުވާލި މަލްޢޫނު ކަމުގައިވާ “ޕޯލް” ލިޔެފައި ހުރި ބާޠިލު އެއްޗެހި.\nLeaveaReply to މުޙައްމަދު ޢާމިރު Cancel reply\nNext story …އެމީހަކާއި އެމީހެއް\nPrevious story ދިވެހި ބަސް – 1


galehiri: ދިވެހީން މިދެކޭ ޑިމޮކްރަސީއާއި އިބްލީސް\nދިވެހީން މިދެކޭ ޑިމޮކްރަސީއާއި އިބްލީސް\nމީގެ އެތައް އަހަރެއްގެކުރިން ފެށިގެން ދިވެހިރާއްޖެއިން ފެންނަމުން ދިޔަ އިސްލާމީ އުޚުއްވަތްތެރި ކަމާއި، އެއްބައިވަންތަ ކަމާއި ކުލުނާއި ލޯތްބާއި ހަމްދަރުދީއާއި ރިވެތި އަޚުލާގާއި ސުލޫކާއި ނެތިގެން މިދަނީ ޑިމޮކްރަސީގެ ނަމުގައި ޕާޓީ ފިކުރާއި ފައިސާއާއި ތަކެއްޗާއި ދުނިޔަވީ ދަހިވެތިކަން ދިވެހިމުސްލިމް ބަޔެއްގެ ހިތްތަކަށް ވަދެގެންނެވެ.\nބައެއް މައިންބަފައިންނާއި އެމީހުންގެ ދަރިންގެ ތެރެއިންނާއި އެކިއެކި އަޚުންނާއި އުޚުތުންގެ ތެރެއިންނާއި ރައްޓެހިންނާއި ދޭދޭ ފަރުދުންގެ ތެރެއިންވެސް މިއަދު ފެންނަމުން ދަނީ އިސްލާމީ ރިވެތި ހަމަތައް ނެތިގެންދާ ތަނެވެ. މިއީ އިސްލާމީ ކޮންމެ ދިވެހި ދަރިއަކުވެސް ހެޔޮހިތުން ވިސްނައިލުން މިއަދު ލާޒިމުވެފައިވާ ކަމެކެވެ. މިކަންކަމާ މެދު އެބުނެވޭ ހެޔޮ ބަހަކީ ތިމާމެންގެ ދެ ދުނިޔޭގެ ސަލާމަތާއި ބާއްޖަވެރިކަން އޭގެތެރޭ ހިމެނޭ ބަހެއްނަމަ އެބަހެއް ބުނި މީހަކަށް ނުބަލައި އެމީހަކު އެބުނި ހެޔޮ ބަހަކަށް މިއަދު ވިސްނައި އެއަށް ޢަމަލުކުރަން ވެއްޖެއެވެ.\nޑިމޮކްރަސީގެ ނަމުގައި މަކަރުވެރިކަމާއި ޙީލަތްތެރިކަމުގެ ތެރެއިން ޕާޓީ ފިކުރާއި ފައިސާއާއި ތަކެއްޗާއި ދުނިޔަވީ ދަހިވެތިކަމުގެ އަވާގައި އަޅުގަނޑުމެން މުސްލިމް ދިވެހީންގެ ބަޔަކު ޖެއްސީ ޝައިޠޯނީ ބާރުތަކުގެ އެންމެކުރީގައި ހުދު ސުންދުސީ ފޭރާމުގައި ހަށިފޮޅައިލައި ޖަޑިބުހެދިގެން އިބްލީސުއްލަޢީން ހުރެގެންނެވެ. މުސްލިމު ދިވެހީންގެ ބަޔަކު ވާވައްދައި ޝައިޠާނީ ބާރުތަކުން ދައްކާ ހަވާނަފުސުގެ މަގުން ދަތުރުކުރާ މުސްލިމު ދިވެހީންގެ މީހަކަށްފަހު މީހަކު އާޚިރުގައި ވެއްޓޭނީ ފުންމިން އެނގިގެންނުވާ އަނދިރި ވަޅަކަށެވެ. މިހެންވެއްޖެ ނަމަ ދެން އެވަޅުން އެރޭނޭ އެއްވެސްގޮތެއް ނޯންނާނެއެވެ.\nއިބްލީސުއްލަޢީނުގެ ބޮޑާކަމާއި ކިބުރުވެރިކަމުގެ ސަބަބުން އެކަލޭގެ ސުވަރުގެއިން ނެރެލެއްވި ވަގުތުން ފެށިގެން އާދަމުގެދަރިން މަގުފުރައްދައި ނުބައިކަމުގެ އެންމެހައި ދޮރުތަކުން އެބައިމީހުން ވެއްދުމަށްޓަކައި މިކަލޭގެ ގެންދަނީ މަސައްކަތް ކުރަމުންނެވެ. މިކަމަކީ މިހެންއޮތް ކަމެއްކަން އަޅުގަނޑުމެން މުސްލިމް ކޮންމެމީހަކު ވިސްނައިލިނަމަވެސް ލަހެއްނުވެ އެނގިދާނެއެވެ.\nކުރިންވެސް ދަންނަވައިލިހެން މީގެ އެތައް އަހަރެއްގެކުރިން ފެށިގެން ދިވެހިރާއްޖެއިން ފެންނަމުން ދިޔަ އިސްލާމީ އުޚުއްވަތްތެރިކަން މިއަދު ނެތިގެން ދަނީއެވެ. އެތައް ގޮތަކުން އެތައް ކަމަކުންނެވެ. އޭގެ ފާޅުކަންބޮޑު އެއްކަމަކީ ތިމާމެންގެ ޕާޓީ ފިކުރުގެ މީހަކަށްނުވާނަމަ ތިމާމެންގެ މުސްލިމް އަޚާ ނުވަތަ އުޚުތު ދުނިޔެ ދޫކުރުމުން އެމައްޔިތާއަށް ކުރާ ހެޔޮދުޢާގައިވެސް ތިމާމެން ބައިވެރިނުވާ ކަމެވެ. ބައިވެރިވާންވެސް ބޭނުންނުވާ ކަމެވެ. އަދި ކީއްތޯއެވެ. އެމައްޔިތާގެ ކަށުނަމާދާއި އެމައްޔިތާއަށް ހެޔޮދުޢާކުރުމުގެ ވަގުތުކޮޅެއްގައިވެސް ތިމާމެން ބައިވެރިނުވާ ކަމެވެ. ބައިވެރިވާންވެސް ބޭނުންނުވާ ކަމެވެ. މިއީ ތެދެއްތޯ ނޫނީ ދޮގެއްތޯ ބަލަން ބޭނުންވާ މީހަކަށް މިކަން ރަނގަޅަށް ފެންނާނެއެވެ. އެމައްޔިތާގެ ޖަނާޒާއާއި، ކަށުނަމާދާއި، އަދި އެމައްޔިތާއާއި ގުޅުންހުރި އެހެނިހެން ވެސް ކަންކަމާއި ތަންތަނުންނެވެ.\nމުސްލިމުން ދުނިޔެ ދޫކުރުމަށްފަހު އެމައްޔިތުންނަށް ދަރުމައާއި ސަވާބާއި ފައިދާކުރާނޭ ކަންކަމުގެ އެއްކަމަކީ އޭނާއަށް ހެޔޮ ދުޢާކުރުމެވެ. މިދެންނެވިގޮތަށް އެމައްޔިތާއަށް ކުރާ ހެޔޮދުޢާގެ ފައިދާ އޭނާއަށް ކުރާނެކަމުގެ ދަލީލަކީ ކީރިތި ގުރުއާންގެ ވަޙީ ބަސްފުޅެވެ.\nމަތިވެރި ﷲ ސުބްޙާނަހޫ ވަތަޢާލާގެ ވަޙީ ބަސްފުޅުގައިވެއެވެ.\nوَالَّذِينَ جَاءُوا مِنْ بَعْدِهِمْ يَقُولُونَ رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِلَّذِينَ آمَنُوا رَبَّنَا إِنَّكَ رَءُوفٌ رَحِيمٌ (سورة الحشر - 10)\nމާނައީ. "އަދި އެއުރެންގެ ފަހަތުން އަންނަމީހުން ބުނެތެވެ. އަޅަމެންގެ ވެރި ރަސްކަލާކޮ. އަޅަމެންނަށް ފާފަފުއްސަވައި މަޣުފިރަތު ދެއްވާފާނދޭވެ. އަޅަމެންނަށްވުރެ ކުރިން އީމާންކަންމަތީ ދެމިތިބި އަޅަމެންގެ އަޚުތަކުންނަށްވެސް ފާފަފުއްސަވައި މަޣުފިރަތު ދެއްވާފާނދޭވެ. އަދި އަޅަމެންގެ ހިތްތަކުގައި އީމާންވެއްޖެ މީސްތަކުންނަށް އެއްވެސްކަހަލަ ރުޅިވެރިކަމެއް އޮތަނުދެއްވާފާނދޭވެ. އަޅަމެންގެވެރި ރަސްކަލާކޮ. ހަމަކަށަވަރުން އިބަ އިލާހީ ނުހަނު އޯގާވެރި ރަޙީމުވަންތަ އިލާހެވެ."\nކީރިތި ރަސޫލު (ޞ.ޢ.ވ) ޙަދީސްކުރެއްވިއެވެ.\n"استغفروا لأخيكم واسألوا له التثبيت فإنه الآن يسأل" މާނައީ، ތިޔަބައިމީހުންގެ އަޚާގެ ފާފަފުއްސަވައި ދެއްވުމަށާއި، ސާބިތުކަން ދެއްވެވުމަށް ދުޢާކޮށްދޭށެވެ. މިހާރު އޭނާއާއި ސުވާލުކުރެވޭނެއެވެ.\nއަދިވެސް މާތް ރަސޫލު (ޞ.ޢ.ވ) ޙަދީސްކުރައްވާފައިވެއެވެ.\n"إذا صليتم على الميت فأخلصوا له الدعاء" މާނައަކީ، ތިޔަބައިމީހުން މައްޔިތާއަށްޓަކައި އިޚްލާޞްތެރިކަމާއި އެކު ދުޢާ ކޮށްދޭށެވެ.\nޑިމޮކްރަސީގެ ނަމުގައި ޝައިޠޯނީ ބާރުތަކުގެ މަކަރުވެރިކަމާއި ޙީލަތްތެރިކަމުގެ ތެރެއަށް އަޅުގަނޑުމެންގެ މުސްލިމް ދިވެހީންގެ ބަޔަކު ގެއްލި ހަލާކުވަމުންދާ ކަމީ، ނުހަނު ދެރަ ހިތާމަހުރި ކަމެކެވެ. ތިމާމެންގެ ޕާޓީ ފިކުރުގެ މީހަކަށްނުވާނަމަ ތިމާމެންގެ މުސްލިމް އަޚާ ނުވަތަ އުޚުތު ދުނިޔެ ދޫކުރުމުން އެމައްޔިތާއަށް ކުރާ ހެޔޮދުޢާގައި ވެސް ތިމާމެން ބައިވެރިނުވާ ކަމީ، ޝައިޠާނީ ބާރުތަކުގެ އަޅުންނަށް ތިމާމެން ވެއްޖެކަމުގެ އަލިގަދަ ހެއްކެކެވެ.\n31 ޑިސެމްބަރ 2014މ.


Ithuru gadeege faisa dheegen jalsaa'ah boa ginakuri handhaan hama...\nރައްޔިތުންގެ ފައިސާއަށް ހިޔާނާތްތެރިވެ މަނީ ލޯންޑަރކުރިކަން ހަނދުމަފުޅު އެބަހުރިތޯ؟\nއިދިކޮޅު ފަރާތްތަކަށް ކުރިއަށް އޮތް އިންތިހާބުގައި ނަތީޖާތަކެއް ނެރެވިދާނެކަމަކަށް ގަބޫލެއް ނުކުރެވެ\nސުޕްރީމްކޯޓުގެ އެހީތެރިކަމާއެކު ހޯދި ވެރިކަން ނިމިގެންދިޔައީ ވަރަށް ހިތިކޮށް\nކ. މާލެ | 28 ފެބްރުއަރީ 2020 | ހުކުރު 18:35 | 14,673\nޕީޕީއެމްއިން ބޭއްވި ޖަލްސާއެއްގެ ތެރެއިން - ރައީސް އޮފީސް ޓްވިޓާ\nތެދެންމެ، ސަރުކާރު ހިންގާ މައި ޕާޓީން ކުރިޔަށް އޮތް ލޯކަލް ކައުންސިލް އިންތިހާބާއި ދިމާކޮށް ބޭއްވި ކެމްޕެއިން ހަފްލާގައި މީހުން މަދަކަމަކީ އެއްވެސް މީހަކު ދެބަސްވާނެކަމެއް ނޫނެވެ. އިދިކޮޅު ފަރާތްތަކުން ދަނޑިވަޅުގެ ބޭނުން ހިފައި ދެއްކި ވާހަކައަށް ހުދު އެމްޑީޕީގެ ރައީސްވެސް ޖަވާބުދާރީވިއެވެ. ރައްޔިތުން ބޭނުންވާ ކަންތައްތައް ކުރުމުގައި ލަސްވުމަކީ އެކަމުގެ ހަގީގަތް ކަމަށް ރައީސް ނަޝީދުވެސް އެއްބަސްވެވަޑައިގެންނެވިއެވެ.\nހަނދާން އައުކޮށްލަންޖެހެނީ މި ސަރުކާރަށް އަދި މިވީ 1 އަހަރާއި3މަސްދުވަސް ކަމެވެ. ސަރުކާރުގެ ދުވެލި ބައެއް ކަންތައްތަކުގައި ލަސްކަން ޕާޓީ މެމްބަރުންވެސް ގަބޫލުކުރެއެވެ.5އަހަރުގެ ދައުރެއް އެބައޮތް ތާއެވެ.\nއެކަމަކު މިހާރު ގައިދުކުރެވިފައިވާ ހުދުމުހުތާރު ވެރިޔާގެ ވެރިކަމުގައި ޖަލްސާތަކުގައި ބޯ ގިނަކުރަން ކުރި ކަންތައް މިއަދު ހަނދާން އާކޮށްލަން އެބަ ޖެހެއެވެ.\nރައްޔިތުންނަށް އެތައް ވައުދުތަކެއްވެ ސުޕްރީމް ކޯޓުގެ އެހީތެރިކަމާއެކު ހޯދި ވެރިކަން ނިމިގެންދިޔައީ ވަރަށް ހިތިކޮށެވެ. ވެރިކަމުގެ ފަހު ދުވަސްކޮޅުގައި ކަންތައް ވެގެން ދިޔަ ގޮތް ހަނދާނުން ކައްސާލައިގެން ގޮސްފައިވާކަމުގައި ވާނަމަ އަޅުގަނޑު އެކަން ހަނދުމަފުޅަށް ގެނެވޭތޯ މަސައްކަތްކޮށްލާނަމަވެ. ތެދެންމެ، ވެރިކަމުގައި ބޭއްވި ޖަލްސާތަކުގައި ކިތަންމެހާވެސް ބޯ ގިނައެވެ.\n96000 ވަޒީފާގެ ފުރުސަތު ހުޅުވިކަމަށް ބުނެ ފަހުރުވެރިކަމާއެކު ވާހަކަ ދެއްކެވިއިރު، މުވައްޒަފުންގެ އަނގައިގައި ކަސްތަޅު އެޅުވި ހަނދާނެއް މިހާރު ނެތީތޯއެވެ. ކަން ހިނގައިދިޔަ ގޮތަށް ނަޒަރު ހިންގާއިރު، ޕީޕީއެމްގެ ޖަލްސާއެއް އޮންނަ ރެއެއްކަމުގައި ވާނަމަ މުއައްސަސާތަކުން އިތުރުގަޑީގެ ފައިސާއަށް މުވައްޒަފުން އެތަނަކަށް ގެންގޮސްދެއެވެ. ކަދުރު ބަހަން ދާ ދަތުރުތަކުގައި ސިވިލް ސާރވިސް މުވައްޒަފުން ގެންދެއެވެ. އެއީ އެ ކަދުރު ބެހުމުގައި އެހީތެރިވެދިނުމަށެވެ. މި ދައްކަނީ ސިޔާސީ މަގާމުތަކުގައި ތިބި ބައެއްގެ ވާހަކައެއް ނޫނެވެ. ސިވިލް ސަރވިސް މުވައްޒަފުން ލައްވާ ކަންކުރުވި ގޮތުގެ ވާހަކަ އެވެ. ވަޒީފާގެ ބަރު ދައްކައި، އެކަންކަން ކުރުވުމަށް މަޖުބޫރުކުރި ވާހަކަ އެވެ.\nއެކަމާއި ދެކޮޅަށް ތެދުވި މަދު މީހަކަށް ހަދާލި ގޮތް އެނގޭތޯއެވެ؟ ޔާމީންގެ ދައުރުގައި ކުންފުނިތަކުގެ މެނޭޖިންގް ޑިރެކްޓަރުން ފުލުފުލުގައި ބަދަލުވެގެންދިޔަ ސަބަބަކީވެސް އެއީއެވެ. ކުންފުނިތަކުން އެއްބާރުލުން ނުދިން ހާލަތެއްގައި މެނޭޖިންގް ޑިރެކްޓަރުން ބަދަލުކޮށް އެތަންތަނަށް ޕަޕެޓުން އައްޔަންކުރީވެސް އެ ސަބަބާއި ހުރެ އެވެ. އެ ދުވަސްވަރަކީ މަހާރެހެންދި ވިދާޅުވާގޮތަކަށް އެކަމެއް ނުކުރެވޭ މީހަކަށް މަގާމެއްގައި، އަދިކިޔެއްތަ ވަޒީފާއެއްގައިވެސް ނުހުރެވޭނެގޮތަށް ކަންތައް ހިންގި ދުވަސްވަރެވެ. ވަޒީފާއިން ކަނޑާލި މުވައްޒިފުންގެ އަދަދުވެސް ބަޔާންކުރަން ދަތިވާވަރަށް ވަޒީފާއިން މުވައްޒަފުން ކަނޑާ، މަޤާމު ދަށްކޮށް ހެދީ ޖަލްސާތަކުގެ ބޯ ގިނަކުރަން، ޖަލްސާތަކަށް ހާޒިރުވާން އެންގުމުން، އެ ޖަލްސާތަކަށް ހާޒިރުނުވުމުގެ ސަބަބުންނެވެ.\nއެވާހަކަ ބޭއްވުމަށްފަހު ރަށްތަކަށް ގެނެސްދެއްވި ތަރައްގީއަށް އަލިއަޅުވާލަމާތޯއެވެ. ވެރިކަމުގެ ފަހު ދުވަސްކޮޅުގައި ރަށްވެހި ތަރައްގީ ފޮތެއް ނެރުނެވެ. ރައީސް ނަޝީދުގެ ސަރުކާރުގައި ހިންގާފަހުރި މަޝްރޫއުތަކުގެ އަދަދާއި އެމަނިކުފާނުގެ ޑިކްޓޭޓަރޝިޕްގައި ހިންގާފައި ހުރި ކަންތައްތައް މިނެކިރުމަށެވެ. ދެރައީ، އަތޮޅުތަކަށާއި ވަކި ރަށްރަށަށް މިލިއަނުން ހަރަދުކޮށް އެ ޕްރޮޖެކްޓެއްގެ ނަންޖެހުމަށް ފަހު އާންމުކޮށްފައިވާއިރު، މިއަދު މިލިއަނުން ހަރަދުކުރިކަމަށް ބަޔާންކޮށް ގެނެސްފައިވާތަންތަން ބަލާލަން ދިޔުމުން ހުސްބިންތަކެއް ފެނުމެވެ. އެ ފައިސާއަށްވީ ކިހިނެއްކަމެއް އެ ޕްރޮޖެކްޓަކަށް ވީނުވީއެއް ނޭނގެއެވެ. ގައިމުވެސް ފައިސާ ހަރަދުކޮށްފައި ހުރެއެވެ. އެ މައްސަލަތައް ބެލުން ލަސްވެގެން ދިޔުމަކީ މި ސަރުކާރުގެވެސް މައްސަލައެވެ.\nވާހަކަ ދައްކަން ފަށައިފިއްޔާ ދެއްކޭނެ ލައްކަ ބައިވަރު ވާހަކަ އެބަހުރި އެވެ. ބޯގިނަ ކުރަން ފްލައިޓް ޗާޓަރުކޮށް ރަށްރަށުން 2000 ރުފިޔާއާއި ކެއުން ދީފަ ގެނައި މީހުންގެ ވާހަކަވެސް ފާހަގަކޮށްލާނަމެވެ. އަދުރޭ މޮޅުކޮށް ހިސާބު ހެދި ދުވަހު އެތަން ފުރިފައި އޮތެއްކަމަކު، މަޖުބޫރުން ގެނައި މީހުންކަން ވަރަށް ހިތިކޮށް ރިޔާސީ އިންތިހާބުގެ ނަތީޖާއިން ފެނިގެންގޮސްފައިވެއެވެ. ރަށްރަށަށް ވަޑައިގަންނަވާއިރު މީހުން މަދުވެގެން ކެމެރާއަށް މަންޒަރު ރީތިކުރަން ފުރަތަމަ ސަލާމްކުރާ މީހުން ލައިނުގެ ފަހަތަށް އަރައި ލައިން ދިގުކުރަން ތީގެން ބޭފުޅުން ވިދާޅުވި ވާހަކަ ހަނދުމަފުޅު އެބަހުރިތޯ؟ ކެމްޕެއިން އާއި ދިމާކޮށް ބޯހިޔާވަހިކަން ފޯރުކޮށްދޭނެކަމަށް ބުނެ ކެމްޕެއިން ދޮރުން ދޮރަށް ނިކަމެތި ރައްޔިތު މީހާ ފޮނުވީ ފްލެޓެއް ދޭނެކަމުގެ ވައުދު ވެގެނެއް ނޫންތޯ؟ މިއީ ހައްތަހާވެސް ވެރިކަމުގެ ދުވަސްވަރުގައި ޖަލްސާތަކާއި، މަންޒަރު ރީތިކުރައްވަން ކަންކުރެއްވި ގޮތްތަކެވެ.\nރައްޔިތުންނަށް ގައުމު ހަމަ މަގަށް އެޅުވުމުގެ ނަމުގައި ވޯޓެއް ދެއްވަން ބުނަން ހަގީގަތުގައިވެސް ލަދުގަންނަންޖެހެއެވެ. ހަޖަމް ކުރަން ކިތަންމެ ދައްޗަސް ފެންނަ މަންޒަރުތަކަށް ބަލާއިރު، ވާގި ނެތިފައިވާ އިދިކޮޅު ފަރާތްތަކަށް ކުރިއަށް އޮތް އިންތިހާބުގައި ނަތީޖާތަކެއް ނެރެވިދާނެކަމަކަށް ގަބޫލެއް ނުކުރެވެ.


Myanmar Ge Bagaavaathaa February7Aa Ehvaru Kurumakee Sifainah Goanaa Kurun: Raees Waheed - Vaguthu\nމިޔަންމާގެ ބަޣާވާތާއި ފެބްރުއަރީ ހަތަކާ އެއްވަރު ކުރުމަކީ ސިފައިންނަށް ގޯނާ ކުރުން: ރައީސް ވަހީދު\nކުރީގެ ރައީސް ޑރ. ވަހީދު ޖަލްސާއެއްގައި ވާހަކަފުޅު ދައްކަވަނީ. -- ވަގުތު އިމޭޖަސް\nމިޔަންމާ ސަރުކާރުގެ އިސްވެރިން ހައްޔަރުކޮށް ހިންގަނީ ފެބްރުއަރީ 7، 2012 ގައި ރާއްޖޭގައި ހިންގި ފަދަ ކަމެއް ކަމަށް ވިދާޅުވެ، ރައްޔިތުންގެ މަޖިލިހުގެ ރައީސް މުހައްމަދު ނަޝީދު ވިދާޅުވުމުން ކުރީގެ ރައީސް. ޑރ. މުހައްމަދު ވަހީދު އެކަމަށް ފާޑު ވިދާޅުވެއްޖެއެވެ.\nމިޔަންމާގެ އަސްކަރިއްޔާ އިން ވަނީ ލީޑަރު އޮން ސަން ސޫކީ އާއި ރައީސް ވިން މިންޓް އާއި އޮން ސަން ސޫކީގެ ނޭޝަނަލް ލީގު ފޮ ޑިމޮކްރަސީ (އެންއެލްޑީ) ގެ ވެރިންނާއި ސަރުކާރުގެ ވަޒީރުން ހައްޔަރުކޮށް އަސްކަރިއްޔާގެ ބެލުމުގެ ދަށަށް ގެންގޮސްފައެވެ. އެއަށް ފަހު، އަސްކަރިއްޔާ އިން ވަނީ އެއް އަހަރު ދުވަހުގެ މުއްދަތެއް ވަންދެން މިޔަންމާގައި ކުއްލި ނުރައްކަލުގެ ހާލަތު އިއުލާންކޮށްފައެވެ.\nއަސްކަރިއްޔާ އިން ނުރުހުނީ އެންއެލްޑީ އިން އާންމު އިންތިހާބުގައި ބޮޑު ތަފާތަކުން ކުރި ހޯދާފައި ވަނިކޮށެވެ. އެކަމަކު އަސްކަރިއްޔާ އިން އެކަން ގަބޫލެއް ނުކުރެއެވެ. އަސްކަރިއްޔާ އިން ބުނެފައި ވަނީ އިންތިހާބުގައި މަކަރު ހަދައި އޮޅުވާލާފައިވާ ކަމަށެވެ.\nމިކަމާއި ގުޅިގެން ނަޝީދު ކުރެއްވި ޓުވީޓެއްގައި ވިދާޅުވީ މިޔަންމާގައި މިހާރު ހިނގަމުން ދަނީ ބަޣާވާތެއް ކަމަށެވެ. އަސްކަރިއްޔާ އިން އޮން ސަން ސޫކީ ހައްޔަރުކޮށް ޓީވީ، އިންޓަނެޓު އަދި ފޯންގެ ހިދުމަތް ކަނޑާލާފައިވާ ކަމަށް ވެސް އެމަނިކުފާނު ވިދާޅުވިއެވެ. އަދި އެ މިޔަންމާގެ އަސްކަރީ ބަޣާވާތާއި އެމަނިކުފާނު އަމިއްލަފުޅަށް ވެރިކަމުން އިސްތިއުފާ ދެއްވި ދެއްވުމާއި ވަނީ އެއްވަރު ކުރައްވައިފައެވެ.\nނަޝީދުގެ މި ވާހަކަތަކަށް ރައްދު ދެއްވައި ރައީސް ވަހީދު ވިދާޅުވީ މިޔަންމާގެ ހަމަނުޖެހުމާއި ހަތެއް ފެބްރުއަރީއާ އެއްވެސް ގުޅެމެއް ނުވާ ކަމަށެވެ. އަދި އޭރުގެ ވެރިއަކަށް ހުންނެވި ނަޝީދު އިސްތިއުފާ ދެއްވުމާއި، މިޔަންމާގައި މިހާރު ހިނގަމުންދާ މިލިޓަރީ އިންޤިލާބާއި އެއްވަރު ކުރުމަކީ ދިވެހި ސިފައިނަށް ކުރާ ގޯނާއެއް ކަމަށް ވެސް އެމަނިކުފާނު ވިދާޅުވިއެވެ.\nމިޔަންމާގެ މިލިޓްރީ އިންގިލާބާ ފެބްރުއަރީ 7ގެ ރިޔާސީ އިސްތިއުފާޔާ އެއްވަރު ކުރުމަކީ ދިވެހި ލޮބްވެތި ސިފައިންނަށް ގޯނާކުރުން. @avasmv\n— Mohamed Waheed (@DrWaheedH) February 1, 2021\nނަޝީދުގެ ވެރިކަން "ބަޣާވާތަކުން" ވައްޓާލީ ކަމަށް އެމަނިކުފާނާއި އެމްޑީޕީން އަބަދުވެސް ތުހުމަތު ކުރެއެވެ. ނަމަވެސް ވެރިކަން ބަދަލުވި ގޮތް ބަލަން އެކުލަވާލި ރިޔާސީ ކޮމިޝަނުން ނިންމީ، ނަޝީދު އިސްތިއުފާ ދެއްވީ ޤާނޫނާ ޚިލާފް މަޖުބޫރު ކުރުމެއް ނުވަތަ ބިރު ދެއްކުމެއް ނެތި، އަމިއްލަފުޅަށް ކަމަށެވެ.\nފެބުރުއަރީ 2, 2021 09:37\nރައީސް ވަހީދު ތިޔަވިދާޅުވީ ހަގީގީވާހަކައެއް\nވާނުވާ ނޭންގޭ ހާލަތުގައި ހުންނަ މީހަކު ވާނުވާ ނޭންގިގެން މުޅިކެބިނެޓް އިސްތިއުފާދޭން މަޖުބޫރުކުރީވެސް ދެންބުނާނީ މިޔަންމާގައި ހިންގީ މީގެ ކަމެކޭ\nފެބުރުއަރީ 2, 2021 12:07\nޖޯރޭ ބުނީ ތިއީ ސުމެކޯ. ޖޯރޭ ބުނީ ޝާހިދާ ޒުބޭރު ގެ ފަޅުރަށް އަތުލިކަމުގެ ބަދަލު ކަލޭ ދޭންޖެހޭނެޔޯ.\nފެބުރުއަރީ 2, 2021 12:32\nބަޢާވާތްވާނީ ބަޢާވާތައް، މީނަމީ ރާއްޖޭގަކުރި ބަޢާވާތުގެ ބައްޕަ، ހުވަފެނުގަވެސް ނުފެންނާނެފަދަ މަޤާމެއް ލިބެންއޮތީ ބަޢާވާތްކޮށްގެންކަމައްވާތީ މީނައެކަންކުރީ، ޤާނޫނާ ޤާނޫނު އަސާސީ ބޮލާލާ ޖަހާފަ ހުވާކުރީ ކުޑަކޮޓަރިއެއްގެތެރޭ އަންހެނުން ކައިރީގަބަހައްޓައިގެން، މީނަގެ ސަބަބުން ރާއްޖޭގެ އަގުވަނީ ވެއްޓިފަ، ޑިމޮކުރަސީ ވަނީ ވަޅުޖެހިފަ، ދައުރުހަމަވުމުންވެސް ފައިބާބޭނުންނުވެ އިތުރަށް ވެރިކަންކުރަންބޭނުންވިމީހެއްތީ، ރާއްޖޭގެ ހަލާކުތީ\nފެބުރުއަރީ 2, 2021 12:40\nޙަޤީޤަތަކީ ރައީސް ނަޝީދަކީ ކަމަށް ތަސައްރަފު ނުފުދޭ މީހަކަށްވުމެވެ. ހަ،މަހޭގައި ހުރި ހަރުދަނާ ޤާބިލް މީހަކު ނަމަ އަދި އެހެން ބަޔަކު އެއްވެލިޔަސް އިސްތިއުފާއެއް ނުދޭނެތާއެވެ. ޑރ ވަޙީދުފަދަ ހަރުދަނާ ބޭފުޅަކު އެދުވަހު ރިޔާސަތާައި ޙަވާލުވާން ހުންނެވިކަން ވަރަށް ރަނގަޅެވެ. އެހެންނޫންނަމަ ޤައުމު އެދަނޑިަޅުގައި އޮޔާދިޔައީހެވެ.\nފެބުރުއަރީ 5, 2021 16:23\nއައްޗީޑި! ކާޅު ވާނީ ކާޅަށް.